
ที่นี่มีคำตอบ เล่ม ๑
โดย คุณครูไม่ใหญ่

เนื่องในวาระครบ ๖ ปี       
โรงเรียนอนุบาลฝันในฝันวิทยา
๙ พฤษภาคม พ.ศ. ๒๕๕๑

ที่อยากเห็น แล้วเคยเห็นจริงบ้างไหม
มีคำถามตั้งมากมาย เธอต้องการจะถามใคร
เธอรู้ไหม มีใครให้คำตอบ
ที่เคยถาม ทำไมถึงเป็นอย่างนั้น
ทำอย่างนั้น ทำไมถึงเป็นแบบนี้
ความเป็นจริงตั้งมากมาย เธอต้องการก็เห็นได้
เธอรู้ไหม ที่นี่มีคำตอบ


คำนำ

คุณครูไม่ใหญ่เคยปรารภถึงโรงเรียนอนุบาลฝันในฝันวิทยาไว้ว่า

“...โรงเรียนของเรา เป็นโรงเรียนอนุบาลฝันในฝันวิทยา ซึ่งก็คล้ายโรงเรียนอนุบาลทั่วไป แต่จะแตกต่างที่ว่าเป็นโรงเรียนสอนธรรมะที่มีเพียงชั้นเดียว และนักเรียนมีทุกระดับ ทุกเพศ ทุกวัย  เพราะฉะนั้น การถ่ายทอดความรู้ธรรมะ จึงเป็นแบบง่ายๆ สไตล์โรงเรียนอนุบาล ที่มีเพลง มีภาพ และมีพูด สนุกสนานบุญบันเทิง โดยมีวัตถุประสงค์เพื่อจุดประกายให้นักเรียนอนุบาลฝันในฝันวิทยาทั่วโลก ได้เกิดแรงบันดาลใจอยากจะศึกษาธรรมะของพระ-สัมมาสัมพุทธเจ้ายิ่งๆ ขึ้นไป คำสอนของพระพุทธองค์ล้วนเป็นเรื่องราวที่เกี่ยวข้องกับตัวของเราโดยตรงทั้งในชาตินี้และชาติหน้า แต่เรากลับมองข้ามไป หรือไม่ให้ความสนใจอย่างแท้จริง...”

ในวาระครบ ๖ ปี โรงเรียนอนุบาลฝันในฝันวิทยา  คณะผู้จัดทำได้กราบขออนุญาตคุณครูไม่ใหญ่  เพื่อจัดพิมพ์หนังสือเล่มนี้ ซึ่งรวบรวมคำถามและคำตอบที่น่าสนใจในโรงเรียนฯ มาพิมพ์เป็นสื่อธรรม-บรรณาการแก่นักเรียนอนุบาลฝันในฝันวิทยาทั่วโลก เพื่อจะได้นำกลับมาทบทวนความรู้ความเข้าใจถึงเหตุและผลตามหลักของธรรมะ และเป็นแนวทางแก้ปัญหาในการดำเนินชีวิตต่อไป

โดยแนวทางในการตอบปัญหาของคุณครูไม่ใหญ่นั้น จะเน้นแนวกฎแห่งกรรมมากกว่าแนวประยุกต์  ซึ่งหาผู้ตอบลักษณะนี้ได้ยากยิ่ง  ทำให้แตกฉานในพระไตรปิฎกและแจ่มแจ้งในคำสอนของพระสัมมาสัมพุทธเจ้ายิ่งๆ ขึ้นไป

ขอผลานิสงส์อันเกิดจากการทำหนังสือ “ที่นี่มีคำตอบ ๑” เล่มนี้ จงเป็นพลวปัจจัยให้ทุกท่าน มีแต่ความเจริญรุ่งเรืองในชีวิตทั้งทางโลกและทางธรรม และขอน้อมนำถวายเป็นเครื่องบูชาธรรมแด่ “คุณครูไม่ใหญ่” ผู้ปรารถนาจะนำเรื่องราวความจริงของสรรพชีวิตที่ต่างตกอยู่ภายใต้กฎแห่งกรรมอันเป็นความรู้สากล จงบรรลุโสตถิผล ให้มวลมนุษยชาติ ได้ประสบกับสันติสุขอันไพบูลย์ ตราบกระทั่งถึงที่สุดแห่งธรรมเทอญ

คณะผู้จัดทำ
กองวิชาการ ๐๑  สำนักองค์ประธาน
๙ พฤษภาคม พ.ศ. ๒๕๕๑



จากใจคุณครูไม่ใหญ่

...แต่เดิมนั้น ที่คิดตั้งโรงเรียนอนุบาลฝันในฝันวิทยา ก็เพราะเห็นว่า ตัวเองอายุเยอะแล้ว เวลาข้างหน้าก็เหลือน้อยเต็มที มีความรู้อะไรก็จะมาแบ่งปันให้กับลูกๆ ทุกคน ทั้งความรู้ที่ได้ศึกษาเรียนรู้มาจากในพระ-ไตรปิฎกบ้าง แล้วก็จากคุณยายอาจารย์ฯ บ้าง โดยเฉพาะที่สำคัญที่สุด คือจากวิชชาธรรมกายที่พระเดชพระคุณหลวงปู่ พระมงคลเทพมุนี (สด จนฺทสโร) ผู้ค้นพบวิชชาธรรมกาย ท่านได้ถ่ายทอดผ่านคุณยายอาจารย์ฯ

อีกประการ คือ ต้องการที่จะตอบแทนลูกๆ ทุกคน ที่ได้ให้ข้าว ให้น้ำ ให้อาหารเป็นกำลังแก่ครูไม่ใหญ่เอง และแก่ลูกพระลูกเณรทั้งหลาย ทำให้มีเรี่ยวมีแรงในการศึกษาธรรมวินัยของพระสัมมาสัมพุทธเจ้า 

อีกเหตุผลหนึ่ง คือ ช่วงนี้คนยังเข้าใจพระพุทธศาสนาคลาดเคลื่อนกันไปเยอะ โดยเฉพาะหลักสำคัญเกี่ยวกับเรื่องกฎแห่งกรรมซึ่งไม่ค่อยนำมาพูดกัน  จนกระทั่งเป็นเหตุทำให้เกิดความรู้สึกคลางแคลงเกี่ยวกับเรื่องกฎแห่งกรรม หรือกฎแห่งการกระทำ ทั้งทางกาย วาจา ใจ ซึ่งเป็นกฎของเหตุและผล คือ ประกอบเหตุอย่างนี้ จะต้องมีผลอย่างนั้น มีผลในปัจจุบันอย่างนี้ ก็เพราะได้ประกอบเหตุในอดีตอย่างนั้น

ความเชื่อหรือความเข้าใจในสิ่งเหล่านี้ลดลงไปเรื่อยๆ เพราะว่าเหตุผลบางอย่างไม่ปรากฏทันตา หรือเหตุผลบางอย่างที่ปรากฏอยู่ในปรโลก ก็ไม่อาจที่จะไปรู้ไปเห็นกันได้ เพราะว่าไม่ให้โอกาสตัวเองในการศึกษาเรียนรู้ แต่ถ้าให้โอกาสตัวเอง ทุกคนก็สามารถเรียนรู้ได้ ยกเว้นคนบ้า คนตายเท่านั้น ด้วยแรงบันดาลใจหลายๆ อย่างเหล่านี้ จึงทำให้เปิดโรงเรียนนี้ขึ้นมา

อีกทั้งก็มีความสุขทุกครั้ง ที่ได้มาทำหน้าที่เป็นครูไม่ใหญ่ ได้มาถ่ายทอดความรู้ตรงนี้ ทั้งๆ ที่แต่เดิมที่เข้าวัดปฏิบัติธรรมกับคุณยายอาจารย์ฯ ท่านมุ่งในการปฏิบัติธรรมเป็นหลัก 

โดยอัธยาศัยส่วนตัวของครูไม่ใหญ่นั้น จะตรงข้ามกับภาพที่เห็นในโรงเรียน คือ จะชอบเงียบๆ ชอบอยู่ตามลำพัง  คุณยายอาจารย์ฯ ท่านก็มีอัธยาศัยเช่นนี้เหมือนกัน คือ มักน้อย สันโดษ ไม่คลุกคลีด้วยหมู่คณะ ยินดีปัจจัยตามมีตามได้ ท่านก็พร่ำสอนอย่างนี้เรื่อยมา และก็ได้ปฏิบัติตามโอวาทของท่านเป็นเวลากว่า ๓๐ ปี คือ จะชอบอยู่ตามลำพัง  อย่างมากก็เจอในช่วงวันอาทิตย์ต้นเดือนกับวันอาทิตย์ธรรมดา ที่ออกมาชวนลูกๆทั้งหลายปฏิบัติธรรมเป็นหลัก  ส่วนใหญ่ก็จะชวนหมู่คณะส่วนหนึ่งไปปฏิบัติธรรมบนดอยสุเทพ เพราะว่าอากาศดีและก็วิเวก มีป่า มีเขา นั่นคืออัธยาศัยที่ชอบอย่างนั้นมาก ถ้าจะให้เลือก ก็อยากจะกลับไปมีชีวิตเงียบๆ อย่างนั้น

แต่ว่าเมื่อกาลเวลาผ่านมา จนกระทั่งอายุเยอะแล้ว ก็คิดอย่างที่ได้เล่าให้ฟังข้างต้น จึงได้เริ่มฝึกหัดสอน เป็นการฝึกหัดเทศน์สอนจริงๆ แต่จะให้เทศน์แบบพระผู้ที่มีความชำนาญ เป็นบัณฑิตนักปราชญ์ในทางพระพุทธศาสนา ก็ทำไม่ได้ เพราะว่าภูมิรู้ภูมิธรรมก็จบแค่นักธรรมตรี แม้จะอ่านพระไตรปิฎกตั้งแต่ตอนที่ยังเป็นนักเรียน ยังไม่เข้ามหาวิทยาลัย มันก็ ๔๐ กว่าปีผ่านมาแล้ว แต่เวลาส่วนใหญ่จะใช้อยู่กับการปฏิบัติธรรม  เพราะฉะนั้น จึงไม่กล้าเปิดเป็นโรงเรียนมัธยม เป็นวิทยาลัย หรือมหาวิทยาลัยต่างๆ เหล่านั้น เอาแค่ว่าเป็นโรงเรียนอนุบาลฝันในฝันวิทยา เพื่อจะได้ง่ายต่อการสอน การแนะนำ การพูด การคุย เพราะไปสังเกตโรงเรียนอนุบาลทั่วๆ ไป เขาก็ง่ายๆ เพราะนักเรียนอนุบาลก็คือเด็ก มีเพลง มีภาพ มีพูด ซึ่งคุณครูท่านก็ไปยืนอยู่หน้าชั้น ดุนักเรียนบ้าง ชมกันบ้าง ก็ว่ากันไป ชอบอย่างนี้ จึงได้เปิดเป็นโรงเรียนอนุบาลฝันในฝันวิทยา

เป็นบุญที่ว่า พลาดพลั้งอะไรไป ก็ยังไม่ได้รับการติติงจากนักปราชญ์ในทางพระพุทธศาสนาเลย  ตั้งแต่เปิดโรงเรียนมา ยังไม่เคยได้ยินเลย ก็ยิ่งทำให้มีกำลังใจฝึกสอนกันต่อไป แม้กระทั่งปัจจุบันนี้ก็ยังฝึกสอนอยู่ และจะฝึกกันต่อไป 

แม้ยังมีอะไรขลุกๆ ขลักๆ กันอยู่ แต่ก็ได้กำลังใจจากนักเรียนอนุบาลฝันในฝันวิทยาที่คอยส่งยิ้มผ่านทางหน้าจอบ้าง ในโรงเรียนบ้าง คอยเป็นกองเชียร์ ทำให้มีเรี่ยวแรงที่จะพัฒนาปรับปรุงการสอนเพิ่มขึ้น จากเริ่มต้นฟังทางโทรศัพท์ก็พัฒนามาเป็นอินเทอร์เน็ต จนเปลี่ยนมาเป็นจานดาวธรรม จากภาพแห้งๆ ก็เริ่มมีภาพเคลื่อนไหว และก็นำเรื่องราวที่ฝันเป็นตุเป็นตะมาเล่าให้ฟัง ตั้งใจจะให้ฟังเป็นนิยายปรัมปรา แต่ว่าเป็นนิยายที่มีคติธรรม 

ได้รับความร่วมมือจากเจ้าของ Case Study ที่ได้กรุณาเล่าเรื่องราวชีวิตของตัวเองมาเป็นธรรมทานแก่เพื่อนนักเรียน ก็ได้สอนกันมาอย่างนี้ ใช้คำว่า พูดคุยกันมากกว่า เพราะว่านักเรียนมีอยู่ชั้นเดียว แล้วก็มีทุกเพศทุกวัย และก็มีศาสนิกอื่นๆ ทั้งนอกจากมาเป็นนักเรียน มาฟังธรรม ยังมาปฏิบัติธรรมแล้วก็เข้าถึงธรรม และมาสร้างมหาทานบารมีร่วมกัน โดยลืมกันไปชั่วขณะว่า แต่เดิมนั้น ตนเองเริ่มต้นชีวิตจากคำสอนใด และได้มาศึกษาความรู้สากลกันอย่างนี้เรื่อยมา

จาก Case Study ที่ผ่านมา กับเรื่องราวต่างๆ ซึ่งทยอยเล่ากันไป ก็ทำให้เกิดการเปลี่ยนแปลงในชีวิตของนักเรียน บ้างก็เปลี่ยนแปลงอย่างยิ่งใหญ่ บ้างก็ค่อยๆ เปลี่ยนแปลง และเสียงเหล่านี้สะท้อนกลับมาที่ครูไม่ใหญ่ ทำให้มีความปลื้มปีติยินดีกับการเปลี่ยนแปลงไปในทางที่ดีขึ้นของนักเรียนอนุบาลฝันในฝันวิทยาทั่วโลก 

จากเดิมที่เคยติดเหล้า ติดบุหรี่ เครื่องดื่มแอลกอฮอล์ก็เลิก เคยติดการพนันก็เลิก เคยประกอบมิจฉาอาชีวะโดยไม่รู้ตัวว่ามันเป็นสิ่งที่จะทำให้ไปอบายก็เลิกได้ ที่ขี้เกียจนั่งธรรมะก็ขยันขึ้น จากครอบครัวอบอ้าวก็เป็นครอบครัวอบอุ่น ลูกๆ อยู่ในโอวาทเป็นเด็กเก่งและดี  ที่ไม่เคยรู้จักการทำบุญก็เริ่มทำบุญ ที่ทำบุญตามอารมณ์ก็เปลี่ยนมาเป็นสม่ำเสมอ ที่ทำตามกำลังก็มาเต็มกำลัง
การเปลี่ยนแปลงที่ยิ่งใหญ่เหล่านี้คือสิ่งที่ทำให้ครูไม่ใหญ่ชื่นใจมากๆ  และทำให้มีเรี่ยวมีแรงสอนกันต่อไป... 
๙ พฤษภาคม พ.ศ. ๒๕๔๘


คุณครูไม่ใหญ่

ทำไมถึงชื่อ ‘ครูไม่ใหญ่’ ชอบชื่อนี้ ก็สมมติเอาเท่านั้นแหละ ‘อาจารย์ใหญ่’ นี่ เขาอยู่โรงเรียนแพทย์ คือ ผู้ที่ละโลก แล้วก็สละร่างกายอุทิศให้เป็นวิทยาทาน เอาไว้ศึกษาเรื่องสรีระของร่างกาย เรายังไม่ถึงขั้นนั้น ก็เลยชื่อว่า ‘ครูไม่ใหญ่’  

‘ครูใหญ่’ คือ คุณยายอาจารย์ฯ๑ ‘ครูที่ใหญ่กว่า’ ก็คือพระเดชพระคุณหลวงปู่วัดปากน้ำ ๒
พระราชภาวนาวิสุทธิ์ (หลวงพ่อธัมมชโย)

----------------------------------------------------------------------------------------------------------
๑ คุณยายอาจารย์มหารัตนอุบาสิกาจันทร์ ขนนกยูง 	ผู้ให้กำเนิดวัดพระธรรมกาย
๒ พระเดชพระคุณพระมงคลเทพมุนี (สด จนฺทสโร) ผู้ค้นพบวิชชาธรรมกาย


เรื่องราวของชีวิตในบางเรื่อง เราอาจจะต้องใช้เวลาทั้งชีวิตในการค้นหาคำตอบ  และยังไม่แน่ว่า ใช้เวลาทั้งชาติจะหา คำตอบได้หรือไม่ และที่สำคัญจะหาผู้ที่สามารถตอบคำถามได้จริงๆ สักกี่คน

...ที่นี่มีคำตอบ ให้คำตอบชีวิตได้มากกว่าที่คิด และยังเป็นคำตอบที่สามารถนำพาชีวิตให้รอดปลอดภัยไปได้หลายๆ ชาติ

…ที่นี่มีคำตอบ ได้เปลี่ยนชีวิตของใครหลายคน เมื่อได้รู้เหตุ...ที่ไม่เคยได้รู้มาก่อน มันเหมือนสิ่งที่ค้างคาใจ...ได้หลุดออกไป

ในคำตอบนั้น ยังเสนอวิธีที่จะแก้ไขสิ่งผิดพลาดที่ผ่านมาให้อีกด้วย
ท่านล่ะ... มีอะไรที่ค้างคาใจอยู่ไหม

บางที... อาจจะมีคำตอบมากมายที่โดนใจ หรือซอกซอนไปพบสิ่งที่ติดค้างอยู่ในใจลึกๆ

๑.ถ้าพ่อตาย ครอบครัวเรา คงสบายกว่านี้
คุณพ่อเป็นคนทำมาค้าไม่ขึ้น เรียกว่า ทำอะไรก็ไม่เคยประสบความสำเร็จ ท่านไม่เคยจุนเจือครอบครัวเลย จุนเจือแต่ครอบครัวภรรยาน้อย มิหนำซ้ำยังนำภรรยาน้อยคนที่สี่ และลูก ๒ คน มาให้คุณแม่เลี้ยงดูถึง ๘ ปี ต่อมาคุณแม่ก็ให้เงินภรรยาน้อยไปทำทุน เขาจึงแยกครอบครัวออกไป
คุณแม่มีลูกทั้งหมด ๖ คน ทุกคนเรียนจบปริญญา มีงานทำ ไม่ทำให้คุณแม่ผิดหวัง แต่พวกเราไม่ได้รักพ่อเลย พวกเราต่างเจ็บปวดต่อการกระทำของพ่อ ลูกเคยคิดบ่อยๆ ว่า ถ้าพ่อตายครอบครัวของเราคงสบายกว่านี้ คุณพ่อเสียชีวิตด้วยโรคหัวใจ ลูกจะบาปไหมคะ ที่คิดกับท่านเช่นนี้

คุณครูไม่ใหญ่ 
ลูกเคยคิดอยากจะให้พ่อตาย ก็เป็นมโนกรรม คือ กรรมอยู่ในระดับของความคิด ก็มีสิทธิ์ที่จะมีคนคิดอยากให้เราตายอย่างนี้บ้าง แต่แก้ไขได้ด้วยการปฏิบัติธรรม แล้วก็อุทิศบุญกุศลไปให้ท่านเรื่อยๆ กรรมก็จะบรรเทาเบาบาง และเมื่อปฏิบัติธรรมเข้าถึงพระธรรมกาย ก็จะหมดจากกรรมนี้ 
๑๙ พฤษภาคม พ.ศ. ๒๕๔๖

๒. แม่จ๋า ลูกขอโทษ
ลูกเป็นคนใจร้อน มักโกรธ ขี้โมโห ชอบโวยวาย เคยขโมยเงินคุณแม่ ตะคอกคุณแม่ เคยทำให้คุณแม่ร้องไห้ “วันแม่” ลูกได้ทำพิธีขอขมาท่าน จะลดบาปกรรมลงไปได้บ้างไหม

คุณครูไม่ใหญ่ 
ที่ลูกตะคอกแม่ แล้วเคยทำให้ท่านร้องไห้ แต่เมื่อขอขมาท่านแล้ว ก็จะเป็นเศษกรรม แต่กรรมก็ยังคงมีอยู่ นับจากนี้ไป ต้องทำดีกับท่านในทุกๆ ด้านให้มากๆ และต้องปฏิบัติธรรมให้เข้าถึงพระธรรมกายให้ได้ กรรมนั้นจะได้เป็นอโหสิกรรม แล้วให้ลูกเลิกขี้โมโห เลิกหงุดหงิด เลิกเป็นยักษ์ในปัจจุบันจะได้ไม่ไปเป็นยักษ์ในอนาคตนะลูกนะ ให้ใจเย็น ใจดี ใจใสๆ 
๑๙ พฤษภาคม พ.ศ. ๒๕๔๖

๓. ครอบครัวไม่ปรองดอง
สมาชิกในครอบครัวมีกรรมร่วมกันมาอย่างไร จึงไม่ค่อยปรองดองกัน 

คุณครูไม่ใหญ่ 
ที่สมาชิกในครอบครัวไม่ค่อยจะปรองดองกัน ก็เพราะการทำทานโดยไม่เคารพ* กอปรกับการเลี้ยงดูในปัจจุบันด้วย ที่แต่ละคนมีศรัทธา ศีล และทิฏฐิไม่เสมอกัน 
๒๒ กรกฎาคม พ.ศ. ๒๕๔๖
----------------------------------------------------------------------------------------------------------

* ไม่เคารพในตัวผู้รับทาน ขาดความอ่อนน้อม ให้แบบขอไปที

๔. วิธีแก้ปัญหาครอบครัวอบอ้าว
เพราะเหตุใดครอบครัวลูกจึงอยู่กันแบบต่างคนต่างอยู่ เหมือนไม่ใช่ครอบครัวเดียวกัน พอจะมีวิธีใดที่ทำให้เป็นครอบครัวอบอุ่นไหมคะ เพราะพี่ชายคนรองก็มีนิสัยก้าวร้าว ติดเหล้า บุหรี่ พี่สาวคนที่สาม ก็ใช้จ่ายสิ้นเปลือง มีหนี้สินมาก 

คุณครูไม่ใหญ่ 
ครอบครัวของลูกอยู่กันแบบต่างคนต่างอยู่ เหมือนไม่ใช่ครอบครัวเดียวกัน เพราะไม่ได้ถวายทานโดยความเคารพในอดีต คือ ทำไปงั้นๆ จึงทำให้มีมานะทิฏฐิ ในหมู่พี่น้องที่ไม่เหมือนกัน และไม่ค่อยยอมรับกัน ศรัทธา ศีล และทิฏฐิก็เลยแตกต่างกัน ประกอบกับขาดบุญที่ไม่ได้เอื้อเฟื้อกันทั้งในอดีตและปัจจุบัน จึงทำให้สิ่งเหล่านี้เกิดขึ้น 
วิธีแก้ คือ ให้มามีศรัทธา ศีล ทิฏฐิเสมอกัน โดยชวนกันมาสร้างบุญ สร้างกุศล ก็ต้องอาศัยลูกนั่นแหละ มาเป็นตัวเชื่อม แต่ต้องอดทนหน่อยนะ ใช้สติ ปัญญา กำลังใจ ความรัก และความปรารถนาดีที่มีต่อพี่ๆ ค่อยๆ พูดจา ค่อยๆ แนะนำกันไป และอย่าไปถือสา ถ้าหากเขาพูดถ้อยคำที่เราไม่ค่อยชอบ หรือแสดงกิริยาท่าทางที่ไม่น่าดู เราต้องมองข้ามสิ่งเหล่านี้ไป  เขาจะแสดงท่าทีอย่างไรออกมา ก็เฉยๆ ทำเป็นไม่เห็น ได้ยินก็ทำเป็นไม่ได้ยิน รู้ก็ทำเป็นไม่รู้ ทำเฉยๆ  เขาทำเรื่องของเขา เราก็ทำเรื่องของเรา แล้วก็พูดชักชวนทำบุญ ปลูกศรัทธาไปเรื่อยๆ อาศัยความรัก ความปรารถนาดีอย่างแท้จริงต่อพี่ๆ ทำหน้าที่กัลยาณมิตรไปแบบวิริยบารมี เหมือนวิริยา-ธิกพุทธเจ้าอย่างนั้นแหละ โปรดให้ได้นะลูกนะ
๔ สิงหาคม พ.ศ. ๒๕๔๖

๕.  น้องชายตัวแสบ
น้องชายคนที่สาม ได้ทำความเดือดร้อนให้กับครอบครัวอย่างมาก เล่นการพนัน อบายมุขครบ โกหกเอาเงินไปหลายล้าน เป็นเหตุให้พ่อแม่เสียใจมาก ลูกเคยขอให้บวช โดยจะให้เงิน ๕๐๐,๐๐๐ บาท สุดท้ายเขาก็ผิดคำพูด ไม่ยอมบวช เขาเคยมีบุพกรรมอะไรกับครอบครัวคะ

คุณครูไม่ใหญ่ 
น้องชายชอบนำเรื่องเดือดร้อนมาเรื่อยๆ เพราะตอนน้องชายคนที่สาม จะมาเกิด พ่อกับแม่ศีล ๕ ก็ไม่ค่อยจะครบ ภาวะใจของพ่อตอนนั้นก็คล้ายๆ กับน้องคนที่สามตอนนี้ จึงดึงดูดให้ผู้ที่มีกรรมแบบนี้มาเกิด และกรรมปัจจุบัน น้องชายก็คบแต่เพื่อนที่ไม่ค่อยดี ไม่คบบัณฑิต คบแต่คนพาล จึงมีนิสัยอย่างนั้น เพราะฉะนั้น ลูกเป็นพี่ก็ต้องอาศัยความรักและปรารถนาดีกับน้อง เป็นกัลยาณมิตรให้ ดูเวลาและอารมณ์ ค่อยๆ แนะนำ ค่อยๆ ชักจูงไปเรื่อยๆ ทีละนิดทีละหน่อย ต้องบอกไปเรื่อยๆ ให้เขาออกห่างจากคนที่ไม่ดี และเข้าใกล้คนดี
๘ สิงหาคม พ.ศ. ๒๕๔๖

๖.  หาภรรยาให้สามี
พี่สาวคนโตไม่สามารถมีลูกได้ จึงได้จัดหาภรรยาน้อยมาให้สามี เพื่อจะได้มีทายาทสืบสกุล อย่างนี้จะผิดศีลกาเมฯ* ไหมคะ
----------------------------------------------------------------------------------------------------------

* ศีลข้อ ๓ ประพฤติผิดประเวณีในผู้ที่มิใช่คู่ครองของตนเอง

คุณครูไม่ใหญ่ 
หากเป็นความยินยอมพร้อมใจของพี่สาวคนโตที่จะหาภรรยาน้อยให้ ก็ไม่ถือว่าผิดศีลกาเมฯ เพราะฉะนั้น ให้ไปตกลงกันให้ดีนะว่า ใครสมัครใจให้ใช้ร่วมกัน ก็โอเค แต่ก็ถือว่า เป็นการมักมากในกามคุณ จะทำให้ห่างไกลจากพระนิพพาน พอมีลูก อาจจะกลุ้มเพราะลูกอีก  ก็ให้เลือกเอาว่า เราควรจะมักมากหรือมักน้อยสำรวมในกามดี 
๑๑ สิงหาคม พ.ศ. ๒๕๔๖

๗.  ครอบครัวไร้สุข
ลูกมีบุตร ๓ คน ชีวิตในครอบครัวไม่มีความสุขเลย เพราะลูกและสามีมีความคิดเห็นไม่ตรงกัน สามีมักจะมีเล็กมีน้อยบ่อยๆ เป็นคนที่รักเพื่อนฝูง และชอบช่วยเหลือเพื่อนฝูงมาก แต่ไม่เคยช่วยเหลือและดูแลครอบครัวในฐานะหัวหน้าครอบครัวเลย ทำให้ภาระการดูแลลูกๆ ต้องเป็นหน้าที่ของคุณย่าและตัวลูก ซึ่งในปัจจุบัน ลูกและสามีก็ได้แยกบ้านกันอยู่ บุตรชายคนที่สองของลูกชอบคบเพื่อนที่สร้างความเดือดร้อนมาให้เสมอ ลูกทำกรรมอย่างไรมากับสามี ครอบครัวจึงไม่มีความสุข มีลูกก็ไม่เคารพเชื่อฟัง ลูกรู้สึกโดดเดี่ยว ทำตัวไม่ถูก เบื่อชีวิตมาก ลูกควรดำเนินชีวิตต่อไปอย่างไรดี 

คุณครูไม่ใหญ่ 
ที่ชีวิตครอบครัวไม่ราบรื่นและลำบาก ก็เพราะกรรมกาเมฯ ในอดีต กับทำทานโดยไม่เคารพ ทำอย่างเสียไม่ได้ รวมทั้งเคยดื้อกับพ่อแม่มามากทั้งในอดีตและปัจจุบันด้วย วิธีแก้ไข คือ ลูกต้องอดทน ใจเย็นๆ อย่าหงุดหงิด ทำใจให้ใสๆ พูดแต่ปิยวาจา พูดดีๆ พูดเพราะๆ เวลาเหนื่อยหรือหงุด-หงิด ก็อย่าเพิ่งพูด เวลาสบายใจแล้วค่อยพูดดีๆ ให้โกรธคนละเวลา  เสน่หาเวลาเดียวกัน รวมทั้งต้องทำทานด้วยความเคารพบ่อยๆ หนักก็จะเป็นเบา เบาก็จะหาย อย่าเพิ่งไปเบื่อหน่ายชีวิต ชีวิตเราเกิดมาสร้างบารมี เมื่อเจอวิบากกรรมก็ต้องอดทนเอา และสั่งสมความดีต่อสู้อย่างถูกหลักวิชชา ทำบุญทุกบุญไปเรื่อยๆ และอธิษฐานจิต ชีวิตก็จะดีขึ้นทั้งในปัจจุบันและในอนาคต
๒๑ ตุลาคม พ.ศ. ๒๕๔๖

๘. คุณพ่อไม่เชื่อนรกสวรรค์
คุณพ่อของลูกแม้ไม่ใช่ลูกชายคนโต แต่ต้องเสียสละทำทุกอย่างเพื่อพี่น้องมาโดยตลอด คุณพ่อชอบทำบุญสงเคราะห์โลก แม้เคยปฏิบัติธรรมจนเห็นแสงสว่าง แต่กระนั้น ท่านก็ยังไม่เชื่อว่า โลกนี้โลกหน้า สวรรค์นรกมีจริง ท่านบอกว่า นิพพานอยู่ที่ใจ ที่นั่งสมาธิเพียงแค่ให้ใจสงบ คิดงานได้ทะลุปรุโปร่งขึ้นเท่านั้น ลูกควรจะแนะนำท่านอย่างไรต่อไป 




คุณครูไม่ใหญ่ 
คุณพ่อเป็นคนใจดี รักพี่รักน้อง เป็นนิสัยที่ดี ที่ท่านสงเคราะห์ญาติ ถือว่าเป็นมงคล จึงเป็นที่รักและเกรงใจของทุกคน ท่านปฏิบัติธรรมแล้วเห็นแสงสว่างเพียงเล็กน้อย แค่ระดับความสว่างยามเช้าตรู่เท่านั้น ยังไม่ถึงระดับที่จะเปลี่ยนใจ หรือเข้าใจอะไรให้ลึกซึ้งเกี่ยวกับความจริงของชีวิตได้ 
ลูกจะต้องแนะนำให้ท่านปฏิบัติธรรมต่อไปเรื่อยๆ จนกว่าจะถึงระดับความสว่างที่สมบูรณ์ จึงจะทำให้ท่านเข้าใจอะไรได้ดีกว่านี้ อีกประการหนึ่ง  เวลาทำบุญทุกบุญ ลูกก็ต้องอธิษฐานให้ท่านเข้าถึงธรรมให้ได้ เพราะพื้นฐานใจท่านดีอยู่แล้ว
๒๔ ตุลาคม พ.ศ. ๒๕๔๖

๙.  ทำไมมีลูกดื้อ
ลูกกับลูกสาวเคยทำกรรมอะไรมา ลูกสาวจึงไม่ค่อยเคารพเชื่อฟัง และจะแก้ไขอย่างไร

คุณครูไม่ใหญ่ 
ลูกสาวขาดความเคารพ เพราะในอดีตชาติ ลูกทำทานด้วยความไม่เคารพ ทำด้วยความกระด้าง รวมทั้งในชาตินี้ต้องระหกระเหินจากกันไป จึงทำให้ไม่คุ้นเคยกัน ต่อจากนี้ไป ให้หมั่นทำทานด้วยความเคารพบ่อยๆ และอย่าเสียดายภายหลัง แล้วให้นึกถึงบุญ อธิษฐานจิตให้ลูกสาวมีจิตใจอ่อนโยนเคารพเชื่อฟัง
ชาตินี้ก็ค่อยๆ อบรมแนะนำกันไป หากัลยาณมิตรดีๆ หาต้นแบบดีๆ ให้ลูกสาว แล้วทุกอย่างจะค่อยๆ ดีขึ้น
๒๒ กรกฎาคม พ.ศ. ๒๕๔๗

๑๐. การตอบแทนพระคุณพ่อแม่
ผมควรตอบแทนพระคุณของคุณพ่อคุณแม่อย่างไร จึงทำให้ท่านมีงบบุญติดตัวไปให้มากๆ ครับ

คุณครูไม่ใหญ่ 
จะตอบแทนพระคุณพ่อแม่ให้ท่านได้บุญมากๆ ต้องทำอย่างนี้ คือ ถ้าท่านมีชีวิตอยู่ ให้ชวนท่านสร้างบุญทุกบุญทั้งทาน ศีล ภาวนา ยิ่งท่านเข้าถึงพระธรรมกายได้ ท่านยิ่งได้บุญมากที่สุด หากท่านละโลกไปแล้ว ให้ทำบุญทุกบุญ แล้วอุทิศไปให้ท่าน
๑๑ ธันวาคม พ.ศ. ๒๕๔๗

๑๑. รักพ่อมากกว่าแม่
ทำไมลูกถึงรู้สึกรักพ่อและผูกพันกับพ่อมากกว่าแม่ ทั้งๆ ที่ลูกอยู่กับแม่ และพ่อเองก็ไปมีภรรยาใหม่ ลูกชอบเอาเรื่องแม่ไปบ่นให้น้าสะใภ้ฟังบ่อยๆ ลูกจะบาปไหมคะ ที่ไม่รักไม่เคารพแม่เลย 

คุณครูไม่ใหญ่ 
เหตุที่ลูกรักพ่อมากกว่าแม่ ก็เพราะเหตุปัจจุบันเป็นหลัก คือ การที่อยู่ใกล้ชิดกับแม่ทุกวัน ก็อาจจะมีเรื่องกระทบกระทั่งกับแม่บ้าง ก็เลยทำให้รักท่านน้อยกว่าพ่อ ซึ่งนานๆ มาที มาแล้วก็ให้เงินเราบ้าง ให้ความเอ็นดูเราบ้าง ลูกลองคิดในมุมกลับกัน ถ้าลูกไปอยู่กับพ่อทุกวัน เห็นท่านดื่มเหล้า เจ้าชู้ ลูกก็อาจจะไม่รักท่านมากอย่างนี้ก็ได้ ดังนั้น ตอนนี้ให้กลับใจเสียใหม่ ด้วยการรักท่านทั้งสองให้เท่าๆ กัน และเลี้ยงดูแม่ให้ดี ก็จะเป็นบุญใหญ่ของลูก ที่ได้มีโอกาสเลี้ยงดูพระอรหันต์ในบ้าน หากลูกนำเรื่องของแม่ไปหารือกับน้า เพื่อหาทางแก้ไขให้ดีขึ้น ก็ไม่เป็นไร แต่อย่าไปนินทาว่าร้ายแม่ลับหลัง เพราะมันจะเป็นวจีกรรมติดตัวเราไป
๖ เมษายน พ.ศ. ๒๕๔๗

๑๒. พี่น้องกันแต่ไม่คุยกัน
ทำไมพี่น้องทุกคนของลูกจึงไม่ค่อยคุยกัน ไม่มีความใกล้ชิดสนิทสนมหยอกล้อกันเหมือนพี่น้องครอบครัวอื่น จะคุยกันก็ต่อเมื่อมีความจำเป็นเท่านั้น โดยเฉพาะพี่ชายกับน้องชายของลูกไม่ถูกกันเลย จะมีวิธีแก้ไขได้อย่างไร

คุณครูไม่ใหญ่ 
พี่น้องของลูกไม่ค่อยคุยกัน และไม่ค่อยสนิทสนมกัน เพราะกรรมในอดีตที่แต่ละคนทำทานด้วยความไม่เคารพ เพราะฉะนั้น ก็เลยไม่ค่อยมีความเคารพกัน และมีนิสัยมากไปด้วยความลำเอียงในการ ปกครองลูกน้องและครอบครัว คือ ชอบ ทำตามอารมณ์ มักเลือกที่รักผลักที่ชัง ที่รักเราก็เอามา ที่ชังเราก็ผลักออกไป จึงทำให้แต่ละคนไม่สามัคคีกัน วิบากกรรมนี้จึงดึงดูดให้มาเกิดร่วมกันในครอบครัวเดียวกัน 
พี่ชายกับน้องชายไม่ถูกกัน ก็เพราะอัธยาศัยดังกล่าว แต่ไม่ได้จองเวรกันมา จะแก้ไข ก็ต้องให้ตัวลูกเองนั่นแหละเป็นกาวใจ ให้ลูกศึกษาธรรมะและปฏิบัติธรรม แล้วก็ค่อยๆ แนะนำกันไป ให้หมั่นฝึกยิ้มและพูดปิยวาจาแก่กัน และให้อภัยในข้อผิดพลาดซึ่งกันและกัน เพราะทุกคนต่างก็มีกิเลส  และต่างก็ไม่ได้ศึกษาความรู้เรื่องราวความเป็นจริงของชีวิต แต่เราสามารถแก้ได้ เมื่อยังมีกายมนุษย์อยู่ 
๑๑ สิงหาคม พ.ศ. ๒๕๔๘

๑๓. ทำไมครอบครัวไม่อบอุ่น
ทำไมพี่สาวจึงมีเรื่องทะเลาะเบาะแว้งกับแม่ สามี และลูกสาวของเขาอยู่เสมอ พี่สาวทำให้แม่เสียใจบ่อยๆ และพี่สาวก็ต้องเสียใจกับลูกสาวตัวเองบ่อยๆ ด้วยเหมือนกัน เขาทำกรรมอะไรกันมา จึงต้องเป็นอย่างนี้ จะมีวิธีแก้ไขได้อย่างไร และทำอย่างไรจึงจะให้พี่สาวเลิกขายเหล้าได้

คุณครูไม่ใหญ่ 
พี่สาวมักจะมีเรื่องกับแม่ สามี และลูกสาวของเขาเสมอ เพราะพี่สาวเป็นคนขี้หงุดหงิด มักโกรธ และไม่ระมัดระวังคำพูด พอโกรธขึ้นมา นึกอยากจะพูดอะไร ฉันก็จะพูดไป ไม่ได้มีวิบากกรรมกันมา แต่เป็นคนมีอัธยาศัยอย่างนี้ และเพราะมีอัธยาศัยอย่างนี้ จึงทำให้ลูกสาวเห็นแม่เป็นแบบอย่าง และได้ทำตาม เพราะคิดว่า ทำอย่างนี้ถูกต้อง เป็นสิ่งควรทำ จึงทำให้พี่สาวต้องเสียใจเพราะลูกสาวของตนบ่อยๆ ถ้าจะแก้ไข ก็ให้พี่สาวปรับที่ตัวเอง ทั้งเรื่องคำพูดและกิริยาท่าทางที่ปฏิบัติกับแม่ของตนให้ดีเสียก่อน ซึ่งลูกสาวก็จะสังเกตเห็น แล้วจะค่อยๆ เรียนรู้ และจะทำตัวของตัวเองให้ดี ตามอย่างที่เห็นต้นแบบจากแม่ ถ้าแม่เป็นปู ลูกก็จะเป็นปูนั่นแหละ 
จะให้พี่สาวเลิกขายเหล้าได้ก็จะ ต้องทำหน้าที่กัลยาณมิตรชี้ให้เห็นโทษภัยจากการขายสุรา ทั้งต่อตนเองและผู้อื่น ทั้งในปัจจุบัน ในปรโลก และภพชาติต่อๆ ไป ด้วยใจที่เยือกเย็นและอดทน สักวันหนึ่ง บุญเก่าเขาตามมาทัน เขาก็จะเข้าใจได้
๑๖ กรกฎาคม พ.ศ. ๒๕๔๘

๑๔. เกิดเป็นลูกกำพร้า  เรียนน้อยแต่พูดได้ ๗ ภาษา 
ทำไมลูกต้องลำบากตั้งแต่ยังเล็ก เป็นลูกกำพร้าเพราะแม่ตายและพ่อทิ้ง กรรมใดที่ทำให้ลูกเรียนน้อย จบแค่ ป.๓ ครึ่ง แต่พูดได้ถึง ๗ ภาษา 

คุณครูไม่ใหญ่ 
ลูกต้องลำบากแต่เล็ก เป็นลูกกำพร้าเพราะกรรมในอดีตที่ไปคบคนพาล ดื่มเหล้า เจ้าชู้ ติดอบายมุข อีกทั้งไม่ได้เลี้ยงดูบิดามารดา และไม่รับผิดชอบลูกที่ตัวเองทำให้เกิด จึงทำให้มีชีวิตดังกล่าว 
ลูกเรียนน้อย จบแค่ ป. ๓ ครึ่ง แต่สามารถพูดได้ถึง ๗ ภาษา เพราะลูกขาดบุญสนับสนุนการศึกษา จึงทำให้เรียนน้อยในปัจจุบัน แต่งานในปัจจุบันบังคับให้ลูกต้องต่อสู้ดิ้นรนขวนขวาย จำเป็นจะต้องเรียนรู้ภาษาต่างๆ เพื่อเอาตัวให้รอด จึงทำให้ลูกพูดได้ ๗ ภาษา อย่างละนิดอย่างละหน่อย คือ สื่อสารกันพอรู้เรื่อง
๙ กรกฎาคม พ.ศ. ๒๕๔๘

๑๕. รักแรกพบ 
ลูกทำงานที่บาร์เบียร์แห่งหนึ่ง เนื่องจากลูกเป็นคนไม่สวยมาก จึงโชคดีที่ไม่ได้รับแขก เขาส่งให้ไปทำหน้าที่ล้างแก้วแทน ลูกทำงานที่บาร์เบียร์อยู่ ๒๗ วัน สิ่งมหัศ-จรรย์ก็เกิดขึ้นกับลูก
วันนั้น ลูกกำลังล้างแก้ว อยู่ดีๆ ก็มีฝรั่งคนหนึ่งไม่ได้ตั้งใจมาเที่ยว แต่อยากมาเข้าห้องน้ำ เราจึงได้เจอกันโดยบังเอิญ วันที่สอง เขากลับมาหาลูกอีก วันที่สาม เราก็ตกลงแต่งงานกัน เราแต่งงานกันถูกต้องตามประเพณีทั้งสองศาสนา ขณะนี้ ๘ ปีแล้ว ที่เราใช้ชีวิตร่วมกัน โดยไม่เคยทะเลาะกันเลย  สามีเป็นคนดีมาก ไม่ดื่ม ไม่สูบ และชอบที่ได้เห็นลูกทำบุญ ที่สำคัญเขาบอกลูกเสมอว่า “เขารักลูกมาก รักตั้งแต่แรกพบ” การที่ลูกได้มาเจอสามี และได้แต่งงานกัน เพราะเป็นวาสนาที่ถูกกำหนดมาแล้ว ใช่หรือไม่อย่างไร เราสร้างบุญด้วยกันมาอย่างไร คำว่า “รักแรกพบ” เกิดจากการสั่งสมบุญมาอย่างไร เหมือนกันทุกคู่ไหมคะ

คุณครูไม่ใหญ่ 
การที่ลูกมาเจอสามีคนนี้ แล้วก็ได้แต่งงานกัน เพราะในอดีตได้เคยเป็นสามีภรรยากัน และบุญที่เคยสร้างร่วมกันมา จึงทำให้สามีเมื่อแรกเจอก็ปิ๊งกันเลย 
บุพเพสันนิวาสเกิดขึ้นด้วยเหตุ ๒ ประการ  คือ 
๑.  เคยอยู่ร่วมกัน และสร้างบุญด้วยกันมาในอดีต  
๒.  เกื้อกูลกันในปัจจุบัน 

อุปมาเหมือนดอกบัวที่เกิดขึ้นจากน้ำและโคลนตม ให้ประคับประคองรักนี้ให้ดี และเป็นกัลยาณมิตรให้ซึ่งกันและกัน เพื่อจะได้สร้างบุญบารมีร่วมกันไปจนถึงจุดหมายปลายทาง
๙ กรกฎาคม พ.ศ. ๒๕๔๘

๑๖. มีสามีดี อยู่ที่ไหนใครๆ ก็รัก
บุญใดส่งผลให้ลูกมีสามีดี และไม่เคยทะเลาะเบาะแว้งกันเลย รวมทั้งญาติทุกคนทางสามีก็รักลูกมาก บุญอะไรที่ทำให้ไม่ว่าลูกจะอยู่ที่ไหน ทุกคนก็รัก และอยากให้ลูกอยู่ด้วย

คุณครูไม่ใหญ่ 
บุญที่ลูกและสามีเคยสร้างมากับหมู่คณะ ทำให้ชีวิตคู่ราบรื่นและไม่เคยทะเลาะเบาะแว้งกันเลย ญาติสามีที่รักลูก เพราะบุญในอดีตที่เมื่อลูกได้มาสร้างบารมีกับหมู่คณะ แล้วไม่ได้ทำตามลำพัง ได้ชัก-ชวนคนอื่นให้มาทำความดีด้วย 
บุญที่ชวนคนทำความดีนี้ จึงทำให้มาเจอญาติสามีที่ดี มาอยู่ในสิ่งแวดล้อมที่ดี ลูกอยู่ที่ไหนก็มีคนรัก และอยากให้ลูกอยู่ด้วย ก็เพราะบุญที่เคยชวนคนทำความดีในอดีตตามมาส่งผล บุญที่เป็นผู้นำบุญยอดกัลยาณ-มิตรจะไปที่ไหนก็จะมีแต่คนรัก
๙ กรกฎาคม พ.ศ. ๒๕๔๘

๑๗. พี่ชายเปลี่ยนไป
ในสมัยที่ผมยังเด็ก พี่ชายเป็นฮีโร่ในใจผม  พี่ชายมีรูปร่างหน้าตาดี นิสัยดี รักพี่รักน้อง เรียนหนังสือเก่ง เล่นกีฬาเก่ง เล่นดนตรีก็เก่ง แต่พอพี่ชายเริ่มเข้าสู่รั้วมหาวิทยาลัย เขากลับเปลี่ยนเป็นคนละคน  พี่ชายได้เริ่มเข้าสู่สังคมที่เต็มไปด้วยอบายมุข ทั้งบุหรี่ เหล้า เบียร์ เขาดื่มหนักมาก เวลาเมากลับมาทุกครั้ง เขาจะอาละวาดทะเลาะกับคุณแม่อย่างรุนแรง จากนั้นก็หนีออกจากบ้าน
ทำไมพี่ชายจึงเปลี่ยนไปเช่นนี้  และทำไมเขาไม่เคารพคุณแม่เลย เพราะเคยมีวิบากกรรมร่วมกันมาหรือไม่ครับ

คุณครูไม่ใหญ่  
ตอนเด็กพี่ชายคนโตเป็นคนดี เรียนเก่ง แต่พอโตขึ้นเสียคนเพราะฤทธิ์แอลกอฮอล์ เนื่องจากกรรมคบคนพาลทั้งอดีตและปัจจุบัน จึงทำให้ตกไปอยู่ในวงจรของคนพาลที่ชอบดื่มสุรา และทำให้เสียคน เสียนิสัยที่ดีไป แล้วทะเลาะกับแม่ในปัจจุบัน ทั้งๆ ที่ไม่เคยผูกเวรกันมาก็เพราะสุรา
๑๘ กรกฎาคม พ.ศ. ๒๕๔๘

๑๘. ลูกรักของแม่
ลูกมีลูกทั้งหมด ๓ คน ลูก (ตัวผู้ถาม) ภูมิใจในตัวลูกๆ มาก เพราะทุกคนล้วนมีความประพฤติดี และมีผลการเรียนดีเยี่ยม ที่ผนังบ้านของเราเต็มไปด้วยกรอบใส่ใบประกาศเกียรติคุณของลูก มีเยอะมากจนต้องเก็บใส่อัลบั้ม เพราะไม่มีที่ว่างให้ติด 
บุพกรรมใดทำให้ลูกและสามีได้ลูกที่ดีทุกคน โดยที่ลูกไม่เคยต้องเคี่ยวเข็ญเรื่องการเรียนของพวกเขาเลย ลูกแต่ละคนมีบุพกรรมใดที่ทำให้มีสติปัญญาดี บุญอะไรทำให้ลูกชายคนแรกและพระลูกชายได้รับทุนการศึกษา

คุณครูไม่ใหญ่ 
ลูกและสามีได้ลูกที่ดีมาเกิดในตระกูล ไม่ต้องเคี่ยวเข็ญเรื่องการเรียนเลย เพราะในอดีตลูกและสามีได้อธิษฐานมาว่า ให้ได้ลูกชายและลูกสาวที่ดีมาเกิด และที่ทุกคนเรียนดี เพราะใฝ่การศึกษามาข้ามชาติ ลูกชายคนแรกและพระลูกชายได้ทุนการศึกษา เพราะมีทานบารมีเรื่องสนับสนุนการศึกษาในอดีตมาส่งผล
๑๔ กรกฎาคม พ.ศ. ๒๕๔๘

๑๙. ทำแท้ง
ลูกเคยทำแท้ง ๒ ครั้ง จะแก้ไขวิบากกรรมอย่างไร ลูกได้ขอขมาเด็กทั้งสองที่ทำแท้งไป เขารับรู้ไหม ตอนนี้เขาไปอยู่ที่ไหน

คุณครูไม่ใหญ่ 
ลูกจะแก้ไขวิบากกรรมที่เคยทำแท้งมา ๒ ครั้ง ก็มีอยู่ทางเดียว คือ สร้างบุญทุกบุญให้มากๆ ทั้งทาน ศีล ภาวนา แล้วอุทิศส่วนกุศลไปให้ลูกที่ถูกทำแท้ง ให้ทำบุญบ่อยๆ แล้วอธิษฐานอย่าได้มีวิบากกรรมกันเลย 
ส่วนลูก ๒ คน ที่ถูกทำแท้งก็เป็นกรรมเก่าของเขาที่เคยทำแท้งมาก่อน แต่เป็นกรรมใหม่ของลูก และก็ตาย-เกิดแบบถูกทำแท้งมาหลายรอบแล้ว 
๔ กรกฎาคม พ.ศ. ๒๕๔๘

๒๐. เมื่อลูกติดเกมคอมพิวเตอร์
ลูกสาวคนที่สอง เคยติดเกมคอมพิวเตอร์และอินเทอร์เน็ต ถึงขนาดว่า ทั้งวันเห็นแต่เกม กินข้าวก็นึกถึงแต่เกม ปัจจุบันนี้เขาไม่ติดแล้ว แต่เขาอยากทราบว่า คนที่ติดเกมคอมพิวเตอร์จะบาปไหมคะ แล้วจะมีวิบากกรรมอย่างไรบ้างหรือไม่

คุณครูไม่ใหญ่ 
ติดเกมคอมพิวเตอร์ ก็จะทำให้เสียเวลาในการทำความดีในด้านอื่น และอาจจะเสียการเรียน และเสียทุกอย่างจนชีวิตตกอับ อีกทั้งถ้าเป็นเกมเกี่ยวกับการฆ่าฟันกัน เป็นต้น ก็จะทำให้ใจเศร้าหมอง เล่นทุกวันใจหมองทุกวัน ก็สั่งสมความหมองไปเรื่อยๆ ถ้ามาฉายให้เห็นในตอนใกล้จะตาย เกมคอมพิวเตอร์ก็จะพาไปอบายได้ นี่สำคัญนะ 
เรามีดวงตา เรามีอวัยวะทุกอย่างในร่างกาย ไว้สำหรับสร้างบารมี เมื่อใช้อะไรไปแล้ว ต้องเปลี่ยนกลับมาเป็นบุญเป็นความดีงาม ที่จะทำให้ชีวิตเราสูงส่งขึ้น จึงจะถูกหลัก ถ้าใช้ไปแล้ว ทำให้ชีวิตเราตกต่ำ ก็อย่าไปทำนะลูกนะ
๑ พฤศจิกายน พ.ศ. ๒๕๔๘

คนไม่ชอบวัด

๒๑. สามีไม่ชอบวัด
ตัวลูกหลังจากแต่งงานแล้ว สามีก็ไม่สนับสนุนในการมาสร้างบารมีกับวัดพระธรรมกายเลย คอยหาเหตุให้มีปากเสียงและมีกิริยาที่ไม่พึงพอใจอยู่เสมอ บางครั้งถ้ามีพระจากวัดพระธรรมกายมาที่บ้าน สามีก็จะขับไล่ และพูดตะคอกใส่ หรือแสดงอาการให้รู้ว่า ไม่ต้อนรับ ช่วงที่วัดมีข่าว ยิ่งทำให้สามีไม่ชอบมากยิ่งขึ้นไปอีก แต่ว่าเมื่อกาลเวลาผ่านไป วัดพระธรรมกายและหมู่คณะก็ยิ่งเติบโต สามีจึงเริ่มเอนเอียง เริ่มให้ความสนใจ ลูกก็ยังหวังอยู่เสมอว่า คงมีสักวันที่สามีจะเข้าใจ 
เมื่อดูจานดาวธรรม (รายการธรรมะผ่านจานดาวเทียม ช่อง DMC) สามีก็มีความเข้าใจมากขึ้น มีจิตเลื่อมใสในสิ่งที่หลวงพ่อแนะนำ สังเกตได้จากการที่สามีบอกว่า หลวงพ่อพูดดีจัง เขาจึงเริ่มแอบนั่งสมาธิ วันไหนไม่ได้เปิดโทรทัศน์ เขาก็บอกว่า “อ้าว ทำไมวันนี้ไม่เปิดหลวงพ่อล่ะ” จนกระทั่งอยู่มาวันหนึ่ง เขาก็ได้ทำให้ลูกรู้สึกแปลกใจ และดีใจมาก เขาบอกให้ลูกเอาเงินไปสร้างพระธรรมกายประจำตัวให้เขาด้วย แล้วเขาก็ได้ถวายปัจจัยด้วยมือของเขาเอง พร้อมกับน้ำตาแห่งความปีติ ต่อมาเขาร่วมบุญและได้ไปหล่อรูปเหมือนทองคำของพระเดชพระคุณหลวงปู่วัดปากน้ำ ภาษีเจริญ องค์ที่สามด้วย 
ก่อนที่สามีจะเสียชีวิตหนึ่งวัน พระอาจารย์ที่วัดได้มาเยี่ยม ทำให้เขามีโอกาสถวายสังฆทาน และร่วมทำบุญหล่อพระประธานที่ประดิษฐานในอาคารภาวนาด้วย ถึงแม้ตอนนั้นสามีจะพูดไม่ได้แล้ว แต่เขาก็รับรู้และยินดีทุกอย่างเกี่ยวกับบุญในการหล่อพระครั้งนี้ ตัวลูกเองรู้สึกดีใจมากที่สามีสามารถกลับใจได้ ถึงแม้จะเป็นช่วงวาระสุดท้ายของชีวิตเขาก็ตาม  กรรมที่สามีขัดขวางการทำความดีของลูก และที่เขาเคยพูดไม่ดีไว้กับวัด จะส่งผลให้เขาเป็นอย่างไรหรือไม่ บุญใดทำให้สามีเข้าใจหมู่คณะในช่วงท้ายของชีวิต เขาตายแล้วไปไหน ได้ฝากอะไรถึงตัวลูกและลูกสาวบ้างไหม

คุณครูไม่ใหญ่ 
คู่ชีวิตก็ต้องการแค่นี้แหละ ขอให้ผู้ที่อยู่เคียงข้างได้สร้างบารมีร่วมกัน เพราะอยากจะเป็นคู่บุญคู่บารมีกัน ขอเพียงแค่นี้ ไม่ได้ขออะไรมากกว่านี้ 
สามีตายแล้ว ไปเป็นเทพบุตรสุดหล่อ มีวิมานทองขนาดย่อมๆ ของสวรรค์ชั้นจาตุมหาราชิกา สายยักษ์ มีเขี้ยวยาวและปากเหม็น ที่ไปเป็นเทพบุตรสายยักษ์ ก็ด้วยบุญที่ทำในช่วงท้ายมาปิดอบายให้ และที่ปากค่อนข้างเหม็น เพราะวจีกรรมที่ด่าว่าผู้มีศีล ด่าว่าวัด เพราะความไม่รู้ ผู้มีศีลเขาก็ไม่ได้ไปแช่งอะไร แต่พอตัวทำเข้า มันก็มีวิบากกรรม พญามารเขาเซ็ตโปรแกรมว่า จงด่า จงมีความเห็นผิด ให้ไม่เข้าใจว่า ผู้ที่มายืนอยู่ตรงหน้านี้ คือ เนื้อนาบุญ คือ อายุพระศาสนา นึกว่าเป็นขอทานกำลังจะมาขอเรา เอาเปรียบสังคมอะไรต่างๆ เหล่านั้น นี่สมมตินะ หรือไล่บ้าง ว่าบ้าง ในเวลาพระไปบิณฑบาต ก็จะเป็นวจีกรรม ถ้าไม่มีบุญทำเอาไว้ ผลก็จะทำให้ไปอบาย หมุนเวียนมาเป็นมนุษย์ใหม่ เกิดมาผิวจะหยาบ มีกลิ่นตัว กลิ่นปากก็เหม็น แต่นี่บุญช่วงท้ายยังปิดอบาย
ตอนนี้เขาซาบซึ้งเรื่องบุญบาปมาก แล้วก็นึกย้อนเสียดายว่า ไม่น่าด่าว่าผู้มีศีลเลย แล้วก็อยากได้บุญเพิ่มมากขึ้น จะทำบุญด้วยยาอมส่งไปให้ ก็ไม่หายเหม็นนะ ไม่เกี่ยว เดี๋ยวเอายาอมมาถวายพระ แล้วบอกช่วยเป็นไปรษณีย์ส่งให้หน่อย กรณีนี้ต้องเป็นบุญใหญ่ๆ ตอนนี้ได้รับบุญที่อุทิศไปให้แล้ว ด้วยความปีติใจ ทำให้สภาพทุกอย่างดีขึ้น และกลิ่นปากลดลง 
ลูกถูกสามีขัดขวางไม่ให้มาวัดสร้างบารมี เพราะชาติในอดีตก่อนเจอหมู่คณะ ลูกไม่เข้าใจหมู่คณะเลยมีข่าวที่สื่อเขาลงไป สื่อสมัยก่อนก็คล้ายๆ อย่างนี้ พูดกันต่อๆ ไป พวกที่ไม่ชอบวัดบ้าง รับจ้างมาด่าบ้าง อิจฉาริษยาบ้าง ไม่เข้าใจจริงๆ บ้าง ก็ได้ห้ามคนที่จะมาสร้างบุญว่า เธออย่าไปเลย วัดนี้รวยแล้ว ไปสร้างวัดจนๆ เถอะ เธออย่าไปเลย วัดนี้หนังสือพิมพ์ลงข่าวนะ เป็นต้น ต่อมาภายหลังเปลี่ยนใจ เพราะพอมาศึกษาก็เข้าใจจึงได้มาสร้างบารมี วิบากกรรมที่เคยห้ามคนมาสร้างบารมี จึงดึงดูดให้มาเจอสามีเช่นในปัจจุบันที่ห้ามลูกมาทำบุญนี่แหละ
๗ พฤศจิกายน พ.ศ. ๒๕๔๘

๒๒. แวดล้อมด้วยคนที่ขัดขวางในการมาวัด
ลูกมีบุพกรรมอะไร จึงมีญาติและคนรอบข้างคอยขัดขวางการมาวัด สามี ลูกชายคนแรก และลูกสาวคนที่สองของลูก ก็ยังไม่ค่อยจะเข้าใจเรื่องการสร้างบุญมากนัก พวกเขาเคยสร้างบารมีกับหมู่คณะมาบ้างไหมคะ และควรทำอย่างไรให้ทุกคนในครอบครัวของลูกได้เข้ามาสร้างบารมีกับหมู่คณะ

คุณครูไม่ใหญ่ 
ลูกมีคนรอบข้างและหมู่ญาติขัดขวางการมาวัด เพราะขาดบุญชวนคนทำความดีในอดีต แต่ชาตินี้ได้แก้ผังใหม่ด้วยการชวนคนทำความดีแล้ว เป็นสิ่งที่ถูกต้อง สามี ลูกชายคนแรก และลูกสาวคนที่สองก็เคยสร้างบุญกับหมู่คณะมา แต่ไม่ต่อเนื่อง ลูกก็ต้องเป็นกัลยาณมิตรให้ทุกๆ คน ด้วยจิตใจที่เยือกเย็นและอดทนในการให้เหตุผล สักวันหนึ่ง บุญเก่าของทุกคนที่ทำไว้ส่งผล ก็จะทำให้เขากลับมาเข้าวัดสร้างบารมี
๑๔ กรกฎาคม พ.ศ. ๒๕๔๘

๒๓.	คนตำหนิวัด
คนที่ตำหนิวัดพระธรรมกาย ตำหนิคุณยายอาจารย์ฯ* แบบเสียหายมาก จะบาปมากไหม จะมีวิธีสอนอย่างไรให้เขาเข้าใจ เพราะลูกกลัวเขาจะมีบาปติดตัว
----------------------------------------------------------------------------------------------------------

* คุณยายอาจารย์มหารัตนอุบาสิกาจันทร์   ขนนกยูง ผู้ให้กำเนิดวัดพระธรรมกาย

คุณครูไม่ใหญ่ 
คนที่ตำหนิวัดพระธรรมกาย ถ้าติเพื่อก่อด้วยความบริสุทธิ์ใจ ก็ไม่บาป แต่ถ้าติเตียนด้วยอารมณ์ ที่มีวาจาผรุสวาท (คำหยาบ) ก็จะมีวจีกรรมติดตัวไป แต่ถ้าตำหนิคุณยายอาจารย์ฯ อย่างไม่รู้จริง ก็จะมีบาปติดตัวเป็นวจีกรรม จะบาปมากๆ เพราะท่านเป็นผู้มีคุณธรรม คุณวิเศษ และเป็นมหา-ปูชนียาจารย์ อย่าไปติท่านเลย
พูดสนุกปาก แต่ลำบากในนรก  มันไม่คุ้มกันหรอก อย่าไปทำเลย ว่าวัด ว่าพระ ว่าแม่ชี ที่ตั้งใจทำความดีน่ะ
๒ พฤศจิกายน พ.ศ. ๒๕๔๘

๒๔. วิบากกรรมเสนอข่าวบิดเบือน 
ผลกรรมของผู้ที่จงใจเสนอข่าวบิดเบือนพระพุทธศาสนาทั้งๆ ที่รู้ว่าไม่ใช่ความจริง กับผู้ที่ไม่ได้ตั้งใจบิดเบือนข่าวพระ-พุทธศาสนา แต่ทำไปเพราะเข้าใจผิดจริงๆ แต่มีผลสร้างความเสียหายให้พระพุทธ-ศาสนาเหมือนกัน ทั้งสองประเภทนี้จะได้รับวิบากกรรมหนักเบาต่างกันอย่างไร ในกรณีถ้าพระทำผิดจริงๆ ควรนำเสนอข่าวอย่างไร จึงจะเหมาะสมและถูกต้อง การที่นักข่าวไปทำข่าวแบบนี้เผยแพร่ออกไป จะได้รับวิบากกรรมหรือไม่อย่างไร

คุณครูไม่ใหญ่ 
ผู้ที่จงใจเสนอข่าวบิดเบือนเกี่ยวกับพระพุทธศาสนา ทั้งๆ ที่รู้ว่าไม่เป็นความจริง กับผู้ที่ไม่ได้ตั้งใจบิดเบือนข่าวทำไปเพราะเข้าใจผิดจริงๆ แต่ก็มีผลสร้างความเสียหายให้กับพระพุทธศาสนาเหมือนกัน ทั้งสองประเภทนี้จะได้รับวิบากต่างกัน คือ พวกแรกจะหนักกว่า เพราะมีอกุศลเจตนาอย่างแรงกล้า ซึ่งจะมีวิบากกรรมให้ไปมหานรกขุม ๔ จะถูกนายนิรยบาลจับบิดตัว ถลกหนังออก แล้วเอาปากกาเหล็กร้อนเขียนไปบนเนื้อ แล้วถูกทิ่มแทงด้วยอุปกรณ์การเขียนที่เป็นเหล็กร้อน หรือฝนตัวอักษรที่เคยบิดเบือนเอาไว้ตกใส่ ทุกข์ทรมานมาก เป็นต้น 
ส่วนที่เสนอข่าวเพราะเข้าใจผิด ก็จะมีวิบากกรรมน้อยลงมาหน่อยหนึ่ง เช่น ลงไปแค่ยมโลก ของมหานรกขุม ๔ ซึ่งจะถูกเจ้าหน้าที่ลงทัณฑ์ทรมานคล้ายพวกแรกที่อยู่ในมหานรกขุม ๔ แต่ว่าเบาบางกว่ากัน 
ในกรณีที่พระทำผิดจริง สิ่งที่ควรทำ คือ ไม่เสนอข่าวในที่สาธารณชน แต่ให้ทางคณะสงฆ์ซึ่งมีสายการปกครองโดยกฎหมาย และพระธรรมวินัยอยู่แล้ว ได้ดำเนินเรื่องแก้ไขกันไปตามความถูกผิดและเหมาะควร เพราะการนำเสนอเรื่องพระสงฆ์นั้น เป็นเรื่องละเอียดอ่อนที่จะสั่นคลอนความศรัทธาในพระพุทธศาสนาได้ อีกทั้งศาสนาก็เป็นหนึ่งในสถาบันหลักของประเทศ
การที่นักข่าวไปทำข่าวเหล่านี้เผยแพร่ออกไป จะได้รับวิบากกรรมตามกำลังแห่งเจตนา เช่น แม้เป็นจริงและเขียนไปตามความเป็นจริง ก็จะมีผลไปสั่นคลอนศรัทธาของพุทธศาสนิกชนส่วนรวม ผู้ที่ทำข่าวดังนี้ จะมีวิบากกรรม คือ ชาติต่อไปก็จะมีคนคอยจับผิด แม้ผิดเล็กน้อยก็ดูเหมือนมาก จะถูกตำหนิติเตียน และปัจจุบัน ใจก็จะเศร้าหมองไปอบายได้ ส่วนที่ข่าวจริงมีนิดเดียว แต่ไปเขียนขยายความจนทำให้เกิดการเสื่อมศรัทธาในพระพุทธศาสนานั้น ก็จะมีวิบากมากกว่า
๑๕ กุมภาพันธ์ พ.ศ. ๒๕๔๙

๒๕.  ว่าคนมาวัด ด้วยความเข้าใจผิด
ในตอนนั้นลูกยังไม่เข้าใจวัด ลูกดูรูปภาพงานสลายร่างคุณยายอาจารย์ฯ  แล้วเห็นคนมาวัดเป็นแสนๆ ลูกก็ได้พูดว่า พวกที่มาวัด คือ พวกไม่มีอะไรทำ หรือถ้าไม่ป่วยไข้อะไร ก็ไม่มาวัดกันหรอก ลูกพูดออกไปโดยรู้เท่าไม่ถึงการณ์ เพราะไม่เข้าใจวัดและเรื่องบุญ แต่ปัจจุบันลูกเข้าใจแล้ว และขอถือโอกาสกราบขอขมาต่อคุณครูไม่ใหญ่ และท่านผู้มีบุญทุกๆ ท่าน ที่ได้ตั้งใจพากันมาสร้างบารมีด้วยนะคะ วจี-กรรมที่ลูกเคยพูดนั้น จะส่งผลกับลูกในอนาคตอย่างไร ลูกต้องแก้วิบากกรรมนี้อย่างไรคะ

คุณครูไม่ใหญ่ 
วจีกรรมที่ลูกพูดจะส่งผลกับลูก คือ เวลาลูกจะมาวัด ก็ต้องป่วยไข้ก่อน หรือไม่มีอะไรจะทำตามที่ลูกพูดนั่นแหละ แต่ว่าเมื่อขอขมาแล้ว กรรมนี้ก็ระงับไป แต่ต้องมาวัดสร้างบารมีให้ตลอด รวมทั้งต้องไปชวนคนอื่นมาด้วย และต้องพูดทำความเข้าใจกับคนที่ไม่เข้าใจวัดให้เขาเข้าใจด้วย
๗ เมษายน พ.ศ. ๒๕๔๙

๒๖. ทำหน้าที่กัลยาณมิตร 
ลูกพยายามทำหน้าที่กัลยาณมิตรชวนคนติดจานดาวธรรม* แต่ทำไมจึงไม่ค่อยจะมีใครติด  แม้แต่ญาติที่เมืองไทย ลูกติดให้แล้วเขาก็ไม่ดู ลูกจะต้องทำอย่างไร จึงจะทำหน้าที่กัลยาณมิตรให้คนอื่นได้สำเร็จ
----------------------------------------------------------------------------------------------------------

* ช่องดาวเทียม DMC ที่ถ่ายทอดรายการธรรมะไปทั่วโลก

คุณครูไม่ใหญ่ 
ลูกต้องศึกษาธรรมะ แล้วเล่าให้เขาฟัง เล่าเรื่องบาปบุญคุณโทษ เรื่องราวความจริงของชีวิตให้เขาฟังบ่อยๆ แล้วก็หมั่นปฏิบัติธรรมให้สม่ำเสมอ เมื่อเขาเข้าใจแล้ว ก็จะติดจานดาวธรรม แล้วก็จะเปิดดูธรรมะจากจานดาวธรรม เพราะฉะนั้น อย่าเพิ่งท้อถอย ให้ทำต่อไป
การทำหน้าที่กัลยาณมิตร ก็เป็นอย่างนี้ ต้องทำบ่อยๆ พูดบ่อยๆ ถ้าพูดทีเดียวแล้วเขาทำได้เลย ป่านนี้ก็มีพระอรหันต์เต็มไปหมดแล้ว
๒๕ กรกฎาคม พ.ศ. ๒๕๔๘

บุญ อยู่เบื้องหลังความสุข และความสำเร็จ

๒๗. คุณหญิงท้องนา (ตอน ๑)
แม่ของลูกเป็นบุตรสาวของหม่อมเจ้าฯ จึงมีคำนำหน้าชื่อว่า หม่อมราชวงศ์หญิง มาตั้งแต่เกิด  ท่านมีชีวิตที่สะดวกสบายอยู่ในรั้วในวัง แวดล้อมไปด้วยข้าทาสบริวาร เวลาไปโรงเรียนก็มีทหารรับใช้ เป็นผู้ติดตามไปด้วยอย่างน้อย ๔ คน 
แม้คุณแม่จะมีชีวิตที่สะดวกสบาย แต่คุณแม่ก็เป็นผู้หญิงที่ชอบชีวิตเรียบง่ายสมถะ ไม่ชอบออกงานสังคม ไม่ชอบเต้นรำ แต่ชอบศึกษาวรรณคดี ประวัติ-ศาสตร์ และชอบอ่านหนังสือธรรมะ มีใจฝักใฝ่ในทางบุญกุศลตั้งแต่เด็กๆ แต่เนื่องจากคุณแม่ต้องอยู่เฉยๆ  เพราะมีคนทำให้ทุกอย่าง ทำให้คุณแม่รู้สึกเบื่อ จึงขอท่านพ่อมาทำงานที่กรมป่าไม้
จนกระทั่งถึงเวลาที่ท่านพ่อท่านแม่เห็นสมควรจะให้ออกเรือน ท่านก็ได้หาคนที่มีฐานะชาติตระกูลเหมาะสมกันเพื่อให้แต่งงาน แต่คุณแม่ของลูกไม่ชอบใครเลยจึงปฏิเสธ ต่อมาคุณแม่ได้มาเจอคุณพ่อของลูก ซึ่งทำงานอยู่ที่เดียวกัน เกิดชอบพอกัน แต่ทางท่านพ่อท่านแม่ไม่ชอบ และไม่เห็นด้วยอย่างยิ่ง เพราะคุณพ่อของลูกฐานะต่ำศักดิ์กว่า ถึงแม้คุณพ่อจะพอมี ฐานะ แต่ก็เป็นหนุ่มบ้านนอกมีรกรากอยู่ที่ จ.อุบลราชธานี ดังนั้น ญาติทางฝ่ายคุณแม่จึงดูถูกคุณพ่อว่า เป็นไอ้หนุ่มบ้านนอก 
ในที่สุดการแต่งงานของท่านทั้งสองก็เกิดขึ้น ท่ามกลางความไม่เห็นด้วยเป็นอย่างยิ่งของญาติทางฝ่ายคุณแม่ หลังจากแต่งงานแล้ว เวลาผ่านไป เมื่อคุณแม่ตั้งครรภ์ได้ ๘ เดือน ก็ย้ายไปอยู่ที่ จ.อุบล-ราชธานี และก็ไม่ติดต่อกับท่านพ่อท่านแม่และญาติพี่น้องทุกคนอีกเลย   เพื่อเป็นการตัดปัญหาความไม่เข้าใจกัน 
เมื่อมาอยู่บ้านนอก คุณพ่อก็ทำหน้าที่เป็นพ่อศรีเรือน คือ ไม่ยอมให้คุณแม่ลำบากตรากตรำเลย คุณพ่อรับอาสาทำงานบ้านเองทุกอย่าง ซักผ้าให้คุณแม่ เลี้ยงลูกเองเป็นส่วนใหญ่ ปลูกฝังลูกๆ ทุกคนเสมอว่า คุณแม่ คือ คุณหญิงท้องนา ให้ปรนนิบัติคุณแม่เป็นอย่างดี อย่าให้ท่านทำงานหนัก เพราะคุณพ่อคิดอยู่ตลอดเวลาว่า ท่านไปเอาคุณแม่มาจากในรั้วในวัง เหมือนคว้าดวงแก้วมาจากปากมังกร จะมาทำให้ตกระกำลำบาก มันเสียศักดิ์ศรี จึงทำให้ทุกอย่าง เพื่อให้คุณแม่อยู่อย่างมีความสุข
บุญใด คุณแม่จึงเกิดมาในตระกูลสูง มีชีวิตวัยต้นที่ประณีตสุขสบาย แต่ต้องพลัดจากวังมาอยู่บ้านนอกที่กันดาร และบุญใดที่แม้มาอยู่ที่กันดาร แต่ทุกคนกลับดูแลท่านเป็นอย่างดี 


คุณครูไม่ใหญ่ 
คุณแม่ของลูกเกิดในตระกูลสูง มีชีวิตวัยต้นประณีต สุขสบาย แต่พลัดมาอยู่บ้านนอกที่กันดาร เพราะในอดีตท่านได้ทำบุญในพระพุทธศาสนา ได้เป็นกำลังสร้างโบสถ์ ถวายเป็นพุทธบูชา มีความอ่อนน้อมในพระรัตนตรัย ด้วยบุญนี้จึงทำให้เกิดในตระกูลสูง แต่ช่วงท้ายได้เกิดการกระทบกระทั่งกับทีมงานที่สร้างโบสถ์ จึงทำให้เบื่อๆ เลยถอยออกไป เพราะไม่อยากทะเลาะกับใคร จึงทำให้บุญหย่อนลงในช่วงหลัง แต่ก็ยังเลื่อมใสในบุญอยู่ เพียงแต่ว่าปีติหย่อนลงไป วิบากกรรมนี้ตามมาส่งผล ทำให้แม่เกิดในตระกูลสูงแล้วก็พลัดไปอยู่บ้านนอกที่กันดาร แต่แม้มาอยู่ที่กันดารทุกคนก็ดูแลท่านอย่างดี เพราะกำลังทานบารมียังมีหล่อเลี้ยงอยู่ เพราะฉะนั้น เวลาทำงานกันเป็นทีมอย่าทะเลาะกัน ช่วยกันประคับประคองถนอมน้ำใจ ให้ใจใสๆ บุญจะได้เต็มที่
๓ ตุลาคม พ.ศ. ๒๕๔๘

๒๘. คุณหญิงท้องนา (ตอน ๒)
กรรมใดทำให้คุณพ่อมาอยู่ในสังคมเกษตรกรรม และบุญใดที่ทำให้คุณพ่อได้ภรรยาสูงศักดิ์

คุณครูไม่ใหญ่ 
คุณพ่อมาอยู่ในสังคมเกษตรกรรม เพราะกำลังทานบารมีหย่อนกว่าคุณแม่ โดยในชาติที่คุณแม่สร้างโบสถ์นั้น ชาตินั้นท่านก็เป็นสามีภรรยากัน คุณแม่สร้างโบสถ์ คุณพ่อแค่อนุโมทนาบุญกับคุณแม่ว่า “อืม เธอทำๆ ไปเถอะ เธอเป็นผู้นำน่ะ ดีแล้ว ขออนุโมทนา สาธุ” แต่ไม่ได้ช่วยทุ่มเทในการสร้างโบสถ์ โดยคิดว่า ภรรยาทำตัวก็ต้องได้ เพราะเป็นบุคคลคนเดียวกันตามกฎหมาย แต่เรื่องบุญมันคนละเรื่องกัน มันไม่เหมือนแป้งน้ำหอมที่จะทาผัวหอมไปถึง เมียอย่างนั้น 
พ่อได้ภรรยาสูงศักดิ์ เพราะเคยเป็นสามีภรรยากันในชาติที่คุณแม่ได้สร้างโบสถ์ แต่คุณพ่อแค่อนุโมทนาแบบขอไปที จึงทำให้บุญของคุณแม่มีมากกว่า และเกิดในตระกูลสูงเพราะความเคารพอ่อนน้อมในพระรัตนตรัย
๓ ตุลาคม พ.ศ. ๒๕๔๘

๒๙. คุณหญิงท้องนา (ตอน ๓)
คุณพ่อถึงแม้จะเป็นหนุ่มบ้านนอก แต่ก็เป็นเศรษฐี เป็นที่นับหน้าถือตาของชาวบ้านมาก ท่านเป็นคนมีธรรมะ เคยบวชเรียนถึงเปรียญธรรม ๖ ประโยค และท่านเรียนวิชาหมอยามาด้วย จึงสามารถรักษาโรคได้ เวลาใครป่วยก็มาหาคุณพ่อ ให้คุณพ่อฉีดยาให้ ใครไม่มีเงิน คุณพ่อก็รักษาให้ฟรี ดังนั้น ตั้งแต่ลูกเกิดมา ลูกจึงมีแต่ความสุขและกลายเป็นสาวมั่น มีมาดมั่น เก่งกล้า ไม่กลัวใครเลยมาตั้งแต่เล็กๆ เพราะคิดว่า เรามีแม่เป็นถึงคุณหญิง มีพ่อเป็นถึงคุณหมอ เวลาไปไหนมาไหนก็บอกว่า เป็นลูกของคุณหมอ ก็จะไม่มีจิ๊กโก๋คนไหนกล้ามาแหยม เวลาพ่อไปนา ก็จะเอาลูกขี่คอไปด้วย ชีวิตช่วงนั้นของลูกมีความสุขมาก
จนกระทั่งวันหนึ่ง วันเปลี่ยนแปลงครั้งสำคัญที่สุดในชีวิตของลูกก็มาถึง คือ พระองค์เจ้าฯ ที่เป็นท่านพ่อของคุณแม่สิ้นพระชนม์ ทีนี้ในพินัยกรรมระบุไว้ว่า ห้ามแบ่งมรดกจนกว่าจะตามหาตัวคุณแม่เจอ จึงทำให้พี่น้องทุกคนต้องรีบสืบตามหาคุณแม่แทบพลิกแผ่นดิน ไม่ใช่เพราะรัก แต่เพื่อให้ถูกต้องตามพินัยกรรมใช้เวลาตามหากันเกือบ ๑๐ ปี กระทั่งเจอกัน จึงได้จัดการเรื่องมรดก
นอกจากนี้ ในพินัยกรรมยังระบุไว้อีกว่า ให้นำลูกหลานที่กระจัดกระจายเอากลับมาเลี้ยงดูส่งเสียให้เรียนหมดทุกคน ดังนั้น ลูกจึงจำต้องพรากจากพ่อแม่ตั้งแต่อายุ ๑๓ ปี ตามพินัยกรรม ซึ่งจะต้องรวมเอามาอยู่ในกรุงเทพฯ เพื่อมาเรียนหนังสือ กับคุณหญิงท่านหนึ่งซึ่งเป็นพี่สาวของคุณแม่ 
ลูกได้อยู่ในคฤหาสน์หลังใหญ่ สวย-งามมาก มันน่าจะมีความสุขสบายกว่าบ้านนา แต่อนิจจา ชีวิตลูกไม่ได้สบายเลย เพราะลูกต้องช่วยเขาทำงานบ้านเกือบทุกอย่าง แม้ว่าเขาจะส่งลูกให้เรียนในโรงเรียนชั้นดีเยี่ยม แต่ลูกก็อยู่ในฐานะเป็นเด็กบ้านนอกซอมซ่อที่แตกต่างจากเพื่อนๆ ในโรงเรียน ลูกเรียนอย่างขาดความมั่นใจ เพราะเด็กกรุงเทพฯ เรียนไวกว่าเด็กบ้านนอก ลูกรู้สึกตัวเองว่า เป็นเด็กโง่ท่ามกลางเด็กฉลาด ลูกจึงต้องพยายามในเรื่องการเรียนอย่างหนัก ซ้ำร้ายไปกว่านั้น ลูกได้เข้าโรงเรียนดีๆ ก็จริง แต่ไม่ได้รับการส่งเสริมด้านการเรียนเลย
ลูกได้เงินค่าขนมไปโรงเรียนเพียงวันละ ๖ สลึง ซึ่งพอดีสำหรับค่าอาหารอย่างประหยัด แต่ก็ไม่เพียงพอสำหรับค่ารถ ทำให้ลูกต้องฟิตร่างกายให้แข็งแรง เพราะต้องเดินไปกลับโรงเรียนวันละ ๘ กิโลเมตร ฝนจะตกแดดจะออกอย่างไรก็ต้องฝ่าไปให้ได้ 
พอกลับมาจากโรงเรียน ก็ต้องช่วยทำงานบ้านจนรู้สึกเหนื่อย ทำงานบ้านเสร็จ ก็ถึงเวลานอนพอดี เขาก็ปิดไฟ ทำให้ลูกไม่ได้ทำการบ้าน ลูกจึงหาทางออกโดยการเจียดเงินค่าขนมที่ได้เพียงน้อยนิด ไปซื้อเทียนไขมาจุดแอบอ่านหนังสือตรงขั้นบันได ตอนที่เขาหลับกันหมดแล้ว 
ดินสอก็ต้องใช้จนมันกุดแล้วเอาไม้มาต่อเพื่อให้เขียนได้ เสื้อผ้าก็ต้องใส่ขาดๆ ปะๆ กระโปรงก็ต้องสอยชายลงมาเรื่อยๆ เพราะลูกตัวสูงขึ้น แต่เขาก็ไม่ให้ซื้อใหม่  จนบางครั้งลูกต้องแอบร้องไห้คิดถึงคุณพ่อคุณแม่ เสมือนขาดที่พักพิงอันแสนจะอบอุ่นเมื่ออยู่ในคฤหาสน์หลังใหญ่แห่งนี้ ลูกจำยอมทนอยู่ที่นี่จนกระทั่งเรียนจบชั้นม.ศ.๖ได้ทำงานที่สำนักงานสถิติแห่งชาติ และได้ย้ายออกมาอยู่กับสามีหลังจากแต่งงานแล้ว ตอนอายุได้ ๒๔ ปี
บุพกรรมใดตั้งแต่เกิดจนถึงอายุ๑๓ปีลูกมีความสุขมาก แต่หลังจากนั้นชีวิตก็ลำบากต้องพลัดพรากจากพ่อแม่บุพกรรมใดทำให้ลูกมีโอกาสได้เรียนในโรงเรียนดีๆแต่ไม่ได้รับการส่งเสริมด้านการเรียนเลย บุญใดทำให้ลูกได้มาอยู่ในบ้านหลังใหญ่และสวยงามมาก แต่ต้องอยู่อย่างต่ำต้อย ยากจน ต้องแก้ไขบุพกรรมนี้อย่างไร


คุณครูไม่ใหญ่ 
ตัวลูกตั้งแต่เกิดจนอายุ ๑๓ ปี มีความสุขมาก แต่ภายหลังต้องมีชีวิตลำบาก และพลัดพรากจากพ่อแม่ เพราะในอดีตได้เคยไปสร้างบุญเป็นประธานทอดผ้าป่า ก่อนทำบุญก็มีปีติดี แต่วันงานจริง กลับไปหงุดหงิดว่าเขาจัดงานต้อนรับไม่ดี ทั้งๆ ที่อุตส่าห์ทำบุญตั้งมากมาย ก็เสียอกเสียใจ เพราะเป็นคนเรื่องมาก บุญเลยหก เพราะฉะนั้น จะไปทำบุญวัดไหนก็แล้วแต่ ต้องให้เหลือเรื่องเดียว คือ จะเอาบุญ ไม่ต้องให้ใครมาเอาใจ ใครจะเอาใจหรือไม่เอาใจก็แล้วแต่ แต่เราต้องเอาใจของเราใส่ไว้ในกลาง ให้ใจใสๆ รักษาใจของเราเอาไว้ จึงจะถูกหลักวิชชา 
ทำบุญแล้วก็หงุดหงิดบ่นว่า เพราะความถือตัว ดังนั้น บุญจึงมีวิบัติเจือปนส่งผลไม่เต็มที่ บุญที่เป็นประธานจึงทำให้ได้มารดาสูงศักดิ์ พ่อเป็นที่เคารพนับถือในชุมชน แต่มีความสุขเพียงช่วงสั้น แค่ ๑๓ ปี เพราะว่า ก่อนทำมีปีติ แต่กำลังทำ และหลังทำไปแล้ว เรื่องมาก ไม่มีปีติ
ลูกได้มีโอกาสเรียนโรงเรียนดี แต่ไม่ได้รับการสนับสนุนด้านการเรียนเลย เพราะในอดีตลูกไม่ได้สนับสนุนญาติหรือลูกหลานให้ได้เล่าเรียน แต่ก็มีทานบารมีในระดับหนึ่ง จึงได้เรียนในโรงเรียนดี เป็นบุญปนบาป เพราะความหงุดหงิดถือตัว เรื่องนี้สำคัญมาก วางตัวได้ แต่อย่าถือตัว ควรวางตัวให้สมกับที่ตัวเป็น แต่อย่าถือตัวจัด ให้ถือตัวแต่พอดี พองาม 
ลูกได้มาอยู่บ้านหลังใหญ่ แต่ชีวิตต่ำต้อย เพราะทำบุญแบบถือตัวดังกล่าว บุญจึงปนบาป ส่งผลได้ไม่เต็มที่ จะแก้ไข ก็จะต้องทำทานด้วยความเคารพ อย่าหงุดหงิดถือตัว และต้องทำสม่ำเสมอ ปลื้มปีติยินดีในการทำบุญ ทั้งก่อนทำ กำลังทำ และภายหลังจากทำไปแล้ว อีกทั้งต้องทำตัวง่ายๆ อย่าถือตัว เจ้ายศเจ้าอย่าง เรามาเอาบุญอย่างเดียวเท่านั้น อย่างอื่นเรื่องเล็ก เขาจะให้ไปนั่งตรงไหนก็ไปเถิด มันก็อยู่ใกล้ๆ กันนั่นแหละ อยู่วัดเดียวกัน โลกใบเดียวกัน จักรวาลเดียวกัน 
๓ ตุลาคม พ.ศ. ๒๕๔๘

๓๐. คุณหญิงท้องนา (ตอน ๔)
บุญใดที่ทำให้คุณแม่ของลูกไม่ถูกลืมในการแบ่งมรดก แต่ทำไมมรดกของท่านอยู่ได้ไม่นาน เพราะว่ามีคนโน้นคนนี้ช่วยใช้แทน จนหมดภายในระยะเวลาเพียงไม่กี่ปี

คุณครูไม่ใหญ่ 
คุณแม่ไม่ถูกลืมในการแบ่งมรดก เพราะชาติในอดีต เวลาจะได้สมบัติอะไรมา ก็มักจะแบ่งทำบุญสร้างทานบารมีเสมอ ทานบารมีนี้จึงมาส่งผล เพราะฉะนั้น การจะเขียนในพินัยกรรมเช่นใด ก็ขึ้นอยู่กับบุญของลูกหลานคนนั้น ถ้ามีบุญรองรับ เขาก็จะไม่ลืมเขียน ถ้าไม่มีบุญรองรับ เขาก็จะลืมไปเฉยๆ หรือไม่อยากจะเขียนลงไป 
เรื่องบุญจึงเป็นเรื่องที่สำคัญมาก อย่าไปปฏิเสธบุญ ปฏิเสธบุญเท่ากับปฏิเสธสมบัติ ปฏิเสธความสุขและความสำเร็จในชีวิต ด้วยเหตุนี้ เราจึงต้องทำบุญถี่ๆ ไม่ใช่ทำเป็นทีๆ หรือบางที  แต่ทำถี่ๆ ทุกที่ และทุกที
มรดกของแม่อยู่ได้ไม่นาน เนื่องจากโดนคนอื่นช่วยใช้แทนจนหมดภายในไม่กี่ปี เพราะในหลายๆ ครั้ง  เมื่อทำบุญไปแล้ว มักจะหงุดหงิดใจ เพราะคิดว่าได้รับการต้อนรับไม่ดี เลยไม่ถูกใจ พูดง่ายๆ คือเรื่องมาก บุญก็เลยหกๆ หล่นๆ กระทบกับคนโน้นคนนี้ ก็เป็นเชื้อวิบัติติดมา จึงทำให้สมบัติอยู่ได้ไม่นาน สมบัติอยากจะอยู่กับคนที่ใจใสๆ ใจดีๆ ใจเย็นๆ เพราะว่า อยู่เย็นแล้วเป็นสุข
๓ ตุลาคม พ.ศ. ๒๕๔๘

๓๑. ลูกชาวนากับของมือสอง 
ทำไมผมจึงเกิดเป็นลูกชาวนา แต่มีคนคอยอุปถัมภ์มาตลอด ทั้งเรื่องการเรียน การงาน การเงิน และทำไมผมมักได้ของมือสอง โชคดีที่ยังไม่มีภรรยา ถ้ามี คงได้มือสองอีก จึงอธิษฐานขออย่าได้แต่งงานเลยตลอดชีวิตครับ

คุณครูไม่ใหญ่ 
การที่มาเกิดเป็นลูกชาวนานั้น เพราะชาติในอดีตเคยเกิดเป็นข้าราชการชั้นผู้ใหญ่ มีความมั่นใจในตัวเองสูง จึงมีมานะทิฏฐิมาก แล้วมาสร้างบุญตอนอายุมากแล้ว จึงมีความถือตัว เวลาฟังธรรมจากภิกษุหนุ่ม ก็มักจะคิดว่า พระเด็ก ก็เลยไม่เคารพในธรรม ไม่ได้ตั้งใจฟังธรรม และเมื่อจะทำทาน ในช่วงแรกๆ มักจะนำของใช้แล้วมาถวายพระ เพราะฉะนั้น เลยทำให้มักจะได้ของมือสอง ของที่ใช้แล้ว ตามที่ประกอบเหตุเอาไว้ แต่ชาตินั้นในภายหลัง เมื่อเข้าใจหลักวิชชาในการทำบุญ ก็ได้ทำถูกหลักวิชชา และชอบช่วยเหลือเพื่อนมนุษย์ บุญนั้นจึงทำให้ได้รับการอุปถัมภ์ช่วยเหลือในปัจจุบัน และเมื่อทำบุญมักจะอธิษฐานขอให้ได้มาสร้างบารมีตั้งแต่ยังอยู่ในวัยหนุ่ม ไม่ให้เข้ามาช้าในวัยแก่เหมือนชาตินั้น จึงทำให้ชาตินี้ได้มาสร้างบารมีตั้งแต่ยังเป็นนักศึกษา 
แต่ที่อธิษฐานว่า อย่าได้แต่งงานตลอดชีวิต ยังไม่พอ ต้องตัดใจเลยว่า ไม่แต่งๆ ๆ ท่องมันทุกวัน ไม่แต่งๆ หัวเด็ดศีรษะขาด ไม่แต่งๆ ๆ ๆ ท่องอย่างนี้ไปจนตายเลย แล้วก็อย่าแต่งนะลูกนะ จะได้เตรียมกุฏิเอาไว้ให้ 
๕ กรกฎาคม พ.ศ. ๒๕๔๖

๓๒. ชอบใช้ของเก่า 
ทำไมคุณยายของหนู จึงเป็นคนประหยัดมัธยัสถ์ และชอบใช้ของเก่า มีบุพกรรมอะไรทำให้คุณยายชอบอย่างนั้นคะ

คุณครูไม่ใหญ่ 
ที่คุณยายชอบใช้แต่ของเก่า แทนที่จะใช้ของใหม่ เพราะเวลาทำบุญแล้วชอบเสียดายในภายหลัง ทั้งในอดีตและปัจจุบัน คือ ตอนก่อนทำก็ปลื้มนะ แต่พอทำไปแล้วก็ว่า “แหม รู้อย่างนี้ไม่ทำซะก็ดี” หรือทำเท่านั้นเท่านี้ก็ดี แล้วเวลาให้ของใคร มักจะให้ของเก่าที่ใช้แล้ว เพราะฉะนั้นทำอย่างไรก็ได้อย่างนั้น
๑๕ กรกฎาคม พ.ศ. ๒๕๔๖

๓๓. บ้านเช่า
คุณพ่อกับคุณแม่ เมื่อเริ่มต้นใช้ชีวิตร่วมกัน พ่อพาแม่ไปเช่าบ้านอยู่ จนมีลูกด้วยกัน ๑๐ คน ก็ยังต้องเช่าบ้านอยู่ และเปลี่ยนที่เช่าไปเรื่อยๆ เหตุใดตลอดชีวิตของท่านทั้งสอง จึงไม่มีอะไรที่เป็นสมบัติของตัวเองเลย ไม่ว่าจะเป็นบ้านหรือที่ดิน ต้องอาศัยเช่าเขาอยู่ตลอด พอลูกโตก็ได้มาอาศัยอยู่กับลูกๆ และบุญใดทำให้ทั้งพ่อและแม่มีลูกที่ดี มีความกตัญญู รักและดูแลปรนนิบัติพ่อแม่เป็นอย่างดี 

คุณครูไม่ใหญ่ 
พ่อแม่ของลูกไม่มีสมบัติเป็นของตัวเองเลย ไม่ว่าจะเป็นบ้านหรือที่ดิน ต้องเช่าเขาอยู่ เพราะความตระหนี่ในอดีต ไม่เคยทำบุญด้านที่ดินและถาวรวัตถุเลย พ่อแม่มีลูกที่ดีมีความกตัญญูกตเวที รักและปรน-นิบัติพ่อแม่เป็นอย่างดี เพราะบุญที่ท่านทั้งสองเคยเลี้ยงดูบิดามารดาในอดีตมาส่งผล ดูแลพระอรหันต์ที่บ้านให้ดีเถิด เดี๋ยวจะมีคนมาดูแลเรา แม้อยู่ในป่า ก็จะมีคนไปดูแล อยู่บนยอดเขา กลางทะเล ก็จะมีคนมาดูแล ด้วยอานุภาพแห่งบุญที่เราได้ดูแลบิดามารดา
๔ ตุลาคม พ.ศ. ๒๕๔๘

๓๔. มือไม่ขึ้น 
พี่ชายของลูกเป็นคนเชื่อคนง่าย มีคนมาชวนลงทุนทำธุรกิจหลายครั้ง แต่ไม่เคยประสบผลสำเร็จในธุรกิจเลย ทำไมพี่ชายทำอะไรก็ไม่ขึ้น จะแก้ไขอย่างไรดีคะ 

คุณครูไม่ใหญ่ 
ในปัจจุบัน พี่ชายมีนิสัยหยิบโหย่ง ไม่ทำอะไรจริงจัง หรือศึกษาให้ถี่ถ้วนเสียก่อน กอปรกับกำลังทานบารมีในอดีตหย่อน และมีนิสัยโลเล เวลาใครมาชวนทำบุญ ตอนแรกก็ทำท่าตั้งใจทำดีทีเดียว  แต่พอทำจริงๆ เข้า ก็ไม่ทำ  จึงทำให้ไม่ประสบความสำเร็จ ทำธุรกิจอะไร ทำท่าจะได้แต่ก็ไม่ได้สักที เพราะไม่มีบุญสนับสนุน เพราะฉะนั้น จะเรียนทางโลกมาอย่างไร ให้เก่งขนาดไหน ทันโลกทันสมัยแค่ไหนก็ตาม ถ้าไม่มีบุญหนุนหลัง ก็ไม่ประสบความสำเร็จ จะแก้ไขในปัจจุบันก็ต้องสร้างมหาทานบารมีให้มากๆ อย่าเชื่อคนง่าย ใครมาชวนทำธุรกิจอะไร ก็ต้องศึกษาให้ดีเสียก่อน แล้วต้องลุยทำเอง และทำจริงๆ ให้เริ่มต้นจากงานเล็กๆ ไปก่อน แล้วค่อยๆ ขยายใหญ่ขึ้น ดูว่าพอทำได้ไหม ทุนเรามีพอไหม อย่างนี้เป็นต้น
๒๙ กรกฎาคม พ.ศ. ๒๕๔๖

๓๕. รวยแล้วกลับจน 
คุณพ่ออพยพมาจากประเทศจีนผืนแผ่นดินใหญ่ มาถึงเมืองไทยตอนแรกๆ ก็ทำงานรับจ้างอยู่ที่จังหวัดพิจิตร พอมีทุน ท่านก็เปิดร้านขายของชำจนมีฐานะร่ำรวย แล้วก็ได้แต่งงานกับคุณแม่ ตอนแต่งใหม่ๆ ฐานะก็ดี พอมีลูกคนที่สองเท่านั้น ฐานะก็แย่ลงเรื่อยๆ  เนื่องจากคุณพ่อเป็นคนใจดี ชอบให้คนกู้ยืมเงิน แต่เมื่อยืมไปแล้ว  เขาก็ไม่นำมาคืน จนกระทั่งคุณพ่อหมดตัว ทำไมคุณพ่อและคุณแม่จึงเกิดมายากจน ต่อมาร่ำรวย แต่พอมีลูกคนที่สอง ก็กลับไปยากจนอีกครั้ง เพราะกรรมใด

คุณครูไม่ใหญ่ 
คุณพ่อคุณแม่เกิดมายากจน ต่อมาร่ำรวย แต่พอมีลูกคนที่สองกลับไปจนอีก เพราะชาติในอดีต เวลาทำบุญมักจะทำบุญใหญ่ครั้งเดียว หลังจากนั้นก็เลิกทำไปเลย ดังนั้น เวลาบุญส่งผลก็เลยส่งช่วงเดียว 
เราจะแข็งแรง มีรูปสมบัติ ทรัพย์-สมบัติ หรือคุณสมบัติ ลาภ ยศ สรรเสริญ สุข ก็ขึ้นอยู่กับบุญ ถ้าทำมากก็มีมาก ทำปานกลางก็มีปานกลาง ทำน้อยก็มีน้อย ถ้าไม่ทำก็ไม่มี ทำทีเดียวก็ใช้ได้ทีเดียว ช่วงเดียว เรื่องนี้สำคัญ เพราะฉะนั้น บุญก็เลยส่งผลในช่วงแรกช่วงเดียว
๑๒ กรกฎาคม พ.ศ. ๒๕๔๘

๓๖. เหตุที่ประสบความสำเร็จในธุรกิจขายตรง 
ลูกและสามีทำบุญใดมาจึงประสบความสำเร็จในธุรกิจขายตรงที่ทำอยู่ และจะสามารถประสบความสำเร็จสูงสุดได้หรือไม่ ต้องทำอย่างไรจึงจะไปถึงเป้าหมายได้ 

คุณครูไม่ใหญ่ 
ที่ลูกและสามีประสบความสำเร็จในธุรกิจขายตรง เพราะมีทานบารมีมาในอดีต กับชอบชวนคนทำความดีมาส่งผล คือทั้งทำด้วยตนเอง  และชวนคนอื่นมาทำด้วย 
ส่วนที่ลูกปรารถนาจะไปให้ถึงจุดสูงสุดของธุรกิจนี้ ก็ต้องสั่งสมบุญปัจจุบันในทุกบุญให้มากๆ ทั้งทำด้วยตัวเองและชวนคนอื่นทำ แล้วอธิษฐานจิตตอกย้ำความตั้งใจของลูกให้บ่อยๆ ทุกๆ วัน 
๑๒ กรกฎาคม พ.ศ. ๒๕๔๘
๓๗. ขายหมดแต่เป็นหนี้ 
ทำไมตัวลูกทำธุรกิจทั้งๆ ที่ขายหมด แต่ก็เป็นหนี้เกือบล้าน พอลูกค้าต่อรองราคา แม้ลูกจะรู้ว่าขาดทุนก็ยอมขายให้ ค้าขายก็ไม่รุ่งเรือง ต้องแก้ไขอย่างไรจึงจะหมดหนี้คะ และทำอย่างไรธุรกิจจึงจะดีขึ้น

คุณครูไม่ใหญ่ 
ลูกทำธุรกิจแม้ขายหมดแต่ก็เป็นหนี้ เพราะทานในอดีตหย่อน เพราะความตระหนี่ และกรรมในอดีต เวลาค้าขายไม่ว่าจะเป็นที่ดินหรือสินค้าใดๆ ก็ตาม มักจะกดราคาผู้ขายที่เขากำลังลำบาก เพื่อให้เขาขายของในราคาถูก คือ เขาก็ลำบากอยู่แล้ว เมื่อนำของมาขาย ก็กดราคาเขาลงไปอีก เพราะเห็นว่ามันเป็นจังหวะของเราแล้ว ชาตินี้ก็เลยเจอจังหวะใช้วิบากกรรมของเราบ้าง ด้วยวิบากกรรมนี้จึงมักจะยอมขายขาดทุนให้แก่ลูกค้าเสมอๆ  ทำให้ธุรกิจไม่รุ่งเรืองเท่าที่ควร จะแก้ไข ก็ให้สั่งสมบุญทุกบุญให้มากๆ และให้มีสติในการทำการค้าให้มาก อย่าใจอ่อนเกินไป ถ้าใจอ่อน มันก็จะอ่อนใจดังที่เป็นมา 
๒ กรกฎาคม พ.ศ. ๒๕๔๘

๓๘. ประสบปัญหาเศรษฐกิจ
ทำไมครอบครัวของลูกจึงประสบปัญหาเศรษฐกิจถึง ๒ ครั้ง ครั้งแรกมีปัญหาเรื่องเช็คเด้ง ครั้งที่สองมีปัญหา IMF แต่ก็สามารถผ่านพ้นไปได้ด้วยบุญอะไรครับ และทำอย่างไรจึงจะไม่เกิดขึ้นอีก

คุณครูไม่ใหญ่ 
ลูกประสบปัญหาเศรษฐกิจถึง ๒ ครั้ง แต่ก็ผ่านไปได้ เพราะเมื่อทานบารมีในอดีตหย่อนลงเมื่อใด ก็จะมีเหตุให้ประสบปัญหาทางเศรษฐกิจ ไม่อาจรักษาทรัพย์ได้ แต่เมื่อทำบุญปัจจุบันบ่อยๆ ทั้งในพระพุทธศาสนาและบุญสงเคราะห์โลก บุญปัจจุบันจึงได้อุ้มชูขึ้นมาให้ผ่านภาวะนั้นไปได้ จะต้องทำบุญทุกบุญให้มากๆ แล้วอธิษฐานจิตขออย่าให้ชีวิตตกต่ำเลย ให้ทำดังนี้บ่อยๆ 
๒ พฤศจิกายน พ.ศ. ๒๕๔๘

๓๙. ผมเป็นปัญญาชน ทำไมต้องจนด้วย
บุพกรรมใดทำให้ผมและภรรยายากจน มีหนี้สินและยากลำบาก ต้องไปทำอาชีพต่ำต้อยทั้งๆ ที่จบปริญญาตรีด้วยกันทั้งคู่



คุณครูไม่ใหญ่ 
ลูกและภรรยาจบปริญญาตรีด้วยกันทั้งคู่ แต่ต้องมีอาชีพต่ำต้อย ยากลำบาก จนต้องมีหนี้สินท่วมท้น ยากจน เพราะในอดีตลูกเป็นคนเคยรวยมากๆ ในระดับมหา-เศรษฐีใหญ่ แต่ก็มีความตระหนี่จัด มักจะกดค่าแรงคนงานหรือลูกจ้างที่มีอยู่มากมาย ทำให้เขาต้องลำบากในชาตินั้น ทำอย่างนี้เป็นปกติเลย วิบากกรรมนี้ได้ตามมาส่งผล 
นี่สำคัญเห็นไหมจ๊ะ หวงคือไล่ ให้คือเรียก “หวง” คือ ความตระหนี่เป็นการไล่ทรัพย์ให้หนีจากเราไป “ให้” คือ การตัดความตระหนี่ด้วยการสละเป็นการเรียกทรัพย์ให้มาหาเรา
๒๙ ตุลาคม พ.ศ. ๒๕๔๘

องค์ความรู้การทำบุญ

๔๐. ทำไมต้องทำบุญ ๗ วัน ๕๐ วัน และ ๑๐๐ วัน
การทำบุญอุทิศส่วนกุศลให้ผู้ตายตามประเพณี คือ ๗ วัน ๕๐ วัน และ ๑๐๐ วัน ผู้ตายจะได้รับบุญต่างกันไหมคะ และในระหว่าง ๗ วัน หลังจากเสียชีวิต คนในบ้านควรจะทำอย่างไร ผู้ตายจึงได้รับบุญมากที่สุดคะ

คุณครูไม่ใหญ่ 
การทำบุญ ๗ วัน คือ ช่วงที่กาย-ละเอียดยังวนเวียนอยู่ในโลกมนุษย์ สำหรับกรณีผู้ที่ยังไม่ได้ไปมหานรกนะ หมู่ญาติก็จะได้มีโอกาส ๗ วันนั้น ทำบุญอุทิศไปให้ได้ 
การทำบุญ ๕๐ วัน คือ ช่วงที่กำลังรอคิวคอยการพิพากษาจากพญายมราชในยมโลก 
การทำบุญ ๑๐๐ วัน คือ ช่วงที่ระหว่าง ๕๐ ถึง ๑๐๐ คือ ช่วงพิพากษาและส่งไปเกิด เช่น ไปเกิดในมหานรก ไปยมโลก ไปเป็นมนุษย์ เป็นเปรต อสุรกาย สัตว์เดรัจฉาน หรือไปเป็นเทวดา เป็นต้น 
ทั้งสามช่วงนี้ คือ ๗ วัน ๕๐ วัน ๑๐๐ วัน กายละเอียดจะรับบุญได้ นี่คือหลักการส่วนใหญ่ มักจะเป็นอย่างนี้ แต่ก็ไม่ใช่ทั้งหมด เพราะฉะนั้น ภายใน ๗ วัน ๕๐ วัน หรือ ๑๐๐ วัน ก็ต้องทำบุญทุกบุญให้เต็มกำลัง แล้วอุทิศไปให้ผู้ที่เสียชีวิต
๕ สิงหาคม พ.ศ. ๒๕๔๖

๔๑. สร้างพระให้ แต่เขาไม่รู้ 
ลูกและสามีมีศรัทธาในหลวงปู่วัดปากน้ำ หลวงพ่อ คุณยายอาจารย์ฯ และวัดพระธรรมกายมาก แต่ทำไมบุตรทุกคนของลูกไม่ศรัทธาและยังต่อต้านอีก อย่างการสร้างพระธรรมกายประจำตัว ลูกและสามีจะสร้างให้บุตรหลานเกือบทุกคน แต่เขาไม่รู้ พวกเขาจะมีส่วนรับบุญนี้ไหม เพราะสร้างด้วยเงินที่เขาฝากให้แม่ใช้จ่ายประจำเดือน และทำไมลูกและสามีจึงอยู่กันตามลำพังกับหลาน แต่ไม่ได้อยู่กับลูกๆ เลยสักคน 

คุณครูไม่ใหญ่ 
ลูกสร้างพระให้บุตรหลานแต่เขาไม่รู้ และไม่ได้อนุโมทนาบุญ เขาก็ได้บุญนิดหน่อยเพราะใจเขาไม่เปิด บางคนก็ไม่ได้บุญเลยเพราะต่อต้าน แต่พ่อแม่นั้นได้บุญเต็มที่ จะแก้ไข ก็ต้องทำบุญทุกบุญให้ต่อเนื่อง แล้วอธิษฐานบ่อยๆ ว่า  ขอให้บุตรหลานได้เป็นสัมมาทิฏฐิ ให้ใจบุญ และไม่ต่อต้าน 
ในอดีต เมื่อตอนที่โตขึ้น ตัวลูกก็ได้แยกออกไปมีครอบครัว และไม่ได้อยู่กับบิดามารดา แต่ส่งเงินมาเลี้ยงดูแทนตัว กอปรกับปัจจุบันตัวเองก็คุ้นกับการอยู่ที่บ้าน เพราะอยู่มานาน ไม่ค่อยได้โยกย้ายไปไหน เพราะฉะนั้นชาตินี้ก็ไม่ได้อยู่กับลูกๆ ต้องอยู่กันตามลำพัง แต่ลูกก็ส่งเงินมาให้ เพราะบุญที่เคยส่งเงินไปดูแลพ่อแม่ในชาตินั้น
บุตรทุกคนเคยมีบุญเกื้อกูลกันกับพ่อแม่ ลูกบางคนเคยเกิดเป็นญาติ บางคนเป็นคนรู้จัก และพ่อกับแม่ก็เคยช่วยเหลือเกื้อกูลกันมา จึงมาเกิดเป็นลูก แล้วลูกทุกคนก็มีสายบุญร่วมกับหมู่คณะน้อยมาก จึง ยังไม่มีศรัทธา ที่ต่อต้านก็เพราะยังไม่เข้าใจ เรื่องการสร้างบุญและความจริงของชีวิตเพราะไม่ได้รับถ่ายทอดความรู้นี้ตั้งแต่ยังเยาว์วัยพอโตขึ้นก็แยกย้ายกันไปเรียนหนังสือ หรือไปทำมาหากิน 
๗ สิงหาคม พ.ศ. ๒๕๔๖

๔๒. บริวารวิบัติ 
ก่อนจะทำบุญใหญ่ทุกครั้ง ทำไมจึงต้องมีเหตุการณ์ที่มารบกวนให้ไม่สบายใจก่อน และทำไมบริวารของลูกจึงนำแต่ความร้อนใจมาให้ ทำอย่างไรจึงสามารถแก้ไขได้คะ

คุณครูไม่ใหญ่ 
ที่มีเหตุการณ์ทำให้ไม่สบายใจก่อนทำบุญ เพราะในอดีตชาติ ในช่วงแรกๆ ที่ยังไม่เข้าใจเรื่องการทำบุญ ก็ทำบุญอย่างเสียมิได้ ไม่เคารพในทาน แล้วก็ยังให้ทานแบบผิดๆ๑ ด้วย เช่น เลี้ยงเหล้าพวกพ้องบริวาร อย่างสมัยนี้ก็มีการนำสุราไปเป็นของขวัญวันปีใหม่ ก็เริ่มวิบัติกันตั้งแต่วันแรกเลย นำเหล้าไปให้ จึงมีเชื้อวิบัติติดมา ทำให้มักจะเจอลูกน้องที่ไม่ค่อยซื่อสัตย์หรือไว้ใจไม่ค่อยได้ ทำให้เกิดความเสียหายและทำให้ไม่สบายใจ วิธีแก้ไขก็คือ ต้องทำหน้าที่กัลยาณมิตร ทำทานอย่างถูกหลักวิชชา อย่าไปให้เหล้าเป็นทาน และต้องให้ธรรมทาน๒ ด้วย คือ ชวนคนเทเหล้า-เผาบุหรี่ด้วย มันถึงจะสู้กันได้ คือ นอกจากไม่ให้แล้ว ยังห้าม และแนะนำให้เขาเห็นโทษของสุราเมรัยด้วย
๑ พฤศจิกายน พ.ศ. ๒๕๔๖
--------------------------------------------------------------------------------------------------
๑  ทานที่ให้แล้วไม่ได้บุญ  
ของบางอย่างไม่ควรนำไปให้ใคร เพราะเมื่อให้แล้ว	นอกจากจะไม่ได้บุญ ยังมีโทษ หรือบาปกรรมเกิดขึ้นทั้งแก่ผู้ให้และผู้รับ ได้แก่
	๑.	ให้สุรายาเสพติด  เช่น บุหรี่ เหล้า ฝิ่น กัญชา ยาม้า ฯลฯ
	๒.	ให้อาวุธ  เช่น เขากำลังทะเลาะกัน ยื่นปืน ยื่นมีดให้
	๓.	ให้มหรสพ  เช่น พาไปดูหนัง ดูละคร ฟังดนตรี เพราะทำให้กามกำเริบ
	๔.	ให้สัตว์เพศตรงข้าม เช่น หาสุนัขตัวเมียไปให้ตัวผู้  หาสาวๆ ไปให้เจ้านาย ฯลฯ
	๕.	ให้ภาพลามก  รวมถึงหนังสือลามกและสิ่งยั่วยุกามารมณ์ทั้งหลาย
๒  ธรรมทาน คือ การให้ความรู้ทางธรรมเป็นทาน เช่น สอนให้ละชั่ว ประพฤติดี มีศีลธรรม เป็นต้น

๔๓. ทำบุญให้ก่อนตาย
บุญสร้างองค์พระที่ทำให้คุณพ่อคุณแม่ก่อนท่านจะตาย กับทำหลังจากที่ท่านตายไปแล้ว จะได้บุญเท่ากันหรือไม่อย่างไร

คุณครูไม่ใหญ่ 
บุญที่สร้างองค์พระให้คุณพ่อคุณแม่ก่อนท่านจะตาย จะได้บุญมากกว่าทำตอนที่ท่านตายแล้ว เพราะก่อนตายท่านสามารถรับรู้และอนุโมทนาได้ด้วยกายหยาบ เพราะฉะนั้น หากพ่อแม่ยังมีชีวิตอยู่ ให้รีบชวนท่านทำ หรือรีบทำให้ท่าน นี่สำคัญนะ
๒๘ มิถุนายน พ.ศ. ๒๕๔๘

๔๔. ยืมเงินทำบุญ
การที่ไม่มีเงินแต่อยากทำบุญมาก และไปขอยืมเงินเขามาทำบุญ เป็นการทำถูกหรือไม่ และการทำแบบนี้ บุญจะเกิดกับเราทันทีที่ทำ หรือจะเกิดตอนที่เราใช้หนี้เขาหมดแล้ว สมบัติที่จะบังเกิดกับเราในกรณีนี้จะมีเงื่อนไขอย่างไรหรือไม่ 
ส่วนอีกกรณีหนึ่งเขาเต็มใจให้เรายืมเงินทำบุญ แต่ภายหลังเรายังไม่มีเงินไปใช้เขาสักที เขาก็เลยยกหนี้ให้ ทีนี้ผมสงสัยว่า ตอนสมบัติเกิดกับเรา จะมีข้อแม้เงื่อนไขอย่างไร 


คุณครูไม่ใหญ่ 
การที่ไม่มีเงินแต่อยากทำบุญมาก แล้วไปขอยืมเงินเขามาทำบุญนั้น ถือว่ายังทำไม่ถูกหลักวิชชาอย่างสมบูรณ์ เพราะยังเบียดเบียนตนเองอยู่ จะถูกหลักวิชชาต้องไม่เบียดเบียนตนเองและผู้อื่น ยกเว้นเรารู้ตัวว่า เราสามารถใช้คืนเขาได้ และเราได้คืนเขาด้วย เช่น เราไม่ได้นำเงินมาจากที่บ้าน จึงขอยืมคนที่มาวัดด้วยกันเพื่อมาทำบุญก่อน กลับบ้านเราก็เอาไปใช้คืนเขา อย่างนี้ได้ แต่ไม่ใช่เรารู้ว่า เราไม่มีเงินใช้คืนเขา แต่ก็ไปขอยืมเขา ถ้าขอลืมอย่างนี้ ก็ไม่ถูกหลัก
บุญจะเกิดขึ้นทันทีที่ทำ แม้ว่าจะเป็นเงินที่เราขอยืมมาก็ตาม แต่ไม่เต็มเม็ดเต็มหน่วย เพราะเรายังไม่ได้ใช้คืนเขา ต่อเมื่อใช้คืนเขา จึงจะได้เต็มเม็ดเต็มหน่วย ถือว่าเป็นเงินของเรา 
การขอยืมเงินเขาไปทำบุญ ถ้าไม่ใช้คืนเขา เราก็จะกลายเป็นหนี้เขา เพราะเราทำบุญไปแล้ว บุญได้เกิดขึ้นแล้ว เวลาสมบัติเกิดขึ้นกับเรา ก็จะมีเหตุให้ไม่อาจจะใช้สมบัติได้ เช่น ถูกยึด ถูกจี้ ถูกปล้น น้ำท่วม ไฟไหม้ มันจะมีเหตุให้ไม่อาจใช้สมบัติได้ เช่น ถูกรางวัลที่ ๑ แต่ช็อกตาย แต่ถ้าใช้คืนเขา เวลาสมบัติเกิดขึ้น ก็สามารถใช้สมบัตินั้นได้อย่างเต็มที่ เพราะเป็นบุญของเรา 
เขาเต็มใจให้เรายืมเงินมาทำบุญ แต่ภายหลังเราก็ไม่มีเงินใช้คืนเขาสักที คือ เราก็อยากใช้คืนแต่มันก็ไม่มี เขาสงสารก็เลยยกหนี้ให้ เมื่อบุญส่งผลก็จะได้เกิดใต้ใบบุญเขา คือ จะมีกินมีใช้ก็ต้องไปเป็นบริวารเขา 
๒๙ ตุลาคม พ.ศ. ๒๕๔๘

๔๕. ทำบุญ ๑ M เท่ากัน แต่ได้บุญ ไม่เท่ากัน
สมมติว่า ในกรณีคนมีเงินเพียง ๑ M (หนึ่งล้านบาท) แล้วตัดใจทำบุญ ๑ M กับกรณีคนมีเงิน ๑๐๐ M ตัดใจทำบุญ ๑ M เหมือนกัน มีปีติในการทำบุญสุดๆ เท่ากัน จะได้บุญแตกต่างมากน้อยกว่ากันอย่างไร 

คุณครูไม่ใหญ่ 
ได้บุญเท่ากัน แต่คนมีเงิน ๑ M ตัดใจทำบุญ ๑ M มักจะมีปีติมากกว่า เพราะเป็นบุญที่ทำได้ยากกว่า เพราะต้องเอาชีวิตเป็นเดิมพัน 
ตอนเริ่มทำ มีความยินดีเท่ากัน แต่คนที่มี ๑ M ทำ ๑ M จะมีปีติมากกว่า ปีติจนน้ำหูน้ำตาไหล นึกทีไรก็ปลื้ม นึกร้อยครั้งเท่าๆ กัน แต่ปลื้มไม่เท่ากัน เพราะอีกคนยังมีอีกตั้ง ๙๙ M กับอีกคนเงินหมดแล้ว ล้วงลงไปในกระเป๋ามีแต่อากาศ ปีตินึกตามหลังจะต่างกัน บุญที่ได้ก็ไม่เท่ากัน จะต่างกันตรงนี้
ทีนี้เวลาบุญส่งผล ถ้าปีติเท่ากัน บุญก็ส่งผลเท่ากัน แต่ถ้าปีติมากกว่ากัน ปลื้มมากกว่ากัน เพราะเป็นบุญที่ทำได้ยากกว่า เวลาบุญส่งผล จะเร็วกว่า ต่างกันตรงช้ากับเร็ว แต่ถ้าตามระลึกนึกถึงบุญบ่อยๆ มากกว่ากัน ก็จะส่งผลตามจำนวนชาติที่เกิดใหม่มากขึ้น เพราะฉะนั้น ผู้ที่มีโอกาสนึกได้มากกว่ากัน คือ คนที่ทำบุญด้วยชีวิต จะแตกต่างกันตรงนี้ 
๒๙ ตุลาคม พ.ศ. ๒๕๔๘

๔๖. ทำบุญแล้วเสียดายภายหลัง
สามีของลูกมีที่ดินมาก ทั้งได้รับมรดกและซื้อเอง แต่เมื่อสามีนำไปขาย เงินที่ได้มานั้นทั้งตนเองและครอบครัวมักจะไม่ได้ใช้ พอได้เงินมาก็ต้องหมดไปในเรื่องต่างๆ เช่น ให้ญาติยืมใช้หนี้ถึงสี่ล้านบาท ก็ไม่ได้คืนสักบาท บุญอะไรทำให้สามีมีที่ดินมาก และกรรมใดจึงไม่ได้ใช้เงินที่ได้จากการขายที่ดินเหล่านั้นเลย 

คุณครูไม่ใหญ่ 
สามีเป็นคนมีที่ดินมาก แต่เมื่อนำไปขาย พอได้เงินมาแล้ว ทั้งตนเองและครอบครัวมักจะไม่ได้ใช้ เพราะอดีตเคยทำบุญด้วยที่ดินเอาไว้เยอะ จึงมีที่ดินมาก แต่ทำแล้วมักจะเสียดายในภายหลัง บุญก็เลยหก รวมทั้งมีวิบากกรรมอื่นเข้าแทรก เช่น เคยเบี้ยวหนี้ มารวมส่งผลด้วย
๗ พฤศจิกายน พ.ศ. ๒๕๔๘

๔๗. ทำบุญจารึกชื่อใครดี
การทำบุญจารึกชื่อพระเดชพระคุณหลวงปู่ฯ หลวงพ่อ คุณยายอาจารย์ฯ  จะมีอานิสงส์แตกต่างอย่างไรกับการจารึกชื่อบุคคลธรรมดา หากจารึกชื่อคุณแม่ ท่านจะได้รับบุญครั้งนี้อย่างไรครับ

คุณครูไม่ใหญ่ 
การที่จารึกชื่อพระเดชพระคุณหลวงปู่ฯ หลวงพ่อ คุณยายอาจารย์ฯ ก็จะทำให้มีสายบุญเชื่อมโยงกัน จะส่งผลให้ได้เกิดมาเจอกันอีกเพื่อสร้างบารมีร่วมกัน จะไม่พลัดจากกัน ส่วนที่จารึกชื่อคุณแม่ก็จะทำให้ท่านได้รับบุญทันที
๑๑ ธันวาคม พ.ศ. ๒๕๔๗




๔๘.  ชื่อนั้นสำคัญไฉน 
ชื่อของเรามีผลต่อชีวิตไหมคะ การที่คุณพ่อเปลี่ยนชื่อ มีผลต่อชีวิตปัจจุบันและหลังการตายไหม บัญชีบุญ บัญชีบาปจะเป็นอย่างไร เวลาทำบุญใช้ชื่อเก่ากับชื่อที่เปลี่ยนใหม่ มีผลอย่างไรบ้างคะ

คุณครูไม่ใหญ่ 
ชื่อของเราไม่มีผลต่อชีวิตเหมือนการกระทำ การที่พ่อเปลี่ยนชื่อ ไม่มีผลต่อชีวิตในปัจจุบัน และชีวิตหลังความตาย การกระทำขึ้นอยู่กับบุญและบาปเท่านั้นที่มีผล การที่ลูกเจาะจงจะใช้ชื่อเก่าหรือชื่อใหม่ก็ได้ทั้งนั้น สำคัญที่เจตนาในการอุทิศบุญไปให้
๑๒ มิถุนายน พ.ศ. ๒๕๔๗

๔๙. ทำบุญเขียนชื่อ กับไม่เขียนชื่อ 
ลูกทำบุญอุทิศให้คุณพ่ออยู่บ่อยๆบางครั้งเขียนชื่อท่าน บางครั้งก็ไม่ได้เขียนชื่อท่าน แล้วอุทิศให้อย่างเดียว ผลบุญจะแตกต่างกันอย่างไร ต้องเขียนชื่อ-นามสกุลคุณพ่อทุกครั้ง บุญจึงจะส่งถึงท่านแน่นอนกว่าไม่เขียนชื่อใช่หรือไม่ครับ

คุณครูไม่ใหญ่ 
ลูกทำบุญแล้วอุทิศให้คุณพ่อบ่อยๆการเขียนชื่อท่านใส่ไปให้ จะดีกว่าไม่เขียนเพราะพระท่านจะได้อ่านชื่อ แล้วก็รวมใจอุทิศบุญส่งไปให้ท่านอีกแรงหนึ่ง
๒ กรกฎาคม พ.ศ. ๒๕๔๘

๕๐. ทำบุญใส่ชื่อคุณพ่อ
คุณแม่ของลูกได้ทำบุญ โดยใช้ชื่อคุณพ่อ คุณพ่อและคุณแม่จะได้รับผลบุญแตกต่างกันอย่างไร

คุณครูไม่ใหญ่ 
คุณแม่ทำบุญโดยใส่ชื่อคุณพ่อ จะได้รับบุญต่างกัน คือ คุณพ่อจะได้บุญน้อยกว่าคุณแม่ เพราะคุณแม่ทำด้วยตัวเอง แต่ว่าใส่ชื่อของคุณพ่อ คุณพ่อได้รับบุญแค่อุทิศส่วนกุศล เช่น สมมติว่า คุณแม่ได้ ๑๐๐ เปอร์เซ็นต์ คุณพ่อจะได้ ๓๐ เปอร์เซ็นต์ คือ ด้วยใจรักและห่วงใยก็ใส่ชื่อให้ ก็เอาไป ๓๐ เอาไปนิดๆ ส่วนคนทำจะได้เน็ตๆ คือได้เต็มที่เลย
๒๘ มิถุนายน พ.ศ. ๒๕๔๘

๕๑. สมบัติกงสี
ลูกเคยสร้างพระธรรมกายประจำตัว ๑ องค์ เมื่อประมาณปี พ.ศ. ๒๕๔๓ โดยผู้นำบุญบอกว่า จารึกชื่อได้แค่หนึ่งชื่อ ลูกบอกว่า ให้ลงเป็นชื่อตระกูล ไม่ทราบว่าผิดกฎระเบียบหรือเปล่า ควรจะแก้ไขอย่างไร ปัจจุบันครอบครัวใหญ่ของเรามีการทำบุญในที่ต่างๆ อยู่เสมอโดยมักจะใส่ชื่อร้าน จะได้บุญหรืออานิสงส์อย่างไร

คุณครูไม่ใหญ่ 
ลูกเคยสร้างพระธรรมกายประจำตัว แต่ได้จารึกชื่อเป็นตระกูลที่ฐานองค์พระ-ธรรมกายประจำตัว เมื่อบุญส่งผล ก็จะมีสมบัติเป็นกงสี และทุกคนจะมีส่วนในการใช้สมบัตินั้น แต่ถ้าจารึกเป็นชื่อส่วนตัว เมื่อบุญส่งผล ก็จะได้รับสมบัติมาใช้เป็นส่วนตัว เราก็เลือกเอา จะเอาแบบกงสีหรือส่วนตัว จะเลือกที่ดินกงสี หรือที่ดินส่วนตัว ที่ดินกงสีมีชื่อทุกคนอยู่ในที่ดินผืนนั้น เวลาจะขายก็ต้องหารือพร้อมกันเป็นมติเอกฉันท์ ถ้าที่ดินส่วนตัวไม่เกี่ยวกับคนอื่น เราก็เลือกเอา  ส่วนการทำบุญโดยใส่ชื่อร้าน ก็จะได้บุญแบบกงสี
๒ พฤศจิกายน พ.ศ. ๒๕๔๘

ความทุกข์ของนักบุญ

๕๒. ทำบุญแต่ทำไมตกงาน
บุพกรรมใดทำให้สามีไม่มีงานประจำทำ ต้องลำบากในการหางานทำทั้งๆ ที่เป็นคนตั้งใจทำงาน ตั้งใจทำบุญมาตลอด และเพราะบุญใด  จึงยังมีรายได้จากหอพักอยู่บ้าง  จะแก้ไขอย่างไร จึงจะมีงานประจำ เงินเดือนดีๆ และมีทรัพย์มาสร้างบารมีมากๆ

คุณครูไม่ใหญ่ 
สามีไม่มีงานประจำทำ ทั้งที่ตั้งใจทำงานและทำบุญมาตลอด นี่ความทุกข์ของนักบุญ เอ๊ะ ทำบุญมาตลอด ทำงานก็ตั้งใจ แต่ไม่มีงานทำ บางทีนึกว่าบุญไม่เห็นช่วย บางคนเลยเลิกทำบุญไปเลย เพราะไม่เข้าใจเรื่องราวความเป็นจริงของชีวิต ไม่เข้าใจเรื่องบุญบาป
ที่เป็นอย่างนี้ เพราะในอดีตประกอบ เหตุไม่ค่อยดีเหมือนปัจจุบัน เช่น บางครั้ง ก็ตั้งใจทำบุญ ใครมาชวนก็โอเค แต่จู่ๆ ก็เปลี่ยนใจไปง่ายๆ คือ ตั้งใจจะทำ แต่ สุดท้ายก็ไม่ทำ แต่ถ้าตั้งใจทำ แล้วทำเลย อย่างนี้สมบัติเกิดขึ้นทันทีเลยทั้งในปัจจุบันและอนาคตด้วย อย่างนี้ถูกหลักวิชชา แต่ถึงอย่างไรก็ยังทำบุญเล็กๆ น้อยๆ เสมอแบบเผื่อเหนียว ดังนั้น แม้ไม่มีงานทำ แต่ก็มีรายได้เล็กๆ น้อยๆ จากหอพักบ้าง ถ้าทำบุญใหญ่ๆ สมบัติใหญ่ๆ ก็จะมาเลย อย่างไรก็ตาม ชีวิตของสามีก็ไม่เรียกว่า ตกอับเหมือนคนอื่นบางคนที่มีฐานะแย่กว่านี้ ดังนั้น อย่ากังวลใจไปเลย ไม่ช้าบุญที่ประกอบเหตุดีในปัจจุบันก็จะส่งผล ให้ทำบุญต่อไปนะลูกนะ
๒๘ มิถุนายน พ.ศ. ๒๕๔๘


๕๓. ทำบุญไม่ขึ้น
ลูกมีวิบากกรรมอย่างไรจึงเหมือนทำบุญไม่ขึ้น คนขอยืมเงินไปก็ไม่ใช้คืน ทั้งๆ ที่ให้ยืมเพราะเห็นเขาเดือดร้อนแท้ๆ

คุณครูไม่ใหญ่ 
อย่าไปคิดอย่างนั้นนะลูกนะ มันคนละเรื่องกัน เมื่อเราตั้งใจช่วยเหลือเกื้อกูลเขา สงเคราะห์เขา เราได้บุญแล้ว ทำบุญมีแต่ขึ้นอย่างเดียว ทำบาปสิไม่ขึ้น มีแต่ลง 
เหตุที่คนขอยืมเงินแล้วไม่ใช้คืน ทั้งๆ ที่ตัวลูกก็ช่วยเขาขณะที่เห็นเขาเดือดร้อนในกรณีนี้เพราะเขายังไม่พร้อมที่จะใช้คืน หากเขาพร้อมก็จะคืน ไม่ใช่ขอลืม ให้ลูกนึกว่า เป็นการสงเคราะห์ญาติก็แล้วกัน จะได้เป็นบุญของลูก และอย่าใช้คำว่า “ทำบุญไม่ขึ้น” เพราะเรื่องของบุญบาปเป็นเรื่องที่ลึกซึ้งซับซ้อน ทำบุญแล้ว ย่อมได้บุญ ซึ่งก็ต้องรอคอยการส่งผล คล้ายๆ กับบาปนั่นแหละ
๒๘ มิถุนายน พ.ศ. ๒๕๔๘

๕๔. ทำบุญมาตลอด แต่ชีวิตกลับย่ำแย่
บางครั้งลูกรู้สึกท้อใจว่า ทั้งๆ ที่ทำบุญอยู่ตลอด แต่ทำไมชีวิตก็ยังแย่อยู่ การท้อใจและบ่นอย่างนี้จะมีวิบากกรรมอย่างไรคะ 

คุณครูไม่ใหญ่ 
ลูกมักท้อใจเพราะรู้สึกว่า ทั้งๆ ที่ทำบุญมาตลอด แต่ชีวิตลูกยังแย่อยู่ ที่เป็นเช่นนี้เพราะบุญกับบาปมันชิงช่วงช่วงชิงกันส่งผล เราก็ไม่ใช่ว่าทำบุญอย่างนี้มาตลอดทุกชาติ ถ้าชาติที่แล้วทำตลอด มันก็ไม่มีปัญหา ลูกก็ไม่ต้องมานั่งท้อใจหรือบ่นว่าอย่างนี้ ถ้าลูกขืนคิดอย่างนี้ ใจจะเศร้าหมอง และจะติดนิสัยไปข้ามภพข้ามชาติ ซึ่งไม่เกิดประโยชน์อะไร แถมเกิดโทษด้วย ให้ลูกคิดใหม่ว่า บุญที่ทำเอาไว้ เป็นบ่อเกิดแห่งความสุขและความสำเร็จในชีวิตอย่างแน่-นอน แต่รอเวลาทำงานอยู่ ก็เหมือนบาปเช่นเดียวกัน บุญจะได้ไม่หกนะลูกนะ ดังนั้น รู้จักคิดให้บุญขยาย ให้หัวใจขยาย บาปจะไม่ได้ช่อง แล้วสักวันหนึ่งก็จะสมหวัง อีกทั้งใจจะใสด้วย
๒๘ มิถุนายน พ.ศ. ๒๕๔๘

๕๕. ตั่วเฮีย
หลังจากสิ้นบุญเตี่ยและแม่แล้ว ตั่วเฮียและตั่วซ้อก็เป็นเสาหลักของครอบครัวแทน โดยมีพี่ๆ น้องๆ อยู่รวมกัน ๖ ครอบครัว มีทั้งหมด ๔๕ คน โดยไม่มีอบายมุข ไม่ดื่มเหล้า ไม่สูบบุหรี่ ไม่เล่นการพนัน น้ำชา กาแฟก็ไม่กิน โดยมีตั่วเฮียเป็นแบบอย่าง 
ตั่วเฮียเป็นคนดี รักครอบครัวมาก เป็นที่รักของทุกๆ คนที่ได้รู้จัก เพราะตั่วเฮียเป็นคนอ่อนน้อมถ่อมตน เสมอต้นเสมอปลาย ยิ้มแย้มแจ่มใส ร่าเริงอารมณ์ดี มีคนมาถามตั่วเฮียว่า เคยหน้าบึ้งโกรธใครบ้างไหม เพราะเห็นทีไรก็มีแต่รอยยิ้ม 
ตั่วเฮียเป็นคนช่างสังเกต จดจำ ชอบศึกษาวิชาต่างๆ มากมายหลายแขนงทั้งทางโลกและทางธรรม ตั่วเฮียเคยพูดกับตัวลูกว่า ถ้าจะศึกษาอะไร ก็ต้องศึกษาให้ถ่องแท้ถึงที่สุด ให้แจ่มแจ้งในเรื่องนั้นๆ ถ้าเป็นทหารก็ต้องมียศเป็นนายพล ถ้าเป็นพระก็ต้องเป็นถึงเจ้าคุณ
ตั่วเฮียพูดเสมอว่า ที่ครอบครัวของเราเป็นปึกแผ่นได้ก็เพราะทุกคนมีธรรมะ มีความเคารพอาวุโส ที่บ้านจะเรียก ตั่วเฮีย หยี่เฮีย ตั่วเจ้ หยี่เจ้ ไม่ใช่เรียกพี่เฉยๆ ตั่วเฮียจะพูดเสมอว่า ทางโลกต้องเดินคู่กับทางธรรมจึงจะอยู่ได้นาน เศรษฐกิจกับจิตใจต้องไปด้วยกัน ดังนั้น ตั่วเฮียจึงทำบุญทำทาน ทอดกฐินตามวัดต่างๆ หลายวัด สร้างโรงเรียนเป็นหลังๆ หมดเงินเป็นล้านๆ จนทางคณะครูเห็นคุณงามความดี เลยทูลเกล้าฯ ขอพระราชทานเครื่องราชอิสริยา-ภรณ์ให้ตั่วเฮีย
ช่วงปี พ.ศ. ๒๕๔๓ ตั่วเฮียได้พาอาจารย์จากต่างประเทศมาดูงานที่วัดพระธรรมกาย เรียกว่า พาอาจารย์มาดูคนที่เขาเข้าวัด คนเป็นหมื่นๆ คน ไม่มีการละเล่น ไม่เห็นคนสูบบุหรี่ ใส่ชุดขาวตระการตา หาเศษขยะสักชิ้นก็หายากยิ่ง เพราะที่วัดจัดเป็นระเบียบได้ดี ช่วงที่วัดถูกโจมตีจากสื่อมวลชน ตั่วเฮียจะเป็นคนแก้ข่าวให้เสมอ 
ต้นปี พ.ศ. ๒๕๔๗ เหตุการณ์ไม่คาดฝันก็เกิดขึ้น ตั่วเฮียถูกฆ่าตาย โดยลูกน้องที่ตั่วเฮียรักและไว้ใจมาก อยู่กันมาตั้ง ๒๕ ปี ลูกเมียเขาก็อยู่ใกล้บ้าน ตั่วเฮียให้ลูกกับเมียของเขามาขายของอยู่หน้าโรงหนัง โดยไม่เสียค่าใช้จ่ายใดๆ ทั้งสิ้น ลูกน้องคนนี้มีหน้าที่ดูแลโรงหนัง และรับผิดชอบเบิกเงินฝากเงินเข้าธนาคาร ทำงานด้วยความซื่อ-สัตย์มาโดยตลอด
วันที่เกิดเหตุ ตั่วเฮียให้เขาไปเบิกเงินตามปกติ วันนั้นให้เบิกหนึ่งล้านเจ็ดแสนบาท เขากลับมารายงานว่า ถูกฉกเงินไปเจ็ดแสนเหลือเงินมาแค่ล้านเดียว ตั่วเฮียก็ไปแจ้งความตำรวจ ตำรวจพาลูกน้องไปสอบสวนพบว่า มีพิรุธหลายอย่าง ตำรวจบอกเขาว่า พรุ่งนี้ให้มาเข้าเครื่องจับเท็จ ตอนเช้าลูกน้องก็เลยมาดักรอหน้าบ้านตั่วเฮีย เขาได้ยิงตั่วเฮีย แล้วก็ยิงตัวเองตายตามไปด้วย 
ตั่วเฮียเป็นคนดี ไม่เคยฆ่าสัตว์ เป็นลูกกตัญญู เคยบวชพระ ตั้งใจปฏิบัติธรรม แต่ทำไมถึงต้องตายแบบไม่น่าจะเป็นไปได้ เหตุใดลูกน้องของตั่วเฮียจึงต้องโกงเงิน จนเป็นเหตุให้ยิงตั่วเฮียและยิงตัวเองตาย


คุณครูไม่ใหญ่ 
ตั่วเฮียถูกยิงตาย เพราะกรรมในอดีตเป็นพ่อค้าใหญ่ ส่วนลูกน้องในชาตินี้ก็เป็นลูกน้องคนสนิทในชาตินั้น ในชาตินั้นตั่วเฮียก็เป็นพ่อค้าเต็มตัว แต่บางครั้งก็ใช้ลูกน้องคนสนิทคนนี้ไปฆ่าคนที่กู้เงินไปแล้วไม่ใช้คืน นั่นคือช่วงแรกของชีวิต ต่อมาก็ได้ศึกษาธรรมะ ได้ปฏิบัติธรรม ให้ทาน รักษาศีล เจริญภาวนา คล้ายชาตินี้ ด้วยวิบากกรรมดังกล่าว จึงบีบคั้นให้ลูกน้องคนสนิทฆ่าตั่วเฮีย และฆ่าตัวเองตายตาม เพราะกรรมบีบคั้น ส่งผลให้เหตุการณ์ต้องเป็นอย่างนั้น
๒ พฤศจิกายน พ.ศ. ๒๕๔๘

๕๖. ความแค้นของแม่ไก่
ครั้งหนึ่งลูกเคยขับรถไปชนคนตาย วันเกิดเหตุ ลูกกำลังจะพาลูกๆ ไปส่งที่โรงเรียน วันนั้นเกิดฝนตก ในจังหวะที่ลูกกำลังเหยียบคันเร่ง ก็มีเด็กผู้หญิงอายุประมาณ ๑๖ ปี วิ่งตัดหน้ารถ ลูกเบรกแล้ว แต่รถก็ยังแล่น เลยไปชนเด็กกระเด็นเสียชีวิต ลูกจะได้รับวิบากกรรมอย่างไร จะมีวิธีแก้ไขอย่างไร และกรรมใดทำให้ลูกต้องไปชนเขาตายโดยไม่เจตนา ทั้งๆ ที่ลูกก็อยู่ในบุญตลอดมา 

คุณครูไม่ใหญ่ 
ลูกได้ขับรถชนคนตายโดยไม่เจตนา เพราะฝนตกถนนลื่น เด็กผู้หญิงคนนั้นวิ่งตัดหน้ารถพอดี ก็จะมีกรรมเล็กๆ บ้าง เพราะไม่เจตนา เนื่องจากเด็กผู้หญิงคนนั้นหมดอายุขัยพอดี ด้วยวิบากกรรมปาณาติบาตในอดีตมาส่งผล 
ส่วนกรรมนี้ก็จะส่งผล เมื่อไม่มีวิบากกรรมอื่นๆ ส่งผลแล้ว คือ วิบากกรรมอื่นๆ ส่งผลหมดแล้ว กรรมนี้จึงจะมาส่งผล แต่ก็จะไม่ทำให้ถึงกับเสียชีวิต ซึ่งมันอีกนาน ถ้าจะให้ดี ลูกก็หมั่นสั่งสมบุญทุกบุญ แล้วอุทิศส่วนกุศลไปให้เด็กสาวคนนั้น
ในอดีตหลายกัปที่ผ่านมา ก่อนที่ลูกจะมาเจอหมู่คณะ ตัวลูกเคยพลัดไปเกิดเป็นแม่ไก่ในบ้านของเด็กผู้หญิงคนนี้ แล้วเด็กผู้หญิงคนนี้ก็จะเก็บไข่ที่แม่ไก่ไข่ออกมาเสมอ จนเมื่อไข่น้อยลง เด็กผู้หญิงคนนี้ก็เลยคิดจะฆ่าไก่ เพราะเห็นว่าทำประโยชน์อะไรได้ไม่เต็มที่แล้วก็ฆ่า ก่อนตายแม่ไก่ได้ผูกโกรธอาฆาตเด็กผู้หญิงคนนั้นว่า จะกลับมาแก้แค้นบ้าง เพราะเราก็ไข่ให้มาตั้งมากมาย พอเราไข่น้อยลงก็คิดจะฆ่า กรรมตรงนี้ มาประจวบเหมาะกับเด็กกำลังหมดอายุขัยพอดี เลยมาขอยืมรถลูกเดินทางไปสู่ปรโลก
เราจะเห็นว่า ชีวิตในสังสารวัฏไม่ยุติธรรมเลย เมื่ออกุศลเข้าสิงจิตให้กระทำความผิด ด้วยกาย ด้วยวาจา ด้วยใจ แล้วมีวิบากกรรมเป็นผล ได้ช่องเมื่อไร ก็มาเสียบทันทีเลย เขาเซ็ตโปรแกรมมาอย่างนั้น พอได้โอกาสมันก็จะปึ้บขึ้นมาเลย มันไม่ยุติธรรมเลย แต่ว่าจะยุติได้ เมื่อถึงที่สุดแห่งธรรม ไปถึงที่สุดแห่งธรรมได้เมื่อไร ปราบมารได้เมื่อไร ทุกอย่างก็ยุติลง
๑ พฤศจิกายน พ.ศ. ๒๕๔๘

ความเชื่อกับความใช่

๕๗. ทำพิธีกงเต็กได้บุญจริงหรือ
แม่ของผมเป็นคนจีน  ในช่วงวันตรุษวันสารทของชาวจีน ท่านจะเชือดไก่ไหว้เจ้าเป็นประจำ  เมื่อผมเข้าวัด  ได้ศึกษาธรรมะ  ก็บอกให้แม่เลิกฆ่าไก่  แต่แม่ก็ยังไม่เลิก  ท่านบอกว่า  “ซื้อเขามาน่ะ มันกินไม่อร่อย” เพิ่งจะมาเลิกทำ เมื่อตอนอายุย่างเข้าสู่วัยชราแล้ว  
แม่ยึดมั่นในประเพณีจีนมาก โดยเฉพาะอย่างยิ่ง  เรื่องการทำพิธีกงเต็ก ถึงกับสั่งไว้ว่า เมื่อท่านตายแล้วต้องทำพิธีกงเต็กให้ด้วย เมื่อท่านละโลก ผมก็ได้พยายามอธิบายกับญาติพี่น้องว่า การทำกงเต็ก ทำไปก็ไม่ได้อะไร คนที่ตายแล้วเขาต้องการบุญอย่างเดียว ซึ่งบางคนก็ให้เหตุผลว่า แม่สั่งไว้ต้องทำตามคำสั่งผมก็ให้เหตุผลว่า แม่สั่งอย่างนั้น เพราะความไม่รู้ ตอนนี้ตายแล้ว แม่รู้แล้วว่า ชีวิตหลังความตายต้องการบุญอย่างเดียว การที่เราทำให้ดีกว่าที่สั่ง แม่น่าจะรู้สึกขอบคุณลูกมากกว่าผูกโกรธที่ขัดคำสั่ง  แต่ผมเพียงเสียงเดียวไม่อาจห้ามญาติพี่น้องได้ ในงานศพของคุณแม่จึงมีพิธีกงเต็กขึ้น ผมอยากทราบว่า คุณแม่รู้สึกอย่างไร เมื่อเห็นลูกๆ จัดพิธีกงเต็กให้ท่าน และท่านได้รับบุญจากการทำพิธีกงเต็กไหมครับ 

คุณครูไม่ใหญ่ 
ก่อนตายแม้คุณแม่จะเจ็บป่วยทรมานขนาดไหน ก็พยายามนึกถึงบุญ ตามที่ลูกๆ ได้บอกท่าน ทำให้ท่านนึกถึงบุญได้ แต่สลับกับระลึกถึงการฆ่าเป็ดไก่ เพราะบางช่วงท่านทรมาน ท่านก็นึกว่า ทำไมเราป่วยทรมานนักนะ เราคงไปฆ่าสัตว์ตรงโน้นตรงนี้มั้ง ก็ระลึกสลับกัน ทำให้ภาพเหล่านั้นมาฉายให้เห็นเป็นระยะ คือ เดี๋ยวก็ภาพบุญเดี๋ยวก็ภาพบาป ใจของท่านจึงไม่ถึงกับหมองแต่ก็ไม่ใสมาก ได้ไปเกิดเป็นครุฑ ในสวรรค์ชั้นจาตุมหาราชิกาทันที ไปแบบหลับแล้วตื่นอยู่กลางวิมานทอง คือ เกิดแบบโอป-ปาติกะ ในหมู่ครุฑชั้นดี มีขนสีทอง มีเครื่องประดับแบบเทพธิดา ไม่ได้เปลือยกาย ส่วนล่างก็เป็นนก ตอนนี้ท่านกำลังเรียนรู้ชีวิตใหม่ที่ตนเองไปเกิด ไม่ได้สนใจว่า ลูกจะทำพิธีกงเต็กไปให้ และท่านก็ไม่ได้รู้เห็นด้วย แม้ในขณะนี้ก็ไม่ได้สนใจเรื่องกงเต็ก ส่วนกงเต็กที่ทำไปก็ไม่ได้เกิดบุญ ได้แค่ความสบายใจที่ได้ทำตามแม่สั่ง และทำตามประเพณีที่สืบทอดกันมา 
ประเพณีการทำกงเต็กเป็นประเพณีของนักคิด คิดว่าถ้าตายไปแล้ว เราอยากจะมีอะไรเราก็ทำ อยากได้รถก็ทำกระดาษเป็นรถ อยากมีบ้านก็ทำกระดาษเป็นบ้าน อยากมีคนรับใช้ก็ทำกระดาษเป็นคนรับใช้ อยากมีอะไรเราก็ทำๆ ไป เผาแล้วก็จะได้สิ่งนั้น ถ้าเป็นเรื่องจริงอย่างนั้นก็ดีสิ เรื่องอะไรเราจะทำอันเล็กๆ ทำทีก็เท่าสภา-ธรรมกายเลย เผาให้มันเต็มที่ มันเป็นเรื่องของนักคิด ที่ตั้งทฤษฎีนี้ขึ้นมา แล้วก็นักขาย คือ จะได้ขายอุปกรณ์ในการทำ กับนักพิธีกรรม จะได้ทำพิธี ซึ่งเป็นทางมาแห่งรายได้ทางหนึ่ง ที่จะทำให้ชีวิตมีความสะดวกสบายขึ้น นี่เป็นอย่างนี้ แล้วจะไปเป็นบุญได้อย่างไร
ถ้าจะเป็นบุญ ต้องทำให้ถูกหลักวิชชา เอามาทำบุญกับเนื้อนาบุญ ถวายกับพระหรือสงเคราะห์โลก ให้กับคนยากคนจนขัดสน 
๓ กรกฎาคม พ.ศ. ๒๕๔๖

๕๘. ฮวงซุ้ย
คุณย่าท่านเสียชีวิตอย่างสงบ เมื่ออายุได้ ๘๓ ปี ตามธรรมเนียมคนจีน ญาติผู้ใหญ่ที่เสียชีวิตจะถูกนำไปฝัง ถ้าฝังถูกทิศ ลูกหลานก็จะทำมาค้าขึ้น ปัจจุบันทุกคนก็มีกินมีใช้ แต่ญาติอีกฝ่ายบอกให้ขุดกระดูกขึ้นมา  ลูกๆ ก็ไม่ยอม  เพราะเกรงว่าจะมีผลไม่ดี แต่ไม่ทราบจะทำอย่างไรดี การขุดกระดูกคุณย่าจะมีผลดีผลเสียอย่างไรไหมคะ

คุณครูไม่ใหญ่ 
การขุดกระดูกคุณย่าขึ้นมา ไม่ได้ทำให้มีผลดีหรือผลเสียอะไรกับลูกหลาน เพราะจะยากจนหรือร่ำรวยก็ขึ้นอยู่กับบุญกุศลที่แต่ละคนสร้างมหาทานบารมีมา การมีฮวงซุ้ยก็เป็นสิ่งที่ดี เกี่ยวกับคุณธรรมความกตัญญูของลูกหลานที่มีต่อบรรพบุรุษบุพ-การี ไม่ได้เกี่ยวกับว่า ถ้าฮวงซุ้ยอย่างนี้ถูกทิศนั้นทิศนี้ แล้วจะร่ำรวย ลูกหลานจะอยู่ดีมีสุข เพราะมีอยู่หลายรายที่เขาทำถูกทิศดี แต่ลูกหลานก็ยังยากจน มีหนี้มีสินเยอะแยะ 
เพราะฉะนั้น จะร่ำรวยหรือยากจน มันขึ้นอยู่กับบุญกุศลว่า เราได้สร้างมหา-ทานบารมีเอาไว้แค่ไหน ถ้าหากไม่มีมหา-ทานบารมี ให้มีวุฒิสูง เรียนสูงๆ ได้ปริญญากี่ใบก็ตาม ก็ยังเป็นได้แค่มือปืนรับจ้าง คือ เป็นลูกจ้างเขา แต่ถ้าหากมีมหาทานบารมี ได้สั่งสมบุญมาเดี๋ยวก็จะมีจังหวะมีช่องทาง บุญบันดาลให้สมบัติไหลมาเทมา ซึ่งเราก็เห็นอยู่ทั่วๆ ไป บุญจึงเป็นเรื่องสำคัญที่สุด ขาดไม่ได้ ต้องสั่งสมกันเอาไว้ให้มากๆ
๓๐ กรกฎาคม พ.ศ. ๒๕๔๖

๕๙. ศาลตี่จู่เอี๊ย 
ภุมมเทวาใช่พระภูมิที่อยู่ในศาลพระภูมิหรือตี่จู่เอี๊ย*หรือไม่คะ เพราะศาลพระภูมิ กับตี่จู่เอี๊ยเป็นสิ่งที่อยู่คู่กับบ้านเกือบจะทุกบ้าน เป็นความเชื่อที่สืบทอดกันมา แต่เราไม่เคยเข้าใจอย่างแท้จริงว่า สิ่งนี้คืออะไรกันแน่
-------------------------------------------------------------------------------------------------------------------------------------------------------------------------
* เจ้าที่ตามบ้าน ลักษณะศาลสีแดง วางไว้กับพื้น มีทั้งองค์แป๊ะกงและแป๊ะม่า (ผู้ชาย-ผู้หญิง หรือผู้สูงอายุ)



คุณครูไม่ใหญ่ 
ภุมมเทวามีหลายพวก แต่ที่ศาลตี่จู่เอี๊ยนี้ ซึ่งตั้งกันตามประเพณี เพราะเชื่อว่ามี แต่บางทีก็มี บางทีก็ไม่มี ภุมมเทวาอยู่ที่ศาลก็คือ พวกผีบ้าน ผีเรือน ซึ่งส่วนใหญ่ก็เป็นบรรพบุรุษหรือญาติของครอบครัวนั้น ที่ยังไม่ไปเกิดยังวนเวียนอยู่ในบ้าน เพราะฉะนั้น บางศาลที่ตั้งไว้ก็ไม่มี บางศาลก็ตั้งไปตามธรรมเนียม ไม่ตั้งเดี๋ยวโดนว่า บางศาลก็ตั้งไว้เผื่อเหนียว เพราะเชื่อว่ามี แต่ว่ามันไม่มี 
๑๓ ธันวาคม พ.ศ. ๒๕๔๖

๖๐. ข้อปฏิบัติสำหรับตี่จู่เอี๊ย และศาลพระภูมิ
ทั้งตี่จู่เอี๊ยและศาลพระภูมิซึ่งมีอยู่เกือบทุกบ้าน และเราก็ไม่อาจทราบได้ว่ามีผีบ้านผีเรือน หรือบรรพบุรุษอยู่ในนั้น หรือไม่เราควรจะปฏิบัติต่อสิ่งทั้งสองนั้นอย่างไรจึงจะถูกต้อง เหมาะสม ถ้าทำไม่ถูกต้อง เขาสามารถให้คุณหรือโทษกับผู้ที่อยู่ในบ้านได้ไหมคะ แล้วเวลาเราไปซื้อบ้านใหม่ต้องมีของสองสิ่งนี้ไหมคะ

คุณครูไม่ใหญ่ 
ตี่จู่เอี๊ย และศาลพระภูมิมี ๒ ประเภท คือ 
๑. ประเภทไม่มีผีบ้านผีเรือน 
๒. ประเภทที่มีผีบ้านผีเรือน
เราจะมาพูดถึงประเภทที่มีผีบ้านผีเรือนอยู่ อย่าลืมว่าผีบ้านผีเรือน คือ ภุมม-เทวาชนิดหนึ่ง เป็นภุมมเทวาชั้นล่าง เขาไม่ได้อยู่ที่ตี่จู่เอี๊ยและศาลพระภูมิ แต่สองสิ่งนี้ แค่เป็นสื่อเชื่อมถึงเท่านั้น เพราะภพภูมิเขาอยู่ซ้อนๆ กับเรา บางทีเขาก็นั่งหรือนอนอยู่กับเรา ถ้ามีบุญขึ้นมาอีกหน่อย ก็จะมีห้องเป็นส่วนตัวของเขา อยู่ในมุมหนึ่งของบ้าน คือ เป็นบ้านซ้อนบ้าน ห้องซ้อนห้อง ถ้าบ้านพังหรือรื้อบ้านก็ต้องย้ายเพราะหมดบุญ หรือบางทีก็อยู่ตรงนั้น 
ดังนั้น จะตั้งศาลพระภูมิหรือไม่ตั้งก็เหมือนกัน เพราะเขาไม่ได้อยู่ที่ศาลพระภูมิ หรือที่ตี่จู่เอี๊ย แต่ความเห็นของครูไม่ใหญ่เห็นว่า ไม่ควรตั้ง จะได้มีที่โล่งๆ และไม่เป็นที่หวาดกลัวของลูกหลานว่า จะเห็นนั่นเห็นนี่ หรือเป็นเครื่องกังวลว่า จะปฏิบัติถูกต้องหรือไม่ ถ้าไม่ถูกต้องก็กลัวจะมีโทษ กลับเป็นเหตุให้เกิดความทุกข์ใจได้ เพราะฉะนั้น ถ้าจะติดต่อกับผีบ้านผีเรือน หรือภุมมเทวาที่เป็นบรรพบุรุษ ก็ให้ทำบุญอุทิศส่วนกุศลไปให้ ซึ่งจะเป็นที่พึงพอใจของท่านเหล่านั้น 
ส่วนท่านที่ตั้งไปแล้ว ก็ให้อัญเชิญออกไป โดยการใช้คำพูดที่ไพเราะว่า สถานที่เหล่านี้ไม่เหมาะสมกับบารมีของท่าน ให้ไปอยู่วิมานที่สวยงามกว่านี้ แล้วจะทำบุญอุทิศส่วนกุศลไปให้ พูดเสร็จก็อัญเชิญออกไป จะได้ไม่เป็นภาระ พูดง่ายๆ คือ รักต้องรื้อ
๑๕ ธันวาคม พ.ศ. ๒๕๔๖

๖๑. คนเลี้ยงกุมารทอง 
คนที่เลี้ยงกุมารทอง มีโอกาสไปเกิดเป็นกุมารทองไหมคะ

คุณครูไม่ใหญ่ 
คนที่เลี้ยงกุมารทองก็จะคิดเอาพวกนี้เป็นที่พึ่ง มักจะไม่ค่อยคิดเรื่องการทำความดีให้ยิ่งๆ ขึ้นไป คือ พอมาผูกพันทางนี้แล้ว ความคิดที่จะให้ทาน รักษาศีล เจริญภาวนา ก็ไม่มีอยู่ในหัวใจ หรือความตั้งใจจะเข้าถึงพระรัตนตรัยในตัวก็ไม่มี วันๆ จะวนเวียนเรื่องกุมารทอง เมื่อตายแล้วมักจะวนเวียนอยู่กับวิทยาธร หรือไปเข้าสิงๆ ทรงๆ หรือไปช่วยเรื่องพวกนี้ ถ้าหากพอมีบุญบ้างไม่ได้ทำบาปอะไรมากมายนักอย่างมากก็ไปได้แค่เป็นวิทยาธรอยู่ในป่าหิมพานต์ จะไม่ไปสูงกว่านี้ แล้วก็มีสิทธิ์ไปเกิดเป็นกุมารทองให้เขาใช้ และพวกนี้เวลาเกิดมาเป็นมนุษย์ มักจะเป็นร่างทรง 
๑๐ ธันวาคม พ.ศ. ๒๕๔๖

๖๒. นางกวัก
กุมารีทองเมื่อโตขึ้น กลายเป็นนางกวักหรือไม่ แล้วเขาชอบนั่งท้าวแขน และกวักมือจริงๆ ไหมคะ

คุณครูไม่ใหญ่ 
นางกวัก ที่มีจริงก็มี ไม่มีจริงก็มี ที่ไม่มีจริงเราจะไม่พูด เรามาพูดถึงที่มีจริงนั้นคืออะไร 
นางกวักเป็นเพียงรูปปั้นที่สมมติเอาตามรสนิยม โดยมีวัตถุประสงค์เพื่อเป็นสื่อกับอาจารย์วิทยาธรเท่านั้น อาจารย์วิทยาธรจะเอามนตร์ผูกกับภุมมเทวา ที่มีวิบากกรรมเกี่ยวกับพวกสิงๆ ทรงๆ ซึ่งจะปั้นเป็นรูปอะไรก็ได้ตามรสนิยม เช่น ปั้นเป็นนางกวัก เราจะมีความรู้สึกว่า กำลังกวักเงิน กวักทอง เพื่อความสบายใจ มั่นใจ ของผู้ใช้ อยากจะใช้แล้วเกิดความรู้สึกอย่างไรก็ปั้นอย่างนั้น เพราะเป็นแค่สื่อกับอาจารย์วิทยาธรที่จะโยงกัน อาจารย์วิทยาธรจะทำงานประสานงานกันกับอาจารย์มนุษย์ที่เป็นผู้ปั้น แล้วผูกมนตร์ โดยมีอาจารย์วิทยาธรกำกับ 
ดังนั้น กุมารีทองที่ใช้มนตร์ผูกกับรูปนางกวักก็มี ที่เป็นภุมมเทวาผูกกับมนตร์และรูปนางกวักก็มี คือ จะมี ๒ แบบ แล้วแต่วิชา พวกนี้จะมีสายวิชาที่ไม่เหมือนกัน แต่ประกอบไปด้วยความหลงเหมือนกัน  ดังนั้น ไม่ควรไปยุ่งเกี่ยวด้วยประการใดๆ  ธุรกิจจะรุ่งอยู่ที่บุญ ไม่ใช่อยู่ที่กุมารทอง กุมารีทอง หรือนางกวัก
๑๓ ธันวาคม พ.ศ. ๒๕๔๖


๖๓. อาจารย์วิทยาธร
เจ้าของวิชาที่เป็นวิทยาธรนั้น เขาได้ประโยชน์อะไรจากการที่มีคนเอากุมารทองไปเลี้ยงเยอะๆ

คุณครูไม่ใหญ่ 
อาจารย์วิทยาธรจะได้รับประโยชน์จากการที่คนมานับถือกุมารทอง คือ ความชื่นชมจากพวกเดียวกันว่า เจ๋ง แน่ เก่ง ที่มีคนเอากุมารทองไปเยอะๆ ได้แค่นี้ เขาจะมีสังคมคล้ายๆ มนุษย์ คือ พอถึงเวลาเขาจะมาชุมนุมกัน แล้วก็คุยกันว่า  ของท่านเป็นอย่างไร ของคุณเป็นอย่างไร โอ ของผมลูกศิษย์เยอะแยะเลย มาเอาไปเยอะ นางกวักก็เยอะ กุมารทองก็เยอะ กุมารีทองก็เยอะ รักยมก็เยอะ ลูกกรอกก็เยอะ โอ ของผมแน่กว่า อย่างนั้นอย่างนี้ เกทับกันไปทับกันมา พูดง่ายๆ คือ เอาไว้ประดับบารมีเหมือนเจ้าพ่อ เป็นมาเฟียที่มีคนนับถือเยอะๆ นอกนั้นก็ไม่ได้อะไร
มีอาจารย์วิทยาธรบางพวกที่ได้บุญนิดหน่อย แต่ส่วนใหญ่ไม่ได้บุญอะไร เพราะภพทำบุญ คือ ภพมนุษย์ ที่ได้บุญจะเป็นอาจารย์วิทยาธรประเภทที่เป็นปู่ยา คล้ายๆ ให้กุมารทองไปบอกยา ที่เราเคยได้ยินว่า ยาผีบอก ก็คือภุมมเทวามาบอกผู้ที่จะหมดกรรมแล้ว ซึ่งปู่ยาหรือปู่หมอ ก็คืออดีตหมอแผนโบราณแล้วมีเวทมนตร์กำกับ ตายไปแล้วก็มักจะวนเวียนเป็นวิทยาธรประเภทนี้ แล้วก็สอนให้กุมารทองมาบอก 
๑๓ ธันวาคม พ.ศ. ๒๕๔๖


๖๔. พิธีอัญเชิญของขลัง
พิธีอัญเชิญเครื่องรางของขลังต่างๆ เช่น ตะกรุด ผ้ายันต์ ปลัดขิก หรือสื่อต่างๆ ที่ไม่ใช่พระรัตนตรัยออกจากบ้าน ที่ถูกต้องควรทำอย่างไรคะ

คุณครูไม่ใหญ่ 
พิธีอัญเชิญเครื่องรางของขลังที่ไม่ใช่พระรัตนตรัยออกจากบ้าน ก็ทำไม่ยากเช่นเดียวกัน โดยใช้วิธีรักต้องฝัง คือ ฝากแม่ธรณีไว้ ด้วยความนอบน้อม ไม่ลบหลู่ แต่พูดดีๆว่าขอฝากแม่ธรณีดูแลสิ่งเหล่านี้ด้วย พร้อมกับขอขอบพระคุณสิ่งเหล่านี้ และเอ่ยชื่อ เช่น ตะกรุด ผ้ายันต์ ปลัดขิก ที่ได้ช่วยดูแลในช่วงที่พระรัตนตรัยยังไม่ได้บังเกิดขึ้นในใจ บัดนี้พระรัตนตรัยบังเกิดขึ้นในใจแล้ว ก็ขออัญเชิญสิ่งเหล่านี้ได้กลับคืนมาอยู่กับครูบาอาจารย์ และขอฝากแม่ธรณีไว้ด้วยเพราะต่อจากนี้ไป จะยึดมั่นพระรัตนตรัยเป็นสรณะตลอดชีวิต บัดนี้เราจะขอทำพระนิพพานให้แจ้ง แสวงบุญ และสร้างบารมี 
๑๕ ธันวาคม พ.ศ. ๒๕๔๖

๖๕. ตาขำปากเป็ด
ลูกเคยทำของหาย คุณยายของลูกก็แนะนำว่า ถ้าของหายให้ตาขำปากเป็ดช่วยหาสิ ตาขำปากเป็ดเป็นกายละเอียด เขาสามารถหาของที่หายไปให้เจอได้ทุกอย่าง โดยการเรียกชื่อเขา ตาขำปากเป็ดๆ ไปเรื่อยๆ แล้วนึกภาพของที่หายไว้ในใจให้ชัด 
ลูกก็ลองทำตามดู ปรากฏว่าหาเจอจริงๆบางทีเจอแบบไม่น่าเชื่อเช่น บางทีเราหาของที่หายไปบนชั้น มองหาแล้ว มองหาอีกไม่เจอ จนอารมณ์เสีย แต่พอบอกตาขำเท่านั้นแหละ ก็เหลือบไปเห็นของที่หายไปบนชั้นนั้นจริงๆ คุณยายเคยเล่าให้ฟังว่า บางคนทำแหวนเพชรหายไปตั้งนานมากแล้ว พอบอกตาขำปากเป็ด สักครู่เจอแหวนเพชรมาอยู่บนเตียงเลย 
กรณีเจอของที่หายไปแล้ว ต้องมีข้อแลกเปลี่ยนให้ตาขำ คือ ต้องเอามะขามเปียก ๑ เม็ด คลุกกับเกลือ แล้ววางไว้ให้ตาขำนอกชานบ้าน หรือที่โล่งแจ้ง แล้วบอกตาขำให้มารับไป ทำอย่างนี้เพื่อเป็นการตอบแทนที่ช่วยหาของให้ แต่ถ้าไม่ทำ ก็จะทำให้มีอาการปวดท้อง
ตาขำปากเป็ด มีจริงหรือไม่ เป็นใคร ทำไมต้องมาทำหน้าที่หาของหาย และชอบกินแต่มะขามคลุกเกลือด้วยคะ และการหาของด้วยวิธีนี้ดีหรือไม่ ควรเลิกไหมคะ

คุณครูไม่ใหญ่ 
ตาขำปากเป็ด ไม่มีจริง เป็นเพียงนิทานพื้นบ้านที่ผู้เฒ่าผู้แก่แต่งขึ้นมา เพื่อให้คนที่กำลังหาของ แล้วอารมณ์กำลังไม่ดีนั้นให้ใจเย็นๆ อารมณ์ดีขึ้น พออารมณ์ดีขึ้น ก็จะหาของที่หายเจอ เพราะนึกถึงภาพของหายให้ชัด ด้วยใจสบาย แล้วนึกว่า เราไปลืมไว้ที่ไหน ค่อยๆ นึกไปเรื่อยๆ ส่วนเรื่องมะขามคลุกเกลือก็เป็นเรื่องที่ผูกเสริมเข้ามาทำให้เกิดความเชื่อมั่น น่าเชื่อถือยิ่งขึ้น แต่พอเราไม่ให้แล้วปวดท้องเพราะเรากังวล  
การหาของด้วยวิธีนี้จะทำให้งมงาย ไม่เกิดประโยชน์อะไร สู้ใจเย็นๆ ค่อยๆ หา ค่อยๆ นึกว่า เราลืมไว้ตรงไหน จะดีกว่า วิธีแก้ไขที่ดี คือ จัดบ้านให้เรียบร้อย เวลาหยิบก็ง่าย หายก็รู้ ดูก็งาม ตามก็เจอ นี่คือวิธีแก้ของหาย
๒๗ มกราคม พ.ศ. ๒๕๔๗


๖๖. ภาพถ่ายของแม่ 
แม่ของกระผมเป็นภรรยาหลวงของพ่อ แต่พ่อรักภรรยาน้อย และลูกภรรยาน้อยมากกว่า จึงทำให้แม่มีชีวิตอยู่อย่างตรอมใจมาโดยตลอด ท่านได้สั่งกระผมตลอดเวลาว่า อย่ามีภรรยาน้อยเด็ดขาด ผมก็ได้ให้สัญญากับท่าน และในวาระสุดท้ายของชีวิต แม่ก็ได้จากไปอย่างสงบ  โดยแม่สวดมนต์ทำปากขมุบขมิบก่อนสิ้นใจ
มีเรื่องแปลก คือ รูปถ่ายขนาดใหญ่ของแม่ ที่กระผมใส่กรอบไว้เป็นที่ระลึกถึงท่าน ที่แม่เคยถ่ายไว้สมัยยังสาวๆ อายุของภาพประมาณ ๘๐ กว่าปีได้ ซึ่งตอนถ่ายเป็นภาพขาวดำ แต่พอมาประมาณช่วงไม่กี่ปีหลังนี้ ภาพถ่ายที่เคยเป็นขาวดำทั้งภาพ มีปรากฏการณ์ประหลาดเกิดขึ้น จนคนในบ้านต่างสงสัย คือ
ภาพดอกไม้ได้บาน และจากสีขาวดำ กลายเป็นสีชมพูกับสีเหลืองแซมกันอย่างสวยงามแทบทุกดอก ผ้าม่านจากสีขาวดำ เปลี่ยนมาเป็นสีฟ้า และที่แปลกมากไปกว่านั้นเครื่องประดับบนตัวแม่ เช่น สร้อย กำไล แหวน เปลี่ยนกลายเป็นสีทอง แต่สีของใบหน้า และเนื้อตัวไม่เปลี่ยน ทั้งๆ ที่ก็ไม่มีใครไประบายตกแต่งเลย และถ้าหากเป็นการเสื่อมของคุณภาพสี ก็น่าจะดูเลอะๆ ทั้งภาพ แต่ดูสีที่ปรากฏบนภาพเหมือนจะสื่ออะไรบางอย่าง จนทำให้ลูกหลานสงสัยว่า มีอะไรเกิดขึ้นกับท่าน ท่านต้องการจะบอกอะไรหรือไม่ ปรากฏการณ์บนภาพถ่ายนั้นเกิดจากอะไร 

คุณครูไม่ใหญ่ 
ภาพถ่ายคุณแม่ แต่เดิมเป็นขาวดำทั้งภาพ อายุภาพราวๆ ๘๐ ปี ต่อมาภาพดอกไม้ขาวดำได้บาน กลายเป็นสีชมพูและสีเหลืองแซมกันอย่างสวยงาม ผ้าม่านจากสีขาวดำเปลี่ยนเป็นสีฟ้า เครื่องประดับบนตัวแม่ เช่น สร้อย กำไล แหวน เปลี่ยนกลายเป็นสีทอง นอกนั้นขาวดำหมด ปรากฏการณ์นี้เกิดขึ้นเพราะช่างเขาแต่ง ตั้งแต่แรกที่อัดภาพ แล้วน้ำยาเพิ่งจะมีปฏิกิริยาทางเคมี ไม่ได้เกิดจากกายละเอียดบันดาล 
๑๖ กรกฎาคม พ.ศ. ๒๕๔๗


๖๗. สาบานว่า จะไม่เล่นพนันอีกแล้ว
ครอบครัวสามีของลูกเล่นการพนันกันเป็นปกติ โดยเฉพาะไพ่นกกระจอก ปัจจุบันสามีของลูกได้เลิกเล่นการพนันได้ประมาณ ๑ เดือนแล้ว ก่อนที่จะตัดสินใจเลิก เขาหยิบข้าวสารขึ้นมา ๑ กำ และสาบานว่า จะเลิกเล่นการพนันตลอดไป พอพูดจบก็โปรยข้าวสารทิ้งไป แต่ลูกก็ยังไม่มั่นใจว่า เขาจะเลิกได้ตลอดไปจริงๆ สามีของลูกจะเลิกเล่นการพนันได้จริงหรือไม่คะ และหากเขาผิดคำสาบาน จะเกิดอะไรขึ้นกับเขาบ้างคะ

คุณครูไม่ใหญ่ 
สามีจะเลิกเล่นการพนันได้ ลูกก็ต้องคอยเป็นกัลยาณมิตรให้เขา พยายามดึงให้เขาห่างจากสิ่งแวดล้อมเดิมๆ และชวนมาวัดบ่อยๆ ให้เขาได้คุ้นเคยกับเรื่องบุญ เรื่องธรรมะ จะได้เห็นโทษภัยของการพนัน และมีกำลังใจเลิกได้ ถ้าสามีผิดสัจจะ ก็จะเป็นโทษภัยแก่ตัวเขาเอง ทั้งมีชีวิตอยู่และตายไปแล้ว ผังที่แพ้ก็จะติดตัวไป ทำให้มีวิบากติดตามไป เช่น ทำให้มีอายุสั้น และทำอะไรก็จะไม่ประสบความสำเร็จในชีวิตเลย ก็ต้องพยายามดึงสามีให้อยู่ในหมู่คนดี และต้องสร้างบุญเยอะๆ เมื่อทำบุญทุกบุญก็อธิษฐานให้สามีกลับจิตกลับใจ ให้ทำอย่างนี้ไปเรื่อยๆ อย่าท้อ ก็จะพ้นได้ 
๒๒ สิงหาคม พ.ศ. ๒๕๔๖

๖๘. กรรมสาบาน
บุพกรรมใดทำให้ลูกสาวของลูกเมื่อคลอดออกมา มีเนื้อเยื่อปิดที่ทวารเบา ไม่มีช่องทางออกเลย หมอจึงเอามีดกรีดออกให้ หมอบอกว่า เด็กที่เป็นอย่างนี้มีเพียงหนึ่งในล้านเท่านั้น 

คุณครูไม่ใหญ่ 
ลูกสาวคนโต ตอนคลอดใหม่ๆ มีเนื้อเยื่อหุ้มตรงทวารเบา จนหมอต้องทำการกรีด ซึ่งเป็น Case หนึ่งในล้านเท่านั้น เพราะวจีกรรมในอดีต เรื่องมีอยู่ว่า ชาติหนึ่งตอนที่เกิดเป็นผู้หญิง ได้ถูกเพื่อนหญิงของตนที่มีแฟนอยู่แล้ว ให้สาบานว่า ถ้าเธอไปยุ่งกับแฟนฉัน ขอให้ตรงนั้นของเธอตีบตัน ลูกสาวของลูกในชาตินั้น ทั้งๆ ที่ไปยุ่งกับแฟนเขาจริงๆ แต่ก็สาบาน กรรมนี้เลย ตามมาส่งผล
๔ กรกฎาคม พ.ศ. ๒๕๔๘

๖๙. บนบานศาลกล่าว 
การบนกับสิ่งศักดิ์สิทธิ์ เช่น พระพุทธ-รูป และการบนกับสิ่งที่ไม่ใช่พระรัตนตรัย จะให้ผลต่างกันอย่างไร แล้วอุปนิสัยในการบนจะส่งผลอย่างไรในชาติต่อๆ ไปคะ

คุณครูไม่ใหญ่ 
การบน ไม่ว่าจะบนกับพระพุทธรูปหรือสิ่งศักดิ์สิทธิ์ใดๆ ก็ไม่ถูกต้อง เพราะเป็นกิเลสตระกูลโมหะหรือความหลง มีผลทำให้อาจจะหลุดไปจากเส้นทางพระรัตนตรัยได้ ทุกอย่างขึ้นอยู่กับบุญและบาป เมื่อประสบปัญหาชีวิต ให้นึกถึงแต่บุญ แล้วก็อธิษฐานจิต จะดีกว่า
๑๙ กุมภาพันธ์ พ.ศ. ๒๕๔๗



๗๐. ขอลูกที่พะเยา
ตัวลูกเองหลังจากแต่งงานมาได้ ๓ ปี ก็ยังไม่มีบุตร ต้นปี พ.ศ. ๒๕๔๐ ลูกก็ได้ไปเที่ยวภาคเหนือกับสามีและญาติ จึงได้อธิษฐานขอบุตรตามวัดต่างๆ หลายวัดที่ลูกได้ไปเที่ยว หลังจากนั้นประมาณ ๑ เดือน ลูกก็ฝันเห็นพระแก้วมรกตและหลวงพ่อบุษราคัมในจังหวัดพะเยา ซึ่งเป็นวัดที่ลูกไปบนขอไว้ แล้วลูกก็ตั้งท้องสมใจ 
ลูกสาวคนแรกเป็นใครมาเกิด เหตุใดลูกจึงฝันเห็นพระก่อนที่จะตั้งท้อง ก่อนตั้งท้อง ลูกได้ไปบนไว้หลายที่ หลวงพ่อองค์ใดที่ให้ลูกสาวมาเกิดกับลูก การบนขอลูกจากพระตามที่ต่างๆ ดีหรือไม่ ควรทำไหมคะ

คุณครูไม่ใหญ่ 
ก่อนตั้งท้อง ลูกไปบนหลายที่ แล้วก็ฝันเห็นพระ ต่อมาก็คลอดออกมาเป็นลูกสาวนั้น ก็เพราะลูกไปบนไว้กับหลวงพ่อที่พะเยา เทวดาที่รักษาวัดนั้นเมื่อรับฟังการบน แต่พระท่านไม่ได้รับฟังหรอก แต่เป็นเทวดาที่รักษาวัด รักษาพระตรงนั้น ก็จะมองดูว่า ภุมมเทวาท่านใดจะมาจุติแล้ว พอพบก็ได้ชี้ให้ภุมมเทวาแถวๆ นั้นแหละ มาจุติเข้าท้องลูก 
การไปบนขอลูกนั้น ไม่ดีเท่ากับการสร้างบุญ ทั้งทาน ศีล ภาวนา ให้มากๆ เพื่อที่จะได้มีบุญมากๆ เมื่อมีบุญมากๆ ก็จะดึงดูดผู้มีบุญมากๆ ที่มาจากที่สูงๆ มาเกิด ถ้าบนแถวๆ นั้น ผู้ที่ได้ยินมักจะเป็นภุมมเทวา เป็นภุมมเทวาจะไปขอชาวสวรรค์ชั้นดุสิต นิมมานรดี ก็ไม่ได้ ก็เอาแถวๆ นั้นแหละ “อ่ะ ไอ้หนูเอ็งไปเกิดได้แล้ว นั่นไง เขามาขอน่ะ เอ็งอยู่มาตั้งพันปีแล้ว ไปเกิดซะ” หรืออยู่นานไปแก่เฒ่าถึงเวลาก็มาเกิด ภุมม-เทวาก็มีแก่เฒ่าเหมือนมนุษย์นี่แหละ ถ้าไปบนขอลูก ก็จะเจอประเภทอย่างนี้ จะไม่เจอข้างบนเลย จะไปเจอที่บน บางทีก็ไม่ใช่บนดิน บางทีภุมมเทวาแถวใต้ดินก็มี นี่ต้องจำหลักวิชชานี้ไว้
๔ ตุลาคม พ.ศ. ๒๕๔๘

๗๑. คำสาปแช่ง 
การสาปแช่ง ด้วยการเผาพริกเผาเกลือนั้น คนที่ถูกคำสาปแช่ง จะเป็นไปตามที่ถูกสาปแช่งหรือไม่ การที่คำสาปแช่งเกิดผลเป็นจริงได้นั้น เป็นเพราะสาเหตุใด และคนที่ทำการแช่งจะได้รับผลกรรมหรือไม่อย่างไร ทั้งคนที่แช่งและถูกแช่งจะมีวิบากกรรมต่อกันอย่างไรคะ

คุณครูไม่ใหญ่ 
การที่คนถูกสาปแช่งได้รับผลตามคำสาปแช่งนั้น ไม่ได้เกี่ยวกับการสาปแช่งด้วยการเผาพริกเผาเกลือ แต่จะเป็นจริงต่อเมื่อผู้แช่งเป็นผู้มีศีล มีสัจจะ ไม่เคยโกหกเลย รวมทั้งเป็นผู้มีพระคุณมากต่อตนด้วย คำพูดก็จะศักดิ์สิทธิ์ ถ้าแช่งก็จะเป็นดังนั้น 
คนที่สาปแช่งผู้อื่นด้วยจิตพยาบาทและขาดศีลธรรมในใจ ผู้แช่งก็จะได้รับผล กรรมนั้นด้วยทั้งคนแช่งและคนถูกแช่งจะมีวิบากกรรมผูกเวรจองเวรกันต่อไปดังนั้น ดีที่สุดก็คือให้อภัยทานหรือให้อโหสิกรรมแก่กัน
๑๖ มีนาคม พ.ศ. ๒๕๔๙

๗๒. หมอดูไพ่ยิปซี 
ลูกไม่เคยเรียนวิชาหมอดู แต่ทำไมลูกดูไพ่ยิปซีแม่นมาก และลูกก็นำค่าดูหมอมาทำบุญ จะมีอานิสงส์ไหมคะ

คุณครูไม่ใหญ่ 
ลูกไม่ได้เรียนหมอดูมาชาตินี้ แต่ลูกรู้สึกตัวว่า ดูไพ่ยิปซีแม่นนั้น ก็แม่นแบบรวมๆ ซึ่งบางทีก็ตรงบางทีก็ไม่ตรงแต่ส่วนใหญ่จะตรงแบบรวมๆ ที่มีอัธยาศัยชอบดูหมอและชอบนับถือสิ่งที่เฉียดพระรัตน-ตรัย เช่น ปู่ฤๅษีบ้าง เสด็จพ่อ เสด็จแม่ เจ้าอะไรต่างๆ นั้น ก็เป็นอัธยาศัยที่ติดตัวข้ามชาติมาตอนก่อนเจอหมู่คณะ ผังนี้จึงทำให้มีเชื้ออย่างนี้อยู่ ซึ่งแต่เดิมตัวเองก็ชอบดูหมอมาก่อน ต่อมาพอตบะแก่กล้า ก็เลยเป็นหมอดูซะเลย เงินที่ได้มาทำบุญก็ได้บุญ แต่เป็นบุญเจือความหลง
๑๘ พฤษภาคม พ.ศ. ๒๕๔๗

๗๓. ฝันเห็นหลวงปู่ฯ
ก่อนลูกจะเข้าวัดเคยฝันว่า พระเดชพระคุณหลวงปู่ฯ  บอกให้ลูกมาทำบุญที่วัดพระธรรมกาย จึงเป็นเหตุให้ลูกเข้าวัดพระธรรมกาย เป็นเพราะอะไรคะ และเหตุใดลูกถึงฝันเห็นพระเดชพระคุณหลวงพ่อบ่อยมาก

คุณครูไม่ใหญ่ 
ที่ลูกฝันเห็นพระเดชพระคุณหลวงปู่ฯ บอกให้มาสร้างบุญกับวัดพระธรรมกาย เพราะลูกเคยมีสายบุญที่สร้างร่วมกันกับหมู่คณะมา ที่ลูกฝันเห็นหลวงพ่อบ่อยๆ เพราะลูกเคยสร้างบุญกับหลวงพ่อมา จึงบันดาลให้ฝันไป
๔ กรกฎาคม พ.ศ. ๒๕๔๘ (แก้ไขวันที่แล้ว)

๗๔. สัมผัสที่ ๖ 
สัมผัสที่ ๖ หรือลางสังหรณ์ หรืออาการผุดรู้เหตุการณ์ล่วงหน้า เกิดขึ้นจากสาเหตุใดได้บ้าง ทำไมบางคนมี บางคนไม่มี

คุณครูไม่ใหญ่ 
สัมผัสที่ ๖ หรือลางสังหรณ์ หรืออาการผุดรู้เหตุการณ์ข้างหน้านั้น ก็เกิดจากบาปบุญบันดาลบ้าง เทพสังหรณ์บ้าง เกิดจากอำนาจสมาธิบ้าง และผลที่เกิดจากการฝึกสมาธิมาข้ามชาติบ้าง ถ้ากรรมบัน-ดาลที่มีกำลังพอก็จะทำให้บางคนมี หรือบางคนมีบุญ มีศีล มีธรรม จึงมีเทวดารักษา แล้วก็คอยแสดงเหตุบางอย่างให้รู้ และบางคนที่ฝึกสมาธิมาข้ามชาติก็มีได้ 
๒๙ มีนาคม พ.ศ. ๒๕๔๙

เรื่องผีๆ

๗๕. ผีถ้วยแก้ว
ผีถ้วยแก้ว เวลาเล่นต้องจุดธูปเชิญผีมาเข้าในถ้วย ทุกคนที่เล่นต้องเอานิ้วแตะที่ก้นถ้วย จากนั้นถ้วยแก้วก็จะวิ่งไปบนตัวหนังสือ เพื่อสื่อสารกับคนเล่น ตอนเลิกเล่นก็เชิญกลับ แต่บางครั้งเขาก็ไม่ยอมกลับ ทำให้ขวัญหนีดีฝ่อ ลูกอยากถามว่า ผีถ้วยแก้วมีจริงหรือเท็จประการใด ถ้าจริง ผีที่มาอยู่ในถ้วย เป็นผีประเภทไหนคะ

คุณครูไม่ใหญ่ 
ผีถ้วยแก้ว มี ๒ ประเภท คือ 
๑. มีไม่จริง 
๒. มีจริง คือ มาเข้าจริง 
ผีถ้วยแก้วที่มีจริง มักจะเป็นผีพวกสัมภเวสีที่ร่อนเร่พเนจร อดๆ อยากๆ หรือภุมมเทวาระดับล่างๆ ที่อยู่แถวๆ นั้น ที่ขี้เล่นหน่อยก็จะมาช่วยดันโดยเขาจะมาอยู่ข้างๆ แล้วก็ใช้มือของเขานั่นแหละช่วยดัน คือ จะเอามือมาซ้อนกันแล้วดัน หรือนั่งยองๆ คร่อมแผ่นกระดาษที่มีตัวอักษร แล้วก็ใช้มือขยับไปตามที่มนุษย์ถาม ซึ่งก็ถูกบ้าง ผิดบ้าง แล้วแต่ผีที่มาเล่น ซึ่งบางตนอายุมาก ถ้าเป็นภุมมเทวา อย่า ลืมว่าเขาอายุ ๕๐๐ ถึง ๑,๐๐๐ ปีมนุษย์ เพราะฉะนั้น อายุเขาจะยืน ซึ่งรู้จักประวัติของผู้เล่นได้ดี เพราะมีตาทิพย์และมีพรรค-พวกเยอะ สงสัยอะไรก็แวบไปถาม พวกนี้จะแวบไปแวบมาได้ ซึ่งมักจะถูกบ้าง ผิดบ้าง แต่ถ้าบางตนอายุน้อยหน่อย ไม่รู้จักประวัติของผู้เล่นก็มักจะตอบผิด สรุปแล้วก็คือ ผิดมากกว่าถูก ถ้าถามเรื่องพื้นๆ ก็พอได้ แต่ถามเรื่องอนาคตก็ไม่ถูก 
การเล่นพวกนี้จะมีข้อเสีย คือ เราจะไปผูกพันหมกมุ่นอยู่กับสิ่งเหล่านี้ ก็จะมีเชื้อติดไปในภพเบื้องหน้า 
๑๕ ธันวาคม พ.ศ. ๒๕๔๖


๗๖. เมื่อผีเข้าโยมแม่
โยมแม่อยู่ที่ อ.สุวรรณคูหา จ.หนองบัว-ลำภู เมื่อ พ.ศ. ๒๕๔๐ โยมแม่ป่วยหนัก โยมพ่อบอกว่า เหมือนถูกผีเข้า เป็นมา ๕-๗ วันแล้ว กระผมจึงบอกโยมพ่อว่า ให้เอาพระของขวัญจากวัดพระธรรมกาย เป็นพระผงรุ่นเททองคำหลวงปู่วัดปากน้ำฯ คล้องคอไว้ แล้วจะไปเยี่ยม พอกระผมไปถึงบ้าน เห็นโยมแม่นอนหันหลังให้ โยมพ่อบอกว่า ตอนป่วยพาไปหาหมอ หมอเขาก็บอกว่าไม่ป่วย แต่ทานข้าวไม่ได้ ไม่มีแรง พูดบ่นเรื่อยเปื่อยไปทั่ว สงสัยถูกผีเข้า กระผมก็คุยกับโยมป้าที่อยู่ด้วยกันในตอนนั้นว่า ถ้าผีเข้าจะมีอาการอย่างนี้ (ตามความคิดเห็นของเจ้าของ Case Study) คือ
๑.  สายตาจะหลบ หันหน้าหนี ไม่กล้าสบตาโดยเฉพาะกับผู้มีศีลธรรม 
๒.  นัยน์ตาจะแข็งทื่อ ไม่มีการกะพริบตาบ่อยเหมือนมนุษย์ปกติ 
๓.  ความรู้สึกนึกคิด การพูดคุยจะไม่ใช่ความรู้สึกนึกคิดจิตวิญญาณของคนเดิม แต่เป็นของคนใหม่ 
พอพูดจบ โยมแม่พูดขึ้นว่า พวกนี้คุยอะไรกันน่ารำคาญ ผมก็คิดในใจว่า ปกติโยมแม่เป็นคนหูตึง พูดเบาๆ ทำไมได้ยิน โยมแม่ก็บอกว่า พูดเบาๆ ก็ได้ยินหมดแหละ กระผมจึงมั่นใจว่า ผีเข้าโยมแม่จริง 
สมัยเด็กๆ กระผมเห็นเวลาหมอผีปราบผีต้องถามชื่อผีก่อน ถ้าผีบอก แสดงว่าผีกลัว ถ้าไม่บอกแสดงว่าผีไม่กลัว กระผมจึงเรียกโยมแม่ที่นอนหันหลังมาถามว่า ชื่ออะไร เป็นใคร มาจากไหน ผีเข้าสิงพูดว่า เขาไม่ให้บอก แล้วก็หันหน้าหนี กระผมก็เรียกให้หันหน้ามาใหม่ ผีบอกว่า ถ้าแน่จริงก็มาสู้กันสิ กระผมตอบทันทีว่า O.K. แล้วก็เอาเหรียญปราบมารให้ดู ให้ดูรูปหลวงปู่วัดปากน้ำ ภาษีเจริญ กระผมพูดว่า ดูให้ชัดๆ ว่าเป็นใคร ปรากฏว่า โยมแม่ไม่ดู หลับตาปี๋ แล้วพูดว่า แสงเข้าตา มองไม่เห็น ตาจะบอด แล้วก็หันหน้าหนี นอนเงียบไม่พูดไปเลย ไม่สนใจใครทั้งสิ้น กระผมก็ให้ดูเหรียญอีก จนผีกลัวมาก แต่ผียังไม่ยอมออก 
กระผมถามว่า รู้จักพระไหม หมายถึงตัวกระผมเองซึ่งเป็นพระลูกชาย ผีบอกว่า ไม่รู้จัก แสดงว่าคนพูดไม่ใช่โยมแม่แน่แล้ว ผีบอกว่า ถ้าแน่ก็มาสู้กันสิ กระผมก็เลยบอกว่า พระไม่กลัวผีนะ มีแต่ผีกลัวพระ กระผมก็พูดเรื่องบาป - บุญ  เรื่องนรก - สวรรค์ ให้ผีฟัง แต่ผีพูดว่า ไม่รู้จักบุญหรอก รู้จักแต่ฆ่าๆ พร้อมทำท่าทางด้วยมือประกอบการฆ่าให้ดู กระผมพูดลงท้ายด้วยการสร้างพระธรรมกายประจำตัวที่มหาธรรมกาย-เจดีย์ ชวนผีทำบุญ ในที่สุดผียอมทำบุญด้วย จึงรวบรวมเงินได้จำนวนสองพันกว่าบาท คือ บอกคนโน้นคนนี้แล้วมาทำบุญด้วยกัน แล้วเขียนจองสร้างองค์พระไว้ก่อน 
กระผมก็บอกให้ผีที่เข้าสิงอนุโมทนา-บุญ แต่ผีนั่งเฉยๆ เพราะทำไม่เป็น กระผมจึงสอนให้อนุโมทนา จึงทำเป็น กระผมก็ถามชื่อผี เพื่อจะกรอกชื่อ จะได้อุทิศบุญไปให้ แต่ผีบอกว่า เขาไม่ให้บอก กระผมพูดว่า ถ้าไม่บอก เวลาอุทิศบุญก็จะไม่ได้รับบุญ ในที่สุดผีจึงบอกว่า ชื่อ “ผง” โยมพ่อโยมแม่ทั้งหลายถึงกับร้อง อ๋อ ปู่ผงนี่เอง อดีตเคยเป็นหมอปราบผีในเขต ๔ ตำบล ถ้าผีเข้าคนไหนล่ะก็ ไปบอกคนอื่นไม่ยอมหาย แต่ถ้าบอกปู่ผงแล้วหาย ก็ถามนามสกุลต่อไป นามสกุลเดียวกับโยมแม่ของผมครับ แล้วถามอายุเท่าไร ผีบอก ๘๕ ปี ถ้ารวมกับตอนตายแล้วถึงปัจจุบันอายุประมาณ ๑๓๐ ปี 
กระผมเขียนใบสร้างพระเสร็จแล้ว ให้ผีอธิษฐานอยู่พักหนึ่ง แล้วก็ให้ถวายคืนผม พอถวายเสร็จ ผีก็พูดว่า เย็นกายสบายใจดีมาก ยิ้ม และร้องรำทำเพลง มีแววตาสดใส มีแรงขึ้นมาก ผีพูดว่า ขณะนี้ที่โคกตูมภูน้อยกำลังมีการละเล่นตีกลองเถิดเทิงสนุกมาก คนก็มามากมาย (คนในที่นี้ หมายถึง ผีในภูมินั้น)  ที่โคกตูมภูน้อยนี้เป็นดงป่าไม้ ชาวบ้านเชื่อกันว่า ที่นี่มีผีดุ ฆ่าคนตายมาแล้วหลายศพ ใครไปถางป่าทำไร่ทำสวนไม่ได้ ต้องตายทุกคน และทุกวันพระชาวบ้านจะได้ยินเสียงกลองดังเป็นประจำ
โยมแม่เคยพูดว่า มีมีดจ่อคอ กระผมคิดว่า ผีคงเอามีดจ่อคอโยมแม่จริง และกระผมอยากจะให้ผีออกจากร่างโยมแม่ ตอนนั้นที่คอโยมแม่มีพระของขวัญอยู่ ๒ องค์ กระผมจึงเอาเพิ่มอีก ๑ พวง ประมาณ ๕ องค์ ผีบอกว่า กลายเป็นมีดอีโต้จ่อคอแล้ว กระผมจึงใส่เพิ่มอีก ๑ พวง รวมเป็น ๓ พวง ผีบอกว่ากลายเป็นมีดอีโต้เชือดคอขาดแล้ว พร้อมกับร้องเสียงหลงดังลั่น พร้อมกับเอามือจับคอตนเองนอนดิ้นแด่วๆ เหมือนคนถูกมีดเชือดคอจริงๆ กระผมคิดในใจว่า โยมแม่เราตายแน่เลย จนลืมคิดว่าเป็นผีเข้า จึงรีบเอาพระของขวัญออกจากคอทันที ๑ พวง โยมแม่ก็เอามือจับคอตนเองพูดว่า นึกว่าคอขาดแล้ว เหลือแค่มีดอีโต้จ่อคออยู่
กระผมคิดว่า ที่ผีไม่ออกเพราะมีพระคล้องคอไว้ จึงให้ถอดออกให้หมด แล้วคล้องคอใหม่ ในที่สุดโยมแม่ก็นั่งคอตกก้มหน้าเงียบอย่างเดียว แล้วอาการก็ดีขึ้นจึงไปทำบุญที่วัดใกล้บ้าน ต่อมาผีก็ไม่มาอีกแล้ว 
เรื่องที่เกิดขึ้นกับโยมแม่นั้นเป็นผีจริงหรือเป็นอะไรครับ ถ้าเป็นผีจริง เป็นผีประเภทไหน ลักษณะเป็นอย่างไร ใช่ที่เรียกกันว่า ผีปอบ หรือไม่ เวลาโยมแม่พูดนั้นเป็นโยมแม่พูดจริงหรือว่าใครพูดครับ แล้วตอนนั้นวิญญาณโยมแม่อยู่ที่ไหน ทำอะไรอยู่ครับ
แสงที่เหรียญพระปราบมาร ส่องตาโยมแม่นั้น ตลอดจนที่โยมแม่พูด เช่น พูดว่า ร้อนๆ หนาวๆ ไม่มีแรง มีมีดจ่อคอ มีมีดอีโต้จ่อคอ มีมีดอีโต้เชือดคอขาดนั้น เกิดจากอานุภาพอะไรครับ พระของขวัญรุ่นไหนครับ แล้วมีดเชือดคอใครครับ 
ปู่ผงตายแล้ว ไปอยู่ไหน ตอนมาเข้าสิงนั้นมาทำไม มากับใคร ผีอธิษฐานจิตตอนทำบุญสร้างพระธรรมกายประจำตัวว่าอย่างไรครับ 
ที่ดงป่าโคกตูมภูน้อยนั้นมีผีดุอยู่จริงไหมครับ และเป็นสถานที่มีผีอยู่มากจริงไหมครับ โยมแม่ทำกรรมอะไรมา และทำอย่างไรโยมแม่จึงจะไม่มีผีมาเข้า



คุณครูไม่ใหญ่ 
เรื่องที่เกิดขึ้นกับโยมแม่นั้นเป็นผีจริงๆ แต่คำว่า “ผี” นั้นมีความหมายกว้างมาก เพราะว่ามันรวมถึงกายละเอียดในระดับพื้นมนุษย์หลายๆ อย่าง คือ มีกายละเอียดเยอะแยะที่มนุษย์มักจะรวมเรียกว่า “ผี”
สำหรับของโยมแม่นั้น เป็นผีที่อยู่ในสายการปกครองของท้าวเวสสุวัณโณ คือ สายยักษ์ แต่ก็ไม่ใช่ยักษ์ตัวดำ ตาโปน หัวหยิกอย่างที่เราเคยเห็นในภาพ ที่มาเข้าร่างโยมแม่นั้นจะมีลักษณะคล้ายๆ มนุษย์ 
ผีปอบก็คือผีสายยักษ์ อยู่ในสายการปกครองของท้าวเวสสุวัณโณนั่นเอง ที่เข้าสิงร่างมนุษย์ ก็เพื่ออาศัยร่างมนุษย์กินอาหาร โดยเฉพาะอาหารดิบๆ หรือสัตว์เป็นๆ เช่น ไปหักคอเป็ดไก่ในเล้ากิน เป็นต้น
ที่เข้าสิงร่างของโยมแม่หรือบางคนได้ เพราะมีวิบากกรรมทางนี้ คือ ไม่ได้เข้าสิงได้ทุกคน คนๆ นั้นต้องมีวิบากกรรมทางนี้ คือ ในอดีตชาติ บุคคลนั้นเคยนับถือผี เซ่นไหว้ผีเป็นสรณะที่พึ่งที่ระลึกยามที่มีทุกข์ จนเป็นธรรมเนียมประเพณีปฏิบัติกันมา โดยฆ่าสัตว์เซ่นผี บางทีก็ฆ่าสัตว์เล็ก เช่น เป็ด ไก่ บางทีก็ฆ่าสัตว์ใหญ่ เช่น วัว ควาย เป็นต้น ฉะนั้นจึงมีกรรมอยู่ ๒ อย่าง คือ 
๑)  กรรมที่เคยนับถือผีพวกนี้เป็นชีวิตจิตใจ 
๒)  กรรมทำปาณาติบาต คือ ฆ่าสัตว์เพื่อเซ่นไหว้ จึงทำให้พวกนี้มาเข้าร่างได้ โดยมีวัตถุประสงค์ คือ 
๑.  อาศัยร่างเพื่อกินอาหาร 
๒. อาศัยร่างเหมือนเป็นร่างทรง เพื่อยกระดับตัวเองว่า มีผู้นับถือมาก 
๓.  เพื่อทำร้ายให้เจ็บป่วยหรือตาย เพื่อที่ว่าตายแล้ว จะได้ไปเป็นบริวารหรือสานุศิษย์ หรือตายแทน เพื่อตัวจะได้ไปเกิดใหม่ 	เป็นกฎเกณฑ์ของเผ่าพันธุ์พวกนี้ที่มีกรรมอย่างนี้ 
เมื่อผีเข้าสิงร่างโยมแม่ เขาจะกดทับด้วยมนตร์ ทำให้ขาดสติ หรือหมดสติไป ขึ้นอยู่กับว่า ทับครึ่งตัว หรือว่าเต็มตัว ถ้าครึ่งตัว มันก็จะขาดสติ แต่พอรู้อยู่บ้าง แต่ว่าบังคับตัวเองไม่ได้ แต่ถ้าเต็มตัว จะหมดสติ คือ ลืมไปเลย 
ที่ผีสิงร่างโยมแม่บอกว่า เห็นแสงที่เหรียญปราบมารส่องตานั้น ผีเห็นจริงๆ ด้วยอานุภาพบารมีธรรมของมหาปูชนียาจารย์ที่ท่านทำวิชชาธรรมกาย ทำให้ผีรู้สึกอย่างนั้นและเห็นเป็นอย่างนั้น ซึ่งเหรียญปราบมารทุกรุ่นก็มีอานุภาพทั้งนั้น ถ้ามีใจเลื่อมใสอย่างแท้จริง 
ส่วนที่ผีเห็นเป็นมีดเชือดคอนั้น เป็นเพราะกรรมของผีเอง ที่เคยทำปาณาติบาตเอาไว้ ในลักษณะอย่างนี้ คือ ฆ่าเป็ด ฆ่าไก่ ฆ่าวัว ฆ่าควาย โดยการเชือดคอ บันดาลให้เห็นด้วยวิบากกรรม 
ผีที่มาเข้าสิงเป็นปู่ผงจริงๆ ที่ไปเกิดในสายยักษ์ ด้วยวิบากกรรมที่นับถือผี และก็ไม่ได้ทำบุญอะไร แถมมีกรรมปาณาติบาต ที่มาเข้าสิงเพราะต้องการเอาไปอยู่ด้วย เพื่อเอาไปเป็นบริวารของตน โดยเจตนาจะให้อดข้าวตาย 
ปู่ผงมากับลูกสมุนของผีที่เป็นหัวหน้า หรือยักษ์ประเภทที่เป็นหัวหน้า เพราะพวกนี้อยากได้สมาชิกเพิ่ม เหมือนนักเลงที่ต้องการมีพวกมากๆ แล้วก็มีการเชียร์กัน มีการฉลองถ้าใครสามารถหาสมาชิกใหม่มาได้ ก็จะฉลองตีกลองกันลั่น แล้วก็จะมีลุ้นระทึก คือ เข้าให้ได้ เข้าให้ได้ แล้วก็ถามกันจะเข้าได้ไหม สิงได้ไหม เพื่อจะให้เอาให้ได้ เอาเลย เอาเลย เอ้า เฮ เข้าไปเลย แล้วก็ร่ายเวทไปเรื่อย จะมีกองเชียร์ ซึ่งเป็นพวกนี้แหละ
ตอนถวายพระประจำตัว ผีได้อธิษฐานว่า ขอให้มีอำนาจเหนือผีตัวอื่นๆ พูดง่ายๆ คือ อยากเก่ง ไม่ได้คิดจะไปเกิดบนสวรรค์หรือเกิดใหม่ เพราะกรรมยังหนาอยู่ จึงยังอยู่ในหมู่พวกนี้ มีความคิดวนๆ อยู่อย่างนี้ แต่อยากยกระดับตัวเองขึ้นเป็นหัวหน้ามาเฟียผี เป็นหัวหน้าเขตที่จะปกครองดูแลพวกนี้อีกทีหนึ่ง 
ที่ดงป่าโคกตูมภูน้อยเป็นหมู่บ้านผีพวกนี้ และปู่ผงก็อยู่ตรงนั้น โดยท้าวเวสสุวัณโณ ท่านก็สั่งให้หัวหน้าเขตต่อๆ กันลงมา กำหนดเขตให้หัวหน้าเขตตรงนี้ปกครองบริเวณตรงนี้ตามวิบากกรรม และตอนนี้ปู่ผงอธิษฐานอยากจะเป็นหัวหน้าแทน
วิธีแก้ คือ ให้โยมแม่เลิกนับถือผี หรือเลิกแกล้งทำเป็นผีเข้าเพื่อขู่ลูกหลานตอนลูกหลานทำตัวไม่ดีแล้วก็ให้ตั้งมั่นในพระรัตนตรัย ให้ทำบุญทุกบุญ ทั้งทานศีลภาวนาให้สม่ำเสมอจนตลอดชีวิต ก็จะพ้นจากวิบากกรรมพวกนี้ได้
๕ มกราคม พ.ศ. ๒๕๔๗ (แก้ไขวันที่แล้ว) 

๗๗. กระสือ กระหัง
ลูกมีความสงสัยเกี่ยวกับเรื่องผีกระสือมานานแล้ว เรื่องมีอยู่ว่า สมัยที่ลูกยังอยู่ที่จังหวัดนครศรีธรรมราช ปัจจุบันนี้ลูกย้ายมาอยู่ที่จังหวัดปทุมธานีแล้ว ทุกคนในหมู่บ้านจะเคยเจอผีกระสือจนทำให้รู้สึกเป็นสิ่งปกติในชีวิตประจำวัน ซึ่งวิธีสังเกตคนเป็นกระสือ ที่คนในหมู่บ้านจะรู้กัน คือ บุคลิกของคนๆ นั้น จะไม่ชอบสุงสิงกับใคร ชอบอยู่ในที่มืด แม้ในเวลากลางวัน ก็จะอยู่แต่ในบ้าน ทำบรรยากาศในบ้านให้ดูสลัวๆ ทึมๆ ถ้าใครมีญาติพี่น้องเป็นกระสือ เวลาทานข้าว จะชวนเท่าไร เขาจะไม่มากินด้วย จะกินข้าวทีหลัง แอบกินคนเดียวในมุมลับๆ และชอบกินของสดๆ คาวๆ ถ้าบ้านไหนมีคนใกล้จะคลอดลูก ยิ่งเป็นที่สนใจของกระสือมาก เพราะกระสือชอบกินของสกปรก ชอบกินรกและเลือดของเด็ก โดยแอบเข้ามาในบ้านตามร่องกระดานพื้นบ้าน เนื่องจากบ้านสมัยนั้นมักจะยกสูง โดยมีใต้ถุนบ้านไว้ ไม้กระดานก็ไม่ได้ติดกันแบบสมัยนี้ จะเป็นร่องกระดาน
วิธีป้องกันกระสือเข้าบ้าน คือ เขาจะเอาลวดหนาม หรือไม้ไผ่ที่มีหนามมาวางไว้ใต้ถุนบ้าน เพราะมีความเชื่อว่า ผีกระสือจะกลัวลวดหนามเกี่ยวไส้ จะไม่มารบกวน ยิ่งถ้าใครมีบาดแผลต้องระวังให้ดี กระสือจะมาแอบดูดเลือด และจะทำให้คนๆ นั้นรู้สึกอ่อนเพลียไป ๒ - ๓ วัน
อีกเหตุการณ์หนึ่งเกิดขึ้นกับตัวลูกเอง ตอนนั้นลูกตากผ้าเปียกไว้ตอนกลางคืน เช้ามาก็พบว่า มีรอยเปื้อนคล้ายคนมาเช็ดปากทิ้งไว้ ลักษณะคราบก็เหมือนไปกินของสกปรกมา มีกลิ่นคาว ซึ่งคนโบราณจะมีความเชื่อว่า ถ้ามีรอยแบบนี้บนผ้า ให้เอาผ้าไปฟาดกับบันได จะทำให้คนที่เป็นกระสือเจ็บปาก แล้วปากเขาจะบวมๆ เราก็จะรู้ได้ว่า ใครเป็นกระสือ ลูกก็ทำตาม ปรากฏว่าเมื่อเดินไปสำรวจตามบ้านต่างๆ โดยเฉพาะบ้านที่ต้องสงสัย ที่มียายแก่ๆ อาศัยอยู่คนเดียว ซึ่งคนแถวนั้นจะรู้กันว่า ยายคนนี้เป็นกระสือ ก็พบว่ายายคนนั้นปากแกบวมฉึ่งจริงๆ
ลักษณะของกระสือที่เห็นบ่อยๆ ในเวลากลางคืน หลัง ๓ ทุ่มไปแล้ว คือ จะเห็นเป็นดวงไฟกลมๆ ขนาดเท่าฝ่ามือ มีสีออกแดงๆ เหลืองๆ เหมือนเปลวเทียน ไม่เห็นเป็นหัวคน และก็ไม่เห็นไส้ห้อยรุ่งริ่งอย่างที่ใครๆ พูดกัน ดวงไฟจะลอยขึ้นๆ ลงๆ ไปมาเหมือนกำลังหาอาหารอยู่ ลูกเองเคยพยายามจะจับหลายครั้ง แต่ก็ไม่เคยสำเร็จ แต่มีคนเคยทำสำเร็จ เขาเป็นพี่ชายของเพื่อนลูกเอง เรื่องเกิดขึ้นที่จังหวัดพัทลุง
เขาเล่าว่า หมู่บ้านเขาก็มีกระสือหลายตัวเหมือนกัน ตอนนั้นเป็นช่วงพลบค่ำ พี่สะใภ้กำลังจะคลอดลูก พี่ชายของเขาก็ยังจับปลาอยู่ตรงบริเวณคลองแถวบ้าน เมื่อพี่ชายมองมาที่บ้านของตัวเอง ก็เห็นดวงไฟดวงหนึ่งลอยขึ้นๆ ลงๆ วนอยู่รอบบ้าน นึกว่าไฟไหม้บ้าน จึงรีบกลับมาดู แล้วก็ชวนพรรคพวกเอาไม้ไผ่มาล้อมจับ แล้วก็จับได้ จึงขังดวงไฟนั้นไว้ในสุ่ม พอตอนเช้าดวงไฟก็หายไป เห็นแต่ความว่างเปล่า แต่พอตกกลางคืนอีกครั้ง ก็เห็นดวงไฟยังคงอยู่ในสุ่มเหมือนเดิม
เช้าวันต่อมา จึงไปเดินตามหาว่า ใครเป็นผู้ต้องสงสัย ก็พบยายแก่ๆ อยู่บ้านคนเดียว นอนพะงาบๆ หายใจรวยรินคล้ายคนใกล้จะตาย ลักษณะเหมือนร่างไร้วิญญาณ พี่ชายของเพื่อนจึงไปยืนพูดกับยายคนนั้นว่า ต่อไปอย่ามายุ่งกับครอบครัวของเขาอีกนะ แล้วเขาก็ปล่อยกระสือไป เมื่อกลับไปบ้านก็ไปเปิดสุ่มออก จากนั้นก็ไม่มีกระสือมากวนที่บ้านอีกเลย 
กระสือมีจริงหรือไม่คะ สิ่งที่ลูกได้เจอ และพี่ชายของเพื่อนได้เจอ เป็นกระสือจริงๆ หรือไม่ กระสือมีลักษณะและมีความเป็นอยู่อย่างไร ส่วนใหญ่จะเชื่อกันว่า มีแต่หัวกับไส้ลอยไปลอยมา แต่สิ่งที่ลูกและอีกหลายๆ คนเห็น เห็นเป็นเพียงดวงไฟลอยไปลอยมาแค่นั้นเอง 
ลูกเคยได้ยินมาว่า คนที่เป็นกระสือ ก่อนที่ตัวเองจะตาย จะต้องหาคนสืบทอด โดยหาจากญาติพี่น้องของตัวเอง และใช้แหวนเป็นสื่อ วิธีการคือ จะถอดแหวนให้ผู้สืบทอดรับไปใส่ต่อ เขาก็จะกลายเป็นกระสือตัวต่อไป เรื่องนี้เป็นเรื่องจริงหรือไม่ ถ้ากระสือมีจริง แล้วกระหังมีจริงหรือไม่ 

คุณครูไม่ใหญ่ 
กระสือ คือ ภูตชนิดหนึ่ง 
ภูตอย่างหนึ่งผีอย่างหนึ่งปีศาจก็อีกอย่างหนึ่งแต่เราจะได้ยินคำรวมไปเลยภูตผีปีศาจ เพราะคำมันคล้องกัน แต่จริงๆ แล้วมันคนละประเภทกัน คือ หน้าตามันจะแตกต่างกันไป และพฤติกรรมหรือความสามารถมันจะแตกต่าง ซึ่งตอนเป็นมนุษย์ ทำกรรมหลอกลวงต้มตุ๋นเพื่อนมนุษย์ เช่น นำของปลอมมาหลอกขายว่าเป็นของจริงของโบราณ โดยหากินทางมิชอบ อันนี้คือวิบากกรรมที่ทำให้เป็นภูต เป็นต้น
ไม่ว่าจะเป็นหญิงหรือชายก็ตาม ตายแล้ว ก็จะไปเป็นเปรตก่อน เพราะความโลภอยากได้ทรัพย์โดยมิชอบ มีความหิวโหยมาก จากเปรต กรรมยังไม่หมดก็จะมาเป็นพวกภูตที่กินได้เฉพาะของสกปรก ของคาว ของเน่าเหม็นโดยจะเข้ามาสิงอยู่กับคนที่มีวิบากกรรม เหมือนที่ตัวเองเคยทำตอนเป็นมนุษย์ คือ ไม่ได้สิงได้ทุกคน  จะเข้าสิงได้ คนนั้นต้องมีวิบากกรรมอย่างเดียวกัน มันถึงจะดูดไปหากันได้
ลักษณะรูปร่างก็คล้ายๆ ผีนั่นแหละ แต่มีฤทธิ์มากกว่า คือ สามารถแปลงกายเป็นสัตว์ได้ แต่ผีแปลงไม่ได้ เช่น แปลงเป็นหมาดำ เป็นงู เป็นต้น
ภูตบางตัวแปลงร่างได้มาก บางตัวแปลงได้น้อยหรือแปลงได้บางอย่างบางภูตแปลงได้ ๒ อย่าง ๓ อย่าง ๔ อย่าง บางภูตแปลงได้แค่เป็นหมาดำตัวใหญ่ได้ เป็นงูได้ นี่ยกตัวอย่าง 
ภูตชนิดนี้จะมีชีวิตสิงมนุษย์อยู่ เหมือนกาฝากที่ติดตามต้นไม้ต่างๆ ยิ่งอยู่นานไป ก็จะยึดทั้งร่างกายและจิตใจมนุษย์ เหมือนกาฝากที่ขยายขึ้นคลุมต้นไม้ พวกนี้จะชอบที่มืด ไม่ชอบแสงสว่าง แต่ไม่มีหัวและไส้ที่ลอยไปลอยมา เวลาถอดกายออกจากมนุษย์จะเป็นดวง เป็นสีๆ ส่วนใหญ่ก็จะมีสีเหลือง สีแดง สีเขียว สีส้ม เป็นต้น (ที่มีหัวและไส้รุ่งริ่ง เป็นเปรตชนิดหนึ่ง แต่ไม่ใช่กระสือ และจะมีอีกาตามไล่จิกไส้ที่ห้อยมา)
ดวงนั้น คือ ดวงจิตของมนุษย์ ที่มีวิบากกรรมที่โดนสิงและถูกสิง จะถูกบังคับให้ออกมา โดยภูตจะหุ้มดวงจิตนั้น ซึ่งมนุษย์จะเห็นแค่เพียงดวงจิตของมนุษย์ ที่มีวิบากกรรมลอยไปเท่านั้น แต่ตัวภูตมองไม่เห็น 
พวกนี้จะชอบไปกินของสกปรก ของคาว ของเหม็นเน่า เวลากินก็จะใช้วิธีกินเหมือนมนุษย์นี่แหละ เพราะสภาวะนี้เป็นกึ่งหยาบกึ่งละเอียด จึงสามารถกินของหยาบได้ กินเสร็จแล้ว ก็จะเอาปากไปเช็ดตามผ้าที่ตากไว้จริงๆ เหมือนมนุษย์เช็ดปากอย่างนั้นแหละ ฉะนั้นใครตากผ้าไว้กลางคืน ไปเก็บซะ 
สิ่งที่ลูกและพี่ชายเจอคือภูตพวกนี้แหละ ซึ่งมนุษย์เรียกว่า ผีกระสือ ซึ่งมีทั้งหญิงและชาย แล้วแต่มนุษย์จะสมมติเรียก เช่น ผู้หญิงก็สมมติเรียกว่าเป็นผีกระสือ ผู้ชายก็สมมติเรียกว่าเป็นผีกระหัง แต่ผู้ชายไม่มีกระด้งหรือหางเป็นสาก อันนี้มนุษย์ก็สมมติกันไปเรื่อยๆ 
มีการสืบทอดจากร่างหนึ่งไปอีกร่างหนึ่ง เมื่อวิบากกรรมนั้นยังไม่หมด โดยภูตที่จะมารับสืบทอดต้องมีกรรมชนิดนี้ด้วย ไม่ใช่จะไปให้ใครก็ได้ ถ้าไม่มีผู้ที่มีกรรมแบบเดียวกัน ภูตก็ต้องตายไปพร้อมกับร่างที่สิงนั้น คล้ายต้นกาฝากตายพร้อมกับต้นไม้ที่ตัวเกาะอยู่ แล้วไปเกิดเป็นอย่างอื่นตามวิบากกรรมต่อไป เหมือนตายจากเปรตมาเป็นภูต ตายจากภูตก็ไปเป็นอะไรต่ออะไรตามวิบากกรรม
ส่วนวิธีการถ่ายทอดนั้นก็หลากหลายวิธี ขอเพียงผู้มาสืบทอดต้องมีกรรมอย่างเดียวกันเท่านั้น ส่วนวิธีการจะถ่ายทอดอย่างไรก็ได้ จะมอบแหวน หรือจะอะไร มันมีหลากหลายวิธีการ ไม่ใช่เฉพาะมอบแหวนอย่างเดียว 
การจะจับภูตไว้ในสุ่มได้ ต้องมีมนตร์คาถาอาคม อยู่ๆ จะเอาสุ่มไปไล่จับโดยไม่มีวิชาอาคมนั้นยาก แล้วที่ว่าถ้าเอาผ้าที่มีลักษณะคล้ายๆ คนเช็ดปาก และมีกลิ่นคาวหรือของสกปรกไปฟาดที่บันไดนั้น จะทำให้เกิดปากบวมบ้าง หรือเอาผ้าไปต้มให้ปวดแสบปวดร้อนบ้าง ก็เป็นการเสริมแต่งเรื่องราวกันไป  หรือการที่ผู้ต้องสงสัยว่าจะเป็นผีกระสือ เกิดปากบวมฉึ่งขึ้นมา อย่างเรื่องที่ว่านี้ ก็เป็นเรื่องของความบังเอิญ ไม่ได้เกิดเพราะว่า พอฟาดตุ้บ ฉึ่งขึ้นมาอย่างนี้ ไม่ใช่
๒๐ มกราคม พ.ศ. ๒๕๔๗

๗๘. วิธีเลิกกลัวผี
ทำอย่างไรจึงจะเลิกกลัวผีได้คะ

คุณครูไม่ใหญ่
จะเลิกกลัวผี ก็ให้คิดว่า เราต่างก็เป็นเพื่อนทุกข์ เกิด แก่ เจ็บ ตาย ด้วยกันหมดทั้งสิ้น แล้วก็แผ่เมตตาให้สรรพสัตว์ทั้งหลายอยู่เย็นเป็นสุข พอใจหยุดนิ่งเห็นดวงใส หรือองค์พระใสๆ ใจก็หายกลัว แต่ถ้าไม่เห็น ก็ให้นึกถึงพระรัตนตรัยไว้ในใจ พอเปลี่ยนความคิดจากผีมาเป็นพระก็หายกลัว ที่กลัวเพราะคิดแต่เรื่องผี คิดเรื่องผี ก็กลัวผี คิดเรื่องพระ ก็หายกลัวผี
๑๕ ธันวาคม พ.ศ. ๒๕๔๖

